**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Ιουνίου 2020, ημέρα Τρίτη και ώρα 19.05΄, στην Αίθουσα Συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων με τίτλο «Αναβάθμιση του Σχολείου και άλλες διατάξεις» (3η συνεδρίαση).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, ο Υφυπουργός Παιδείας και Θρησκευμάτων, κ. Βασίλειος Διγαλάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία (Σία), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Μανωλάκου Διαμάντω, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αρχίζει η τρίτη συνεδρίαση της Διαρκούς Επιτροπής Μορφωτικών Υποθέσεων και πριν μπούμε στη συνεδρίαση, σας ζητώ να ψηφίσουμε επί της αρχής.

Το λόγο έχει ο Εισηγητής της Πλειοψηφίας, κ. Ιωάννης Ανδριανός.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Ψηφίζουμε υπέρ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο Εισηγητής της Μειοψηφίας, κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ψηφίζουμε κατά, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Ειδική Αγορήτρια του Κινήματος Αλλαγής, κυρία Χαρά Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Ψηφίζουμε κατά, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο Ειδικός Αγορητής του Κ.Κ.Ε., κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ψηφίζουμε κατά, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Ειδική Αγορήτρια της Ελληνικής Λύσης, κυρία Ασημακοπούλου.

**ΣΟΦΙΑ-ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Επιφυλασσόμαστε για την Ολομέλεια, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Ειδική Αγορήτρια του ΜέΡΑ25, κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ψηφίζουμε κατά, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επομένως, το σχέδιο νόμου του Υπουργείου Παιδείας και Θρησκευμάτων «Αναβάθμιση του σχολείου και άλλες διατάξεις» γίνεται δεκτό επί της αρχής, κατά πλειοψηφία.

Προχωρούμε. Δίνω το λόγο στον Εισηγητή της Πλειοψηφίας, τον κύριο Ανδριανό.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, είχαμε την ευκαιρία να ακούσουμε, στην προηγούμενη συνεδρίαση, πολύ ενδιαφέρουσες θέσεις και προτάσεις, από τους εκπροσώπους των φορέων, τις οποίες είμαι βέβαιος ότι η Υπουργός θα λάβει υπόψη της, στην επεξεργασία του νομοσχεδίου. Άλλωστε, όπως επεσήμανα και κατά την πρώτη ανάγνωση, επί της αρχής, το αποτέλεσμα του νομοσχεδίου αποτυπώνει, σε μια πολύ ευαίσθητη ισορροπία, αφενός τη διακηρυγμένη φιλοσοφία της Κυβέρνησης, αλλά και του προγράμματος, που θέσαμε ρητά προς έγκριση στους πολίτες, προεκλογικά και αφετέρου τη βούληση για όσο το δυνατόν μεγαλύτερη εποικοδομητική σύνθεση, όπως αποκαλύπτει και η μέχρι σήμερα διαδικασία της σύνταξης, της διαβούλευσης και της επεξεργασίας.

Σε ό,τι αφορά τώρα τα επιμέρους άρθρα του νομοσχεδίου, όπως γνωρίζετε, το νομοσχέδιο είναι διαρθρωμένο σε δύο μέρη, 10 Κεφάλαια και 115 άρθρα. Το πρώτο μέρος περιλαμβάνει διατάξεις για την πρωτοβάθμια, τη δευτεροβάθμια εκπαίδευση και τη διά βίου μάθηση και τέσσερα επιμέρους κεφάλαια. Το πρώτο από αυτά αφορά αλλαγές στο σχολικό πρόγραμμα.

Με το άρθρο 1, εισάγονται πιλοτικά, από το επόμενο σχολικό έτος, νέες θεματικές στο υποχρεωτικό πρόγραμμα νηπιαγωγείων, δημοτικών και γυμνασίων, που έχουν, ως στόχο, την καλλιέργεια ήπιων δεξιοτήτων, δεξιοτήτων ζωής και δεξιοτήτων τεχνολογίας και επιστήμης, μέσα από πρακτικές βιωματικής μάθησης. Τα εργαστήρια διαρθρώνονται σε τέσσερις θεματικούς κύκλους: Ευ ζην, περιβάλλον, κοινωνική ενσυναίσθηση και ευθύνη, δημιουργική σκέψη και πρωτοβουλία και περιλαμβάνουν διάφορες επιμέρους θεματικές, οργανωμένες, κατάλληλα, ανά ηλικία και εκπαιδευτική βαθμίδα, όπως εθελοντισμός, οικολογική συνείδηση, οδική ασφάλεια, πρόληψη από εξαρτήσεις, επιχειρηματικότητα, σεξουαλική διαπαιδαγώγηση και προστασία από φυσικές καταστροφές, αλληλοσεβασμός και διαφορετικότητα, ρομποτική και νέες τεχνολογίες. Πρόκειται για θεματικές, που αφορούν άμεσα τη ζωή των αυριανών πολιτών και εξετάζουν ζητήματα απολύτως αναγκαία, με τρόπο επιστημονικό και παιδαγωγικό.

Με τα άρθρα 2 και 3, εισάγεται πιλοτικά, στο πρόγραμμα του νηπιαγωγείου, η επαφή των μαθητών με την αγγλική και ενισχύεται η διδασκαλία της αγγλικής στο δημοτικό σχολείο. Η πιστοποίηση της επάρκειας της ξένης γλώσσας στο σχολείο είναι ένα σημαντικό βήμα σε αυτή την κατεύθυνση. Οφείλουμε, λοιπόν, να διανύσουμε με αποφασιστικότητα και την απόσταση, που απομένει.

Με τα άρθρα 4 και 5, αυξάνονται τα γραπτώς εξεταζόμενα μαθήματα στο γυμνάσιο από 4 σε 7. Εξορθολογίζονται οι προϋποθέσεις προαγωγής και απόλυσης, βαθμολογική βάση 10 σε κάθε μάθημα ή 13 κατά μέσο όρο, έως 4 επανεξεταζόμενα μαθήματα τον Σεπτέμβριο, ενώ καταργείται η δεύτερη εξεταστική του Ιουνίου και αυτό δίνει τη δυνατότητα στα παιδιά να προετοιμαστούν, μέχρι το Σεπτέμβριο, για να πετύχουν στις επαναληπτικές εξετάσεις. Ακόμη, επαναφέρεται η αναγραφή του χαρακτήρα της διαγωγής των μαθητών στους τίτλους σπουδών της δευτεροβάθμιας εκπαίδευσης. Πρόκειται για ένα μέτρο, με κατ’ εξοχήν συμβολικό, αλλά και ουσιαστικό παιδαγωγικό χαρακτήρα, καθώς συμβάλλει στη σύνδεση στη συνείδηση των παιδιών των πράξεων με τις συνέπειές τους, αλλά και στη σύνδεση των αρετών της ελευθερίας και της υπευθυνότητας.

Με το άρθρο 7, ρυθμίζονται θέματα, που αφορούν στις πανελλαδικές εξετάσεις. Μειώνονται οι ομάδες προσανατολισμού της τρίτης τάξης λυκείου, από τέσσερις σε τρεις, επαναφέρονται και οι συντελεστές βαρύτητας σε δύο μαθήματα, ανά επιστημονικό πεδίο, επαναφέρονται τα Λατινικά, ως εξεταζόμενο μάθημα της ομάδας προσανατολισμού ανθρωπιστικών σπουδών, ενώ με υπουργικές αποφάσεις, θα ενισχυθεί ο αυτόνομος χαρακτήρας του λυκείου, με μέτρα, όπως το κόντρα μάθημα. Ιδιαίτερα το κόντρα μάθημα, τα Μαθηματικά, στο θεωρητικό προσανατολισμό και η Ιστορία, στο πρακτικό, είναι μια μεταρρύθμιση, που αντιμετωπίζει την αντιπαιδαγωγική ταύτιση του λυκείου, με φροντιστηριακού χαρακτήρα προθάλαμο των εισαγωγικών εξετάσεων στα ΑΕΙ.

Με το άρθρο 8, ορίζεται, ως προϋπόθεση προαγωγής και απόλυσης μαθητών στο γενικό λύκειο, ο γενικός μέσος όρος 10, έναντι 9,5.

Με το άρθρο 9, συστήνεται ο θεσμός της Τράπεζας Θεμάτων διαβαθμισμένης δυσκολίας, με σταδιακή εισαγωγή, ώστε, μεταξύ άλλων, να συμβάλει στην κάλυψη του συνόλου της ύλης από όλα τα σχολεία της χώρας. Στα εξεταζόμενα μαθήματα, τα θέματα θα ορίζονται, κατά 50%, από την Τράπεζα Θεμάτων και κατά 50% από τους διδάσκοντες.

Το δεύτερο κεφάλαιο, με τα άρθρα 10 έως 23, αφορά ρυθμίσεις για τα πρότυπα και πειραματικά σχολεία. Ορίζονται τα όργανα διοίκησης, στο επίπεδο της επικράτειας, της περιφέρειας και της σχολικής ομάδας, ενώ προβλέπεται από το Σεπτέμβριο, η λειτουργία 28 πρότυπων και 34 πειραματικών, ανά τη χώρα, αλλά και η έκδοση ανοιχτής πρόσκλησης για τη μετατροπή δημοσίων σχολείων σε πρότυπα και πειραματικά, σε όλες τις περιφέρειες της χώρας. Ακόμη, ορίζονται οι όροι τοποθέτησης εκπαιδευτικών στα σχολεία αυτά, καθώς και οι διαδικασίες εσωτερικής και εξωτερικής αξιολόγησης.

Το τρίτο κεφάλαιο, με τα άρθρα 24 έως 32, αφορά ρυθμίσεις για την ελληνόγλωσση εκπαίδευση στο εξωτερικό, την αποτελεσματικότερη πλήρωση των κενών, την απλοποίηση διαδικασιών, την επίσπευση καταβολής επιμισθίων και την παροχή κινήτρων σε εκπαιδευτικούς. Τα πρότυπα και πειραματικά σχολεία αποκτούν ξανά το ρόλο, που τους αρμόζει στο εκπαιδευτικό μας περιβάλλον και εξασφαλίζονται, τουλάχιστον, οι αναγκαίες θεσμικές προϋποθέσεις, ώστε να συνεχίσουν να συμβάλουν, ακόμα πιο αποτελεσματικά, στον εμπλουτισμό της εκπαιδευτικής διαδικασίας, με καινοτόμες δράσεις και πρακτικές, αλλά και με απτά παραδείγματα αριστείας.

Το τέταρτο κεφάλαιο αφορά τον προγραμματισμό και την αξιολόγηση του εκπαιδευτικού έργου. Με τα άρθρα 33 έως 36, θεσμοθετείται ένα νέο πλαίσιο οργάνωσης του εκπαιδευτικού προγραμματισμού, που συνδυάζεται, με συλλογικές και επιμορφωτικές δράσεις, για την επαγγελματική ανάπτυξη των εκπαιδευτικών μας, καθώς και με διττή αξιολόγηση, σε επίπεδο σχολικής μονάδας, αφενός, εσωτερική αυτοαξιολόγηση και αφετέρου, εξωτερική αξιολόγηση, από το οικείο ΠΕΚΕΣ, με ενεργό ρόλο του Ινστιτούτου Παιδαγωγικής Εκπαίδευσης και της Αρχής, βεβαίως, Διασφάλισης της Ποιότητας στην Πρωτοβάθμια και Δευτεροβάθμια Εκπαίδευση, όπως επεσήμανα και στην πρώτη, επί της αρχής ανάγνωση του νομοσχεδίου.

Η πρόκληση είναι εδώ να μετατρέψουμε το μέχρι πρότινος κλίμα καχυποψίας σε ένα νέο κεφάλαιο εμπιστοσύνης, μεταξύ της πολιτείας και των εκπαιδευτικών, ώστε η αξιολόγηση να λειτουργήσει, πραγματικά, ως εργαλείο ανάδειξης και επιβράβευσης των παραδειγμάτων προς μίμηση, καθώς και γρήγορης και αποτελεσματικής βελτιωτικής παρέμβασης, εκεί όπου χρειάζεται.

Με τα άρθρα 37 έως 39, θεσπίζεται η υποχρέωση σύνταξης και εφαρμογής εσωτερικού κανονισμού λειτουργίας, για κάθε σχολική μονάδα, καθώς και ο ορισμός δύο εκπαιδευτικών, ως Συμβούλων Σχολικής Ζωής, με στόχο να παρεμβαίνουν, να καθοδηγούν και να ενημερώνουν μαθητές, γονείς και κηδεμόνες, σε θέματα παιδαγωγικής αντιμετώπισης ζητημάτων, όπως η διαχείριση και η πρόληψη ακραίων συμπεριφορών και οι μαθησιακές δυσκολίες. Ακόμη, καθορίζονται μέτρα για την πρόληψη και αντιμετώπιση του σχολικού εκφοβισμού. Ιδιαίτερα, ο εσωτερικός κανονισμός λειτουργίας είναι ένα σημαντικό βήμα αναγνώρισης μεγαλύτερης αυτονομίας, στις σχολικές μονάδες και εμπιστοσύνης στη γνώση, την εμπειρία και την ευσυνειδησία των εκπαιδευτικών μας να αντιμετωπίζουν, αποτελεσματικά και υπεύθυνα, κρίσιμα ζητήματα, που ανακύπτουν, στο σχολικό περιβάλλον.

Με το άρθρο 40, εξορθολογίζεται το πλαίσιο επιβράβευσης των υποψηφίων σε διεθνείς επιστημονικούς διαγωνισμούς και με το άρθρο 41, η διαδικασία εξέτασης υποψηφίων με βλάβη των άνω άκρων.

Με το άρθρο 42, εισάγονται κίνητρα για την καλύτερη πλήρωση των κενών σε εκπαιδευτικούς, ιδίως, μέσω διπλής μοριοδότησης της υπηρεσίας, σε δυσπρόσιτες περιοχές, ενώ δίνεται προτεραιότητα στην κάλυψη κενών στη διδασκαλία πανελλαδικώς εξεταζόμενων μαθημάτων. Προβλέπεται, επίσης, διετής διάρκεια ισχύος πινάκων κατάταξης των εκπαιδευτικών, καθώς και ποινές αποκλεισμού για όσους εκπαιδευτικούς δεν αναλαμβάνουν υπηρεσία σε σχολεία, που έχουν οι ίδιοι επιλέξει. Πρόκειται για ρυθμίσεις, που ενισχύουν, με ευαισθησία και υπευθυνότητα, το δικαίωμα των παιδιών, σε κάθε γωνιά της πατρίδας μας, στη μόρφωση και παράλληλα, επιβραβεύουν, ουσιαστικά, τους εκπαιδευτικούς εκείνους, που υπηρετούν σε δυσπρόσιτες περιοχές, οι οποίες, άλλωστε, όπως επεσήμανα και στην πρώτη συνεδρίαση, δεν αφορούν μόνο χιλιομετρικά πολύ απομακρυσμένες περιοχές της χώρας, αλλά και ορεινές περιοχές, σχετικά κοντά μας, όπως της Αργολίδας.

Με τα άρθρα 44 - 49, ρυθμίζονται θέματα διορισμών, προσλήψεων ειδικής αγωγής και εκπαίδευσης. Και εδώ, θέλω να υπογραμμίσω ότι σύμφωνα και με τις δεσμεύσεις της Κυβέρνησης, προχωρά κανονικά η διαδικασία για την πρόσληψη των 4.500 εκπαιδευτικών Ειδικής Αγωγής, ενώ, ήδη, έχουν αναρτηθεί οι οριστικοί πίνακες για την πρόσληψη 1.040 ατόμων ειδικού βοηθητικού προσωπικού της Ειδικής Αγωγής. Κατ’ αυτόν, λοιπόν, τον τρόπο, η Κυβέρνηση ανταποκρίνεται, πλήρως, σε μια πραγματικά, οξεία εκπαιδευτική και κοινωνική ανάγκη, αλλά και στη συνταγματική υποχρέωση για την ισότιμη διασφάλιση της πρόσβασης, σε ποιοτική και ουσιαστική παιδεία, σε όλα τα παιδιά της πατρίδας μας.

Με το άρθρο 50, ορίζεται ο μέγιστος και ο ελάχιστος αριθμός μαθητών, ανά τμήμα, Πρωτοβάθμιας και Δευτεροβάθμιας Εκπαίδευσης στους 25, όπως, δηλαδή, είναι και σήμερα και βεβαίως, στους 15 από τους 20, αντιστοίχως. Πρόκειται, λοιπόν, για όρια, που ανταποκρίνονται στα σχετικά πορίσματα της επιστήμης, αλλά και στην εμπειρία της εκπαιδευτικής πραγματικότητας στη χώρα μας, διασφαλίζοντας τις βέλτιστες προϋποθέσεις, ώστε κάθε παιδί να έχει την προσοχή, που του αξίζει, αλλά και να κοινωνικοποιείται, αποτελεσματικά, στο πλαίσιο της σχολικής τάξης.

Με τα άρθρα 54 και 55, ορίζονται ζητήματα επαγγελματικής εκπαίδευσης, κατάρτισης και δια βίου μάθησης, όπως η διαδικασία ετήσιας διάθεσης πιστώσεων σε σχετικούς φορείς και η δημιουργία Μητρώου Εκπαιδευτών Επαγγελματικής Κατάρτισης για τα δημόσια ΙΕΚ, αρμοδιότητας του Υπουργείου Παιδείας. Η επαγγελματική εκπαίδευση, η κατάρτιση και η διά βίου μάθηση είναι ένα από τα μεγαλύτερα στοιχήματα της εκπαιδευτικής πολιτικής της σημερινής Κυβέρνησης και ο τελικός στόχος είναι οι επιλογές αυτές να ενεργοποιηθούν για τους νέους ανθρώπους, ως συνειδητές επιλογές ζωής και καριέρας και όχι λύσεις ανάγκης, γιατί, πραγματικά, η δουλειά, που γίνεται, στις περισσότερες από τις δομές αυτές, είναι πολύ αξιόλογη και διασφαλίζει σημαντικές προοπτικές για μια καλή σταδιοδρομία στους σπουδαστές, που τις επιλέγουν και μάλιστα, το Υπουργείο θα φέρει, εντός των επόμενων μηνών, νομοσχέδιο, αποκλειστικά για την επαγγελματική εκπαίδευση.

Το δεύτερο μέρος του νομοσχεδίου αφορά διατάξεις για την ανώτατη εκπαίδευση. Με τα άρθρα 65 έως 71, ορίζεται η διαδικασία ανάδειξης πρυτανικών αρχών, με τη θεσμοθέτηση ενιαίου ψηφοδελτίου πρυτάνεων και αντιπρυτάνεων, την πρόβλεψη ηλεκτρονικής ψηφοφορίας για τη διασφάλιση του αδιάβλητου και τη διευκόλυνση συμμετοχής στη διαδικασία, καθώς και την καθιέρωση τετραετούς θητείας.

Με τα άρθρα 96 έως 107, άλλωστε, ορίζονται διαδικασίες, όπως η εκλογή κοσμήτορα, προέδρου και αναπληρωτή προέδρου τμήματος. Πρόκειται για προβλέψεις, που υπογραμμίζουν τη διακηρυγμένη πρόθεση της Κυβέρνησης να διασφαλίσει τις προϋποθέσεις, που θα επιτρέψουν στα ιδρύματα της τριτοβάθμιας εκπαίδευσης της χώρας μας, να επιτελέσουν, χωρίς περισπασμούς, το σημαντικό μορφωτικό και ερευνητικό έργο, σε ευθυγράμμιση με τις βέλτιστες, βεβαίως, διεθνείς πρακτικές.

Τα άρθρα 72 έως 81 εξορθολογίζουν το πλαίσιο για τις φοιτητικές μετεγγραφές. Συγκεκριμένα, καθιερώνεται, για πρώτη φορά, πρόσθετο ακαδημαϊκό κριτήριο. Η βάση εισαγωγής στη σχολή μετεγγραφής, μείον 2.750 μόρια και στο πλαίσιο των οικονομικών και κοινωνικών κριτηρίων, θα εξετάζονται στο εξής, ο μέσος όρος των εισοδημάτων των τριών τελευταίων ετών, ενώ ενισχύεται η μοριοδότηση των πολυμελών οικογενειών.

Ακόμη, εισάγεται δεύτερος κύκλος μετεγγραφών, που αφορά την περιορισμένη δυνατότητα μετακίνησης σε άλλο τμήμα του ίδιου επιστημονικού κλάδου.

Με τα άρθρα 82 – 95, εισάγονται πολύ σημαντικές μεταρρυθμίσεις, για την ενίσχυση της εξωστρέφειας των ελληνικών πανεπιστημίων, όπως η δυνατότητα αυτόνομης ίδρυσης ξενόγλωσσων προπτυχιακών προγραμμάτων από τα ΑΕΙ, οργάνωσης κοινών και διπλών προγραμμάτων, ενώ διευκολύνεται η προσέλκυση και η άδεια διαμονής αλλοδαπών φοιτητών.

Η Ελλάδα μπορεί και πρέπει να γίνει διεθνές κέντρο τριτοβάθμιας εκπαίδευσης. Διαθέτουμε προς τούτο, όλες τις προϋποθέσεις, με πρώτη και καλύτερη την ποιότητα των πανεπιστημιακών δασκάλων. Οι προβλέψεις αυτές, λοιπόν, ενισχύουν τη δυνατότητα να προσελκύσουμε αλλοδαπούς φοιτητές, μια προοπτική από την οποία η χώρα μας έχει μόνο να κερδίσει και μάλιστα, σε πολλά και πολύ σημαντικά επίπεδα, όπως καταδεικνύει, άλλωστε, και η πρόσφατη εμπειρία της Κύπρου. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Κυρίες και κύριοι συνάδελφοι, είναι βασικό μότο των όσων είπε η κυρία Υπουργός, ότι ήρθε ένα νομοσχέδιο, με το οποίο υλοποιεί τις προεκλογικές δεσμεύσεις, το προεκλογικό πρόγραμμα της Νέας Δημοκρατίας και συνεπώς, «Τι άλλο θέλετε, είμαστε συνεπείς. Δεν είμαστε παλαιοπολιτικοί, άλλα πριν και άλλα μετά τις εκλογές!» Καταρχήν, θα παρακαλούσα να έρθει αυτό το πρόγραμμα της Νέας Δημοκρατίας για την εκπαίδευση. Είναι κάτι, σαν το πρόγραμμα για τον πολιτισμό, που είχε πει, πριν λίγες μέρες, ο γνωστός μουσικοσυνθέτης, κ. Ξαρχάκος. Είπε ότι δεν υπήρχε ο πολιτισμός στο πρόγραμμα της Νέας Δημοκρατίας και η παιδεία υπήρχε, ως ένα λακωνικό power point, σημεία. Δεν είναι πρόγραμμα αυτό, ήταν εκδήλωση κάποιων διαθέσεων, αλλά είναι σίγουρο ότι δεν κρύψατε την επιδίωξη σας και πριν τις εκλογές και μετά, ότι το πρόγραμμα στην παιδεία να είναι με το σύνθημα «επιστροφή στο παρελθόν».

Αυτό το ακούσαμε και από τους εκπροσώπους των διάφορων φορέων, που το πρωί τους ακροάστηκε η Επιτροπή μας. Οι μεγάλες οργανώσεις, που εκπροσωπούν τα κοινωνικά συμφέροντα και τις δημοκρατικές αξίες της εκπαίδευσης, η ΟΛΜΕ, η ΔΟΕ, η ΟΙΕΛΕ, όλοι οι εκπρόσωποι των εκπαιδευτικών ειδικής αγωγής, η ΕΣΑΜεΑ, όλοι οι φορείς, που εκπροσωπούν την κοινωνική ευαισθησία, για ένα δημοκρατικό σχολείο στη χώρα μας, διαφώνησαν, κατηγορηματικά, με το νομοσχέδιό σας. Έχουν δικαίωμα να διαφωνούν; Θα πείτε και εσείς «έχουν, αλλά εμείς κάνουμε την πολιτική μας». Αυτό δεν είναι διαβούλευση. Θα ήταν, επίσης, διπλό το λάθος σας, με αυτήν την τακτική, που έχετε, διότι, την ίδια ώρα, συμφώνησαν μαζί σας οι εκπρόσωποι των μεγάλων οικονομικών συμφερόντων, στο χώρο της εκπαίδευσης. Οι εκπρόσωποι των ιδιοκτητών ιδιωτικών σχολείων, των μεγαλο –φροντιστών, των κατ’ επάγγελμα κατηγόρων οιασδήποτε εκπαιδευτικής, πολιτικής, προοδευτικής μεταρρύθμισης στη χώρα μας. Τέσσερα πρόσωπα, αυτοί διαφώνησαν. Δείτε, λοιπόν, τι εκπροσωπείτε και δείτε ποιους έχετε απέναντί σας. Δεν είναι τυχαίο, ότι δεν έχετε κανέναν φορέα μαζί σας, δεν έχετε τους εκπαιδευτικούς, δεν έχετε τα πολιτικά Κόμματα, είσαστε μόνοι και παρότι επαίρεστε και υπερηφανεύεστε, ότι εφαρμόζετε ένα νόμο, που περίπου, είναι ο νόμος της κυρίας Διαμαντοπούλου, ο γνωστός αλήστου μνήμης νόμος, ούτε την πλειοψηφία της κυρίας Διαμαντοπούλου έχετε κατορθώσει να συμπληρώσετε. Είστε μόνοι, εδώ μέσα στη Βουλή και αυτό κάτι σημαίνει, προβληματιστείτε.

Ένα νομοσχέδιο, το οποίο μιλάει, κατά τα δύο τρίτα, για τα πρότυπα και πειραματικά σχολεία, που αφορούν μερικές χιλιάδες παιδιών στην Ελλάδα και ξεχνάει οιαδήποτε αναφορά για τα ζητήματα, που αφορούν την ειδική αγωγή, δηλαδή, δεκάδες χιλιάδες παιδιά στην εκπαίδευση, είναι ένα νομοσχέδιο, το οποίο οδηγεί, σε κοινωνικές διακρίσεις. Ένα νομοσχέδιο, το οποίο επικεντρώνεται στα ζητήματα, που αφορούν μερικές χιλιάδες μαθητές και μαθήτριες και αφήνει στη γωνία τη μεγάλη πλειοψηφία των σχολείων, είναι ένα νομοσχέδιο, το οποίο δημιουργεί επιπλέον κοινωνικές ανισότητες. Δεν θα ήθελα να μιλάω, χωρίς επιχειρήματα. Ακούσαμε και τον κύριο εκπρόσωπο, τον πρόεδρο της ΔΟΕ. Διέψευσε το επιχείρημά σας, ότι σε 14 χώρες της Ε.Ε. υπάρχουν στα νηπιαγωγεία αγγλικά. Δεν υπάρχει, έφερε το πρόγραμμα, την ενημέρωση από την «Ευρυδίκη» και μας είπε, ότι σε δυόμισι χώρες υπάρχει, στην Πολωνία, στους Φλαμανδούς του Βελγίου, γι’ αυτό λέω μισή χώρα και στην Κύπρο, με την ιδιομορφία της διπλής γλώσσας, που υπάρχει, στην Κύπρο, ελληνικά - αγγλικά. Υπάρχει, όμως, η ελληνική παλαιστινιακή κοινότητα, οι ειδικοί, που λένε άλλα, εσείς επιμένετε. Σας τα λέει αυτά ένα πρόσωπο, που, ως Υπουργός Παιδείας, έφερα τα αγγλικά και την ξένη γλώσσα στην α΄ και β΄ τάξη του δημοτικού, ακούγοντας τους ειδικούς, το διάλογο και τα πορίσματα της παγκόσμιας παιδαγωγικής επιστήμης, ότι κάτω από τα 6 το να διδάσκεις μια γλώσσα, που δεν είναι μητρική ή που δεν ακούγεται στο περιβάλλον του παιδιού, δημιουργείς συνθήκες γλωσσικής σύγχυσης και όχι μόνο. Ακούστε λοιπόν, τους ειδικούς, μια φορά, τουλάχιστον.

Αξιολόγηση, που είναι, υποτίθεται, και από τα μεγάλα φλάμπουρα του νομοσχεδίου, ψευδώνυμη, τιμωρητική. Με το καταργούμενο άρθρο 47 του ν.4547/2018 της Κυβέρνησης ΣΥΡΙΖΑ, για πρώτη φορά, θεσμοθετήθηκε η διαδικασία του προγραμματισμού και της αποτίμησης του εκπαιδευτικού έργου και μετά από διαβούλευση, με τις ομοσπονδίες εκπαιδευτικών, στις 11 Ιανουαρίου του 2019, εκδόθηκε και η σχετική υπουργική απόφαση, η οποία όριζε τους θεματικούς άξονες αναφοράς και τις διαδικασίες σύνταξης των σχετικών εκθέσεων. Είναι έργο ΣΥΡΙΖΑ η αποτίμηση του εκπαιδευτικού έργου, μετά από διαβούλευση με τους φορείς. Η Κυβέρνηση ΣΥΡΙΖΑ, συνολικά, με το ν.4547/2018 και ειδικότερα, με το άρθρο 47, αλλά και με την υπουργική απόφαση, για τον προγραμματισμό και αποτίμηση του εκπαιδευτικού έργου, εξέδωσε, με σαφή πολιτική επιλογή, την ενίσχυση της παιδαγωγικής αυτονομίας των σχολικών μονάδων. Απέδωσε ενισχυμένες παιδαγωγικές αρμοδιότητες, στο σύλλογο διδασκόντων και στον διευθυντή, με τη θεσμοθέτηση του προγραμματισμού και της αποτίμησης του εκπαιδευτικού έργου, που αποτελεί, αποκλειστική αρμοδιότητα του συλλόγου των διδασκόντων και ενδυνάμωσε την παρουσία του σχολικού συμβουλίου. Δηλαδή, όλων των μελών της σχολικής κοινότητας, στο εκπαιδευτικό γίγνεσθαι, στο πλαίσιο των αρμοδιοτήτων του κάθε φορέα: σύλλογος γονέων, μαθητικά συμβούλια, τοπική αυτοδιοίκηση. Εσείς προσθέτετε σ’ αυτό το σχολικό συμβούλιο - που αλλάζετε και τις αρμοδιότητες του - και κάποιες «προσωπικότητες της γειτονιάς». Όλοι καταλαβαίνουμε τι σημαίνει «προσωπικότητες της γειτονιάς», πόσο είναι τα κριτήρια, πολύ σχετικά και πολλές φορές, πολύ επικίνδυνες οι επιλογές.

Με στόχο το σχολείο να καταστεί ικανό να αξιοποιεί τις σύγχρονες μεθόδους της παιδαγωγικής ένταξης, να ενσωματώνει την τεχνολογία και τον πειραματισμό στη διδακτική πρακτική, να αναβαθμίζει τη σημασία και το κύρος του, να βελτιώνει την αυτοτελή ικανότητά του να εκπαιδεύει, να παιδαγωγεί και να αποτιμά το έργο του, προωθήσαμε, ως Κυβέρνηση του ΣΥΡΙΖΑ, ένα θεσμικό πλαίσιο, με σαφή προσανατολισμό.

Πρώτον, στην ενίσχυση του οράματος ενός σχολείου δημόσιου, δημοκρατικού και συνεργατικού. Δεν άρεσε αυτό στους σχολάρχες και τους φροντιστηριάρχες !

 Δεύτερον, στην ενδυνάμωση της ικανότητας του εκπαιδευτικού συστήματος να ανταποκρίνεται στην ετερογένεια των αναγκών όλων των μαθητών.

 Τρίτον, στη δημιουργία ενός περισσότερο αποκεντρωμένου εκπαιδευτικού συστήματος, θεσμοθετώντας την έννοια του περιφερειακού εκπαιδευτικού σχεδιασμού.

Όλα αυτά, παράνομα και παράτυπα, κατά τη συνήθειά σας, όπως έγινε προχθές, με το ολοήμερο σχολείο, επιλέξατε να μην τα εφαρμόσετε, κατά την τρέχουσα σχολική χρονιά. Αφήσατε για ακόμα μία σχολική χρονιά τα σχολεία, χωρίς πλαίσιο οργάνωσης και αποτίμησης του έργου τους, μετά την αποτυχημένη και τραυματική, για την εκπαιδευτική κοινότητα προσπάθεια εφαρμογής του πλαισίου αυτοαξιολόγησης, που προβλεπόταν, με το Προεδρικό Διάταγμα 152 της εποχής Διαμαντοπούλου.

Τώρα, η Κυβέρνηση της Νέας Δημοκρατίας, με το παρόν νομοσχέδιο, καταργεί και επίσημα το θεσμικό πλαίσιο του προγραμματισμού και της αποτίμησης, ως διαδικασία, που ενεργοποιεί και κινητοποιεί την εκπαιδευτική κοινότητα και επαναφέρει τη λογική του ελέγχου και της επιτήρησης, επιδιώκοντας, πρώτον, τον κατακερματισμό της διαδικασίας, σε τρία διακριτά επίπεδα: Συλλογικός πραγματισμός, αυτοαξιολόγηση, εξωτερική αξιολόγηση.

Δεύτερον, την υποβάθμιση της ενεργούς και αποφασιστικής συμμετοχής των εκπαιδευτικών στη διαδικασία.

Τρίτον, την επαναφορά του κλίματος φόβου, που κυριάρχησε στα σχολεία, την περίοδο 2013- 2014, αποσάρθρωσε τη σχολική διαδικασία και διατάραξε τις σχέσεις συνεργασίας, μεταξύ των μελών της σχολικής κοινότητας.

Είναι λυπηρό αυτό, που συνέβη και αυτό, που θέλετε, τώρα, να κάνετε. Δυστυχώς, επαναφέρετε όλες τις προϋποθέσεις, για μια μεγάλη κρίση στην εκπαίδευση.

Κυρίες και κύριοι συνάδελφοι, είναι προφανές ότι για να κάνεις αξιολόγηση, που είναι αναγκαίο, ως αποτίμηση, συλλογικά, του έργου της σχολικής κοινότητας, πρέπει να έχεις διαδικασίες συνεχούς επιμόρφωσης των εκπαιδευτικών. Επίσης, πρέπει να έχεις και σταθερό εκπαιδευτικό προσωπικό. Δηλαδή, διορισμούς μόνιμου προσωπικού.

Η Κυβέρνηση του ΣΥΡΙΖΑ είχε στόχο, που τον προχώρησε. Η πρώτη πράξη της, όταν βγήκαμε από τα μνημόνια, ήταν να εγγράψει, στον προϋπολογισμό του 2019, τους πρώτους 5.000 διορισμούς για την ειδική αγωγή. Οι διορισμοί στην ειδική αγωγή, που, με αργούς ρυθμούς, με ρυθμούς χελώνας, προωθεί σήμερα η Κυβέρνηση, είναι έργο της Κυβέρνησης ΣΥΡΙΖΑ. Είναι εγγεγραμμένοι αυτοί στον Προϋπολογισμό του 2019 και έπρεπε να έχουν ολοκληρωθεί, το Δεκέμβριο του 2019.

Ψηφίσαμε και νόμο για τον τρόπο της επιλογής αυτού του προσωπικού. Είχε διαφωνήσει, τότε, η Νέα Δημοκρατία. Τώρα, λέει δεν έχουμε τίποτα. Το έχει καταπιεί και αυτό. Όπως έχει καταπιεί και πολλά άλλα, βλέποντας ότι η σχολική κοινότητα, η κοινή γνώμη, η εκπαιδευτική κοινότητα, έχει αγκαλιάσει τις νομοθετικές πρωτοβουλίες και τις προσπάθειες της Κυβέρνησης ΣΥΡΙΖΑ. Έργο, λοιπόν, ΣΥΡΙΖΑ είναι οι διορισμοί, που εσείς καθυστερείτε. Για πρώτη φορά, διορισμοί στην ειδική αγωγή και αν υπήρχε η Κυβέρνηση ΣΥΡΙΖΑ, υπήρχε απόφαση του Υπουργικού Συμβουλίου δεσμευτική, για τον προϋπολογισμό του 2020. Θα είχαμε και άλλους 5.000 διορισμούς, το Σεπτέμβριο, για την γενική εκπαίδευση. Εσείς τι έχετε; Χίλιους σαράντα βοηθητικό και επιστημονικό προσωπικό για την ειδική αγωγή. Τίποτα άλλο, επί του παρόντος. Έτσι, θα προχωρήσουμε;

Κυρίες και κύριοι συνάδελφοι, αξιολόγηση είναι το ένα στοιχείο. Το δεύτερο βάθρο, υποτίθεται, του νομοσχεδίου είναι τα πειραματικά και πρότυπα σχολεία. Ένα δίκτυο σχολείων για τα παιδιά μιας μειοψηφικής, μορφωτικής και κοινωνικής ελίτ, που θα λειτουργεί, με ξεχωριστές προδιαγραφές και προνομιακές ρυθμίσεις, σε σχέση με τα υπόλοιπα σχολεία, σαν ένα καρκίνωμα στα σπλάχνα της δημόσιας εκπαίδευσης, που θα απομυζά και θα τρέφεται από την αφαίμαξη των άλλων σχολείων. Των σχολείων των πολλών και των αδύναμων. Το ξαναλέω. Σχολείο, που δεν έχει πολλών επιπέδων μαθητές, με έφεση για μάθηση, με λιγότερη έφεση, καλούς και κακούς, δεν προχωράει. Εσείς τι κάνετε; «Γκετοποιείτε» τα παιδιά. Όσα θεωρείτε ότι είναι υψηλής, υποτίθεται, έφεσης για μάθηση και κοινωνικών προκριμάτων για μάθηση - είναι διπλό το θέμα - τα πάτε σε κάποια σχολεία, τα οποία θα μεγαλώνει ο αριθμός τους, συν τω χρόνω και αφήνετε τη μεγάλη μάζα των παιδιών στα σχολεία, χωρίς δυνατότητες μιας διδασκαλίας, μιας μαθησιακής διαδικασίας, που θα ανεβάζει, συνολικά, το επίπεδο της νέας γενιάς. Γι’ αυτό μιλάω για καρκίνωμα, στα σπλάχνα των σχολείων.

Προτείνετε να υπάρχει μια ξεχωριστή κατηγορία σχολείων, που θα διαχειρίζεται αυτή και μόνο αυτή, εν είδει κρατικού μονοπωλίου, μια σειρά από μορφωτικά προνόμια υπαρκτά ή υποθετικά, κατά την αντίληψή σας. Διαβάζουμε: «Λειτουργία ομίλων δραστηριοτήτων, ανάπτυξη καινοτομικών και δημιουργικών δράσεων, βράβευση μαθητών υψηλών επιδόσεων ή με αξιόλογο έργο, ανάπτυξη συνεργασίας σχολείων με πανεπιστήμια, ανάληψη επιμορφωτικών δράσεων για το διδακτικό προσωπικό κ.α.. Γιατί δεν το κάνετε για όλους; Γιατί μόνο γι’ αυτά τα σχολεία; Τι είναι τα άλλα τα παιδιά; Γιατί αποκόπτετε από τα υπόλοιπα παιδιά, τη μεγάλη πλειοψηφία της νέας γενιάς, τέτοιες δυνατότητες καινοτομίας; Όλα τα σχολεία δεν μπορούν να το κάνουν αυτό το πράγμα; Εξήγησα, νωρίτερα, τι κάνετε. Σχολεία πολλών ταχυτήτων, διαφοροποιημένα περιβάλλοντα εκπαίδευσης, που θα αναπαράγουν και θα αυξάνουν τις κοινωνικές και εκπαιδευτικές ανισότητες. Θάτσερ. Αυτή είναι η πολιτική σας και, γι’ αυτόν το λόγο, δεν μπορούμε να συμφωνήσουμε σε τέτοιου είδους μοντέλα τριχοτόμησης των σχολείων. Θέλουμε όλα τα σχολεία να είναι, κατά το δυνατόν, άριστα. Όχι, σε λίγα να ρίχνουμε το βάρος, ό,τι σημαίνει αυτό και τα υπόλοιπα τα αφήνουμε να πηγαίνουν, χωρίς πλοηγό.

Προγράμματα σπουδών. Κατά την πρώτη ομιλία, κατά τη συζήτηση επί της αρχής, σας είπα ότι είμαστε υπέρ των δεξιοτήτων, των ήπιων δεξιοτήτων. Το κάναμε, στην πράξη. Η θεματική εβδομάδα, η οποία αφορούσε ζητήματα διατροφής και ποιότητας ζωής, πρόληψη του εθισμού και των εξαρτήσεων, έμφυλες ταυτότητες, σεξουαλική διαπαιδαγώγηση, ανθρώπινα δικαιώματα, για ζήτημα δημοκρατίας, κυκλοφοριακή αγωγή κ.α.. Επί τρία χρόνια, με ιδιαίτερη επιτυχία, όπως έδειξαν επανειλημμένες εκθέσεις του Ινστιτούτου Εκπαιδευτικής Πολιτικής και τώρα, τις καταργήσατε τις θεματικές εβδομάδες και λέτε «θα» φέρετε. Δηλαδή, αφήνετε, χωρίς δεξιότητες, τα παιδιά, δύο χρόνια. Θα φέρετε, λέτε, δεξιότητες ζωής, τεχνολογίας και επιστήμης. Πολύ ωραία. Όπως λέτε, θετική σκέψη. Αυτό δεν είναι δεξιότητα. Αυτό είναι προορισμός, σκοπός της εκπαίδευσης. Μην τα μπερδεύετε. Η δημιουργικότητα, η συνεργασία, η ευελιξία και προσαρμοστικότητα, η ενσυναίσθηση, οι κοινωνικές δεξιότητες, ο τεχνολογικός γραμματισμός. Όλα αυτά πάρα πολύ καλά. Καμία αντίρρηση. Όμως, αυτό το οποίο αποσιωπάτε, είναι ότι η επιδίωξη, που υπάρχει και από τον ΟΟΣΑ, είναι η αποτελεσματική ένταξη του ατόμου στο επάγγελμα και στο χώρο εργασίας. Αυτή είναι η επιδίωξη από εκείνη την πλευρά των δεξιοτήτων και, με αυτή την έννοια, να πούμε ότι το συζητήσατε με τον ΟΟΣΑ, με τον ΣΕΒ, με τον ΙΟΒΕ. Τα λένε συνέχεια αυτοί. Δεν λέω ότι είναι κάτι το επουσιώδες η ένταξη ενός ανθρώπου στην εργασία του. Αντιλαμβάνεστε πως από μια τέτοια οπτική είναι εξαιρετικά περιοριστικό το μορφωτικό βεληνεκές των σχετικών παρεμβάσεων και πολλή η σαβούρα, που υπάρχει κίνδυνος να συσσωρευτεί. Θα μπορούσα και σε άλλα ζητήματα να αναφερθώ, για το ζήτημα των δεξιοτήτων, που, επαναλαμβάνω, και αυτές τις διαστρέφετε στο σχολείο και τις θέτετε σε μια οπτική, η οποία δεν αφορά όλα τα παιδιά, αλλά αφορά μια πολύ συγκεκριμένη αντίληψη ελέγχου της κοινωνικής ανέλιξης συγκεκριμένων παιδιών.

Το θέμα των ξενόγλωσσων τμημάτων στα πανεπιστήμια. Ανέφερα ότι ο ΣΥΡΙΖΑ είχε πάρει την πρωτοβουλία γι’ αυτά τα τμήματα. Αλλά όχι, όμως, από την κερκόπορτα, να βάλουμε προπτυχιακά δίδακτρα στα ελληνικά πανεπιστήμια. Όχι, να φτιάξουμε ιδιωτικά πανεπιστήμια, στην Ελλάδα, κάτω από το κέλυφος ενός πανεπιστημίου δημόσιου. Όχι, να υποβαθμίσουμε τα δημόσια πανεπιστήμια, τα συμβατικά προγράμματα, που σήμερα έχουν, προς όφελος των νέων «εξελιγμένων διπλών προγραμμάτων», τα οποία θα φέρουν χρήματα σε αετονύχηδες. Σε αυτούς, οι οποίοι θα αφήσουν το έργο τους το πραγματικό, το δημόσιο πανεπιστήμιο, για να πάνε να βρουν ευκαιρία πλουτισμού σ’ αυτά τα τμήματα.

Αυτά είναι μεγάλα προβλήματα. Σας είπα. Θα καταπέσει αυτή η ρύθμιση στο Συμβούλιο της Επικρατείας. Δεν μπορεί να απαγορεύσετε από έναν Έλληνα πολίτη να πάει σε αυτό το τμήμα το ξενόγλωσσο, επειδή λέτε ότι δεν μπορεί να πάει. Λέτε ότι μπορούν να πάνε όλοι οι πολίτες των χωρών της Ευρωπαϊκής Ένωσης. Δεν υπάρχει εξαίρεση στο ενωσιακό δίκαιο, για τους Έλληνες πολίτες. Ό,τι ισχύει για τον Γάλλο, τον Γερμανό κ.λπ., ισχύει για τον Έλληνα.

Θα πάει και αυτός εκεί. Και ποιος θα πάει εκεί; Θα πάει ο εύπορος, που το παιδί του δεν μπόρεσε, μέσα από τον ίσιο δρόμο, να περάσει στα πανεπιστήμια και θα το πάει εκεί, πληρώνοντας, για να πάρει κάποιου είδους, κάποιας ποιότητας, πτυχίο.

 Άρα, τι κάνετε; Αυτό είναι καινοτομία, αυτό είναι η εξωστρέφεια; Όχι. Αυτό είναι η από τα μέσα ιδιωτικοποίηση του δημόσιου πανεπιστημίου, είναι η υποβάθμιση του δημόσιου πανεπιστημίου, τουλάχιστον, σε μία του πλευρά.

Δεν μπορούμε να συναινέσουμε, σε ένα τέτοιο νομοσχέδιο, το οποίο, όπως σωστά είπαν, ψυχανεμίστηκαν, αλλά και αιτιολόγησαν την άποψή τους όλοι οι φορείς της εκπαίδευσης, που μίλησαν το πρωί, ΔΟΕ,ΟΛΜΕ, ΟΙΕΛΕ, εκπρόσωποι της ειδικής αγωγής.

Δεν μπορούμε να συμφωνήσουμε ότι αυτό το νομοσχέδιο αποτελεί αναβάθμιση της εκπαίδευσης. Αυτό το νομοσχέδιο είναι μια πρόβα τζενεράλε, μια πιλοτική εφαρμογή μέτρων, που οδηγούν σε μια περαιτέρω καταβαράθρωση της εκπαίδευσης, στη χώρα μας, σε μια περαιτέρω δημιουργία ενός νεοφιλελεύθερου σχολείου σκληρού ανταγωνισμού, το οποίο θα έχει, στην ουσία, ένα κράτος, με λιγότερους πόρους για την παιδεία, μια οικογένεια, που θα βάζει βαθιά το χέρι στην τσέπη για τα φροντιστήρια και τις εξετάσεις, που προβλέπει αυτό το νομοσχέδιο, εκπαιδευτικούς, οι οποίοι θα είναι με το φόβο της τιμωρίας και όχι με την βοήθεια της επιμόρφωσης και μαθητές, οι οποίοι θα νιώθουν την εξόντωση, μέσα από τον ανταγωνισμό. Λυπούμεθα, που εσείς, μια νέα πολιτικός και Υπουργός, φέρνετε ένα τέτοιο νομοσχέδιο, που ενταφιάζει τη δημόσια εκπαίδευση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Κυρία Υπουργέ, κύριε Υφυπουργέ, κυρία Υφυπουργέ, θέλετε μεταρρύθμιση; Αυτή είναι η ερώτηση, που θέτω. Αν θέλετε, πραγματικά, εδώ είναι και μας κοιτάει από το 2010 ! Εδώ, στη Βουλή, όπου είχαμε την τύχη, κάποιοι από εμάς να ψηφίσουμε ένα πολύ σημαντικό νομοσχέδιο, μια μεταρρύθμιση μοναδική για την παιδεία, με 256 συναδέλφους μαζί, το οποίο και το αγκαλιάσαμε και το πιστέψαμε και το ψηφίσαμε. Και εδώ μέσα πάλι ήμασταν, όταν άρχισε να ξηλώνεται, σταδιακά, σιγά -σιγά. Ιδού, λοιπόν, η Ρόδος. Τολμάτε, κυρία Υπουργέ; Η ελληνική κοινωνία περιμένει από εμάς να είμαστε συνεπείς με τις διακηρύξεις μας για δημόσια σχολεία, που θα είναι ανταγωνιστικά, με αυτά, που ονομάζουμε, «καλά ιδιωτικά». Αυτό δεν γίνεται, όμως, χωρίς όραμα, χωρίς σοβαρό σχεδιασμό, υλοποίηση των επιμέρους στόχων, ουσιαστική αξιολόγηση.

Επί χρόνια, ασκούσατε κριτική για την εκπαίδευση και μάλιστα, υπήρξαν και δεσμεύσεις σας, προεκλογικά, για σαρωτικές αλλαγές εκσυγχρονισμού, καινοτομίας και τώρα, δυστυχώς, μας καταθέτετε άνευρες διατάξεις επιμέρους θεμάτων, τα οποία, μάλιστα, τα περισσότερα από αυτά θα ρυθμιστούν και με υπουργικές αποφάσεις.

Εμείς, λοιπόν, ερχόμαστε σήμερα και λέμε ότι επιμένουμε στα βασικά σημεία και επιγραμματικά, για την πρωτοβάθμια και τη δευτεροβάθμια, θα σας πω ότι είναι η επαναφορά του ολοήμερου δημοτικού, με αναμορφωμένο εκπαιδευτικό πρόγραμμα, τα περίφημα ΕΑΕΠ, είναι η Τράπεζα Θεμάτων, σε συνδυασμό, με το εθνικό απολυτήριο, είναι η πιστοποίηση των αγγλικών και της πληροφορικής, στην γ΄ Γυμνασίου, με την ολοκλήρωση της βασικής εκπαίδευσης, είναι η ανάπτυξη του ψηφιακού σχολείου. Να στηρίξουμε τη χρήση των ψηφιακών εργαλείων, στην καθημερινή εκπαιδευτική πρακτική, παράλληλα, με τη συνήθη πρακτική, ανεξάρτητα από την πανδημία, αξιοποιώντας την εμπειρία, που έχει συσσωρευθεί, όλο αυτό το διάστημα.

Έρχομαι στο Κεφάλαιο Α΄, «Αλλαγές στο Σχολείο». Μιλάμε για τα εργαστήρια δεξιοτήτων. Θα προσπαθήσω να είμαι όσο πιο μαζεμένη στην ομιλία μου, γιατί έχω, πραγματικά, να πω πολλά. Εδώ, έχουμε μία πιλοτική δράση, μια μετονομασία, ουσιαστικά, της ευέλικτης ζώνης δημιουργικών δραστηριοτήτων, που είναι θεσμοθετημένη, από το 2004, για το δημοτικό. Πρόκειται για οργάνωση, σε επίπεδο παρουσίασης, διότι η οργάνωση στο πεδίο απαιτεί συγκεκριμένο σχέδιο και αυτό, δυστυχώς, δεν υπάρχει. Επιπλέον, όλα τα επιμέρους θέματα οργάνωσης και εφαρμογής παραπέμπονται σε υπουργικές αποφάσεις.

Το πρόβλημα, εδώ, είναι η εξασφάλιση χρόνου, μέσα στο ωρολόγιο πρόγραμμα και φυσικά, εσείς βρήκατε τη λύση και τι κάνατε; Απευθυνθήκατε στο έργο του κ. Φίλη, στο σχολείο, το μίζερο και το ισοπεδωτικό, το ολοήμερο σχολείο του κ. Φίλη, μέσω του μειωμένου ωραρίου ευέλικτης ζώνης και, στις μεγάλες τάξεις του δημοτικού, δεν υπάρχει καμία ώρα, που να μπορεί να διατεθεί. Για μεν το ωρολόγιο πρόγραμμα του πιλοτικού, μας παραπέμπετε σε υπουργικές αποφάσεις, για δε το νέο ωρολόγιο πρόγραμμα, δεν υπάρχει καμία αύξηση των διαθέσιμων ωρών.

Δραστηριότητες όλων των μορφών και των θεματικών, που αναφέρονται, ότι γίνονται στα σχολεία, με εξαίρεση τη ρομποτική, το STEM και τις νέες τεχνολογίες, ξέρετε, γίνονταν σε όλα τα ολοήμερα σχολεία. H εξαίρεση σε ό,τι αφορά αυτές τις συγκεκριμένες δραστηριότητες, είναι ότι γίνονταν, μόνο εκτός υποχρεωτικού προγράμματος, στα πλαίσια των ομίλων του ολοήμερου ή και με την πρωτοβουλία του Συλλόγου Γονέων και Κηδεμόνων, επειδή χρειάζονταν και εξοπλισμό, αλλά είχαν και ένα σημαντικό κόστος.

Το άλλο, που μας κάνει εντύπωση. Καμία σύνδεση με φορείς, όπως τα Κέντρα Εκπαίδευσης για την Αειφορία, πρώην Κέντρα Περιβαλλοντικής Εκπαίδευσης. Αυτά ξέρετε είχαν λειτουργήσει και είχαν παράξει πολύ σπουδαίο έργο και είχαν βοηθήσει, πάρα πολύ, στην προώθηση τέτοιων προγραμμάτων. Και όταν ρωτηθήκατε, για τις κατάλληλες δομές και τα στελέχη υποστήριξης και προώθησης όλων αυτών των πρωτοβουλιών, μας παραπέμψατε σε προσεχή νομοθέτηση, πράγμα το οποίο το ακούω σε όλες τις παρατηρήσεις, που σας κάνουμε, όταν σας λέμε ότι αυτό, που φέρατε, είναι ευρύτατο, αλλά δεν έχει όλες αυτές τις λεπτομέρειες, που θα έδειχναν ένα ολοκληρωμένο σχεδιασμό.

Άρα, για ποιο ολοήμερο δημοτικό, με αναμορφωμένο πρόγραμμα, 8.00΄ - 14.00 και 14.00΄- 16.00΄, που κατήργησε ο ΣΥΡΙΖΑ, μιλάτε, τι ετοιμάζεστε να επαναφέρετε; Ποια είναι η τρομερή αλλαγή, στη νομοθέτηση σας; Μία ώρα αγγλικών, επιπλέον, στην πρώτη και στη δευτέρα δημοτικού, που την κλέβετε, από τη μελέτη περιβάλλοντος;

Άρθρο 2, «Δραστηριότητες αγγλικής γλώσσας στο Νηπιαγωγείο». Έχει ανοίξει μια ολόκληρη συζήτηση για το θέμα αυτό και, προσωπικά, θέλω να είμαι ειλικρινής, το παρακολουθώ με ενδιαφέρον. Με προβληματίζει, όμως, ο κίνδυνος, που επισημαίνουν όλοι οι ακαδημαϊκοί της εκπαίδευσης, όπως και το ότι, αν εισαχθεί, ως διακριτό γνωστικό αντικείμενο στο νηπιαγωγείο, θα οδηγήσει στην καταστρατήγηση της φιλοσοφίας του. Αυτό, πρακτικά, θα σήμαινε ότι ανοίγει ο δρόμος για την είσοδο και άλλων ειδικοτήτων και ουσιαστικά στη «γυμνασιοποίηση» του νηπιαγωγείου, που παιδαγωγικά δεν μπορεί να τεκμηριωθεί με τίποτα.

Υπάρχει, βέβαια, και το θέμα του κόστους, το οποίο δεν πρέπει να το ξεχνούμε και η ανάγκη τεκμηρίωσης αυτής της επιλογής. Εγώ θα σας έλεγα κάτι πιο αιρετικό. Γιατί να μην έχουμε εισαγωγή νέων τεχνολογιών, coating και φυσικής αγωγής; Και αν αποφασίσετε να αυξήσετε το κόστος λειτουργίας, γιατί ξεκινάτε από εκεί; Γιατί όχι, μια γενικότερη μελέτη δεδομένων των τεράστιων προβλημάτων, που υπάρχουν, έτσι κι αλλιώς, στην προσχολική αγωγή, που θα απαντούσε, με έναν τρόπο και στην κριτική, περί συντεχνιακής ρύθμισης;

Άρθρο 3, κατανομή χρόνου, ανά διδακτικό αντικείμενο, στα δημοτικά σχολεία.

 Με βάση τις προεκλογικές δεσμεύσεις της Κυβέρνησης και της Υπουργού, περιμέναμε να δούμε την επαναφορά ολοήμερου σχολείου, το οποίο έχει λειτουργία 35 ωρών την εβδομάδα, με έμφαση στα Αγγλικά, την Πληροφορική, τις Τέχνες, τη Φυσική Αγωγή.

 Είναι γνωστό ότι το ολοήμερο σχολείο ήταν πιο ακριβό, ως τύπος σχολείου από αυτό, που πρότεινε ο κ. Φίλης, το οποίο εσείς διατηρείτε, αλλά, πέρα από το κόστος, εμείς το σχεδιάσαμε και το στηρίξαμε, γιατί έδινε απαντήσεις στις πραγματικές ανάγκες τόσο των μαθητών όσο και των οικογενειών τους. Αντί για το ΕΑΕΠ, που είναι το σχολείο με το αναμορφωμένο πρόγραμμα, έχουμε μία ώρα αγγλικών, περισσότερο. Αυτό πείτε μου τι άλλο είναι, αν δεν είναι πρόχειρη και επιφανειακή πρόταση;

Στην περίοδο της πανδημίας με την εξ αποστάσεως εκπαίδευση, αναδείχθηκε η αξία της τεχνολογίας, στη μετάδοση της γνώσης, οπότε νομίζουμε ότι αυτό που, πριν από δέκα χρόνια είχαμε φέρει, με τόσο μεγάλη πρωτοβουλία και μεταρρύθμιση, το ψηφιακό σχολείο, καθίσταται, πλέον, αναγκαιότητα και όχι πολυτέλεια. Δυστυχώς, όμως, αυτό δεν φαίνεται να το ενστερνίζεστε, γι΄ αυτό και δεν υπάρχει καμία απολύτως αλλαγή στις ώρες Πληροφορικής και στον τρόπο διδασκαλίας και αυτό είναι, δυστυχώς, πολύ μεγάλο κρίμα, κυρία Υπουργέ.

Διδασκόμενα μαθήματα, άρθρο 4. Περνάω, κατευθείαν, στην πρότασή μας. Είναι θετικός, ο τρόπος, με τον οποίο το αντιμετωπίζετε. Διατηρείτε στο Γυμνάσιο, όμως, το πλαίσιο των τετραμήνων και η ανατροφοδότηση, ανά τρίμηνο, είναι απαραίτητη, τουλάχιστον, για το Γυμνάσιο.

Εισάγονται εξετάσεις στην Αγγλική, αλλά είναι αυτό, που σας είπα, χωρίς να συνδέονται, με πιστοποιητικό γνώσης στην Γ΄ Γυμνασίου και όσο για την πιστοποίηση της Πληροφορικής, αυτή διατηρείται μόνο, ως επιλογή. Μου λέγατε χθες, ότι το έχετε νομοθετήσει. Αυτή είναι η διαφορά μας. Το νομοθετήσατε, ως επιλογή. Η απουσία πιστοποίησης αγγλικής γλώσσας και πληροφορικής, με την ολοκλήρωση της υποχρεωτικής εκπαίδευσης είναι – και λυπάμαι, που δεν το καταλαβαίνετε – μια διαφορετική αντίληψη σε ό,τι αφορά την ολοκλήρωση της υποχρεωτικής εκπαίδευσης. Δεν αρκούν η συμπερίληψη της γραπτής εξέτασης στα αγγλικά ούτε η κατάταξη της πληροφορικής στην 3η ομάδα του κύκλου των μαθημάτων.

 Άρθρο 5, «Διαγωγή και τίτλοι σπουδών». Επαναφορά της διαγωγής στους τίτλους σπουδών, τι να πει κανείς; Πραγματικά, απορούμε. Σε λίγο, θα επαναφέρετε και την ποδιά και το πηλήκιο και το κούρεμα με την ψιλή! Η θέση μας είναι καθαρή, ότι η αυστηροποίηση του πλαισίου προαγωγής, αλλά και η αξιολόγηση της διαγωγής δεν συνδέονται από θέσπιση αντισταθμιστικών θεσμών στήριξης των αδύναμων μαθητών και των μαθητών με προβλήματα διαγωγής και, δυστυχώς, αυτό δεν το κάνει ούτε και ο εκπαιδευτικός εμπιστοσύνης, που, σε όλη αυτή την ιστορία, δείχνει να έχει πολύ μικρή συμβολή.

 Άρθρο 6, «Προφορική βαθμολογία τετραμήνων Λυκείου». Εξαγγείλατε Εθνικό Απολυτήριο. Στην ουσία, λοιπόν, τι κάνετε; Διατηρείτε το Λύκειο και το σύστημα εισαγωγής του κυρίου Γαβρόγλου, με ελάχιστες βελτιωτικές παρεμβάσεις. Γιατί ένας μαθητής, πραγματικά, να προτιμήσει το Ημερήσιο Γενικό Λύκειο και όχι το Εσπερινό, που έχει 10 ώρες λιγότερο πρόγραμμα; Ξέρετε ότι τα Εσπερινά είναι, ήδη, υπερφορτωμένα. Παλαιότερα, η διαφορά καλυπτόταν με ένα επιπλέον έτος σπουδών.

Κάνετε αναφορά σε νέα προγράμματα σπουδών, όταν η προσπάθεια αφορά επικαιροποίηση αυτών του 2011, που, ξέρετε πολύ καλά, ότι έμειναν στα συρτάρια και για τα οποία υπάρχει εμπειρία και αποτελέσματα από την πιλοτική και από την άτυπη εφαρμογή τους.

 Γιατί δεν επισπεύδετε, αξιοποιώντας τη σκληρή δουλειά, που έχει γίνει από εμάς και ξεκινάτε από την αρχή, 10 χρόνια μετά; Γιατί εξαγγέλλετε νέα βιβλία, όταν, ήδη, υπάρχει εμπειρία εκπόνησης πολλών σεναρίων διδακτικής προσέγγισης, που αξιοποιούν νέες μεθοδολογίες; Το βιβλίο, ξέρετε πολύ καλά, ότι λειτουργεί, ως παράγοντας μιας νέας γενιάς μετωπικής διδασκαλίας. Τα πράγματα, όμως, τρέχουν, εξελίσσονται. Ας δούμε την εμπειρία των άλλων χωρών. Το λέτε για τόσα πράγματα, στο βιβλίο δεν το έχετε δει; Όπου οι διδακτικές προσεγγίσεις χτίζονται από εκπαιδευτικούς, δοκιμάζονται και, τελικά, διαχέονται σε όλη την εκπαίδευση.

Άρθρο 9, «Τράπεζα Θεμάτων διαβαθμισμένης δυσκολίας». Θετικό το ότι μπορείτε και επαναφέρετε την Τράπεζα Θεμάτων, αλλά όλα αυτά, όπως μας λέτε, θα εξαρτηθούν από τον τρόπο εφαρμογής και ο τρόπος εφαρμογής θα προσδιοριστεί και αυτός, με υπουργικές αποφάσεις. Κοιτάξτε ένα οξύμωρο. Έχουμε ένα νομοσχέδιο, που, στο τέλος της ημέρας, τα περισσότερα τα πιο σημαντικά, αυτά, που κάνουν τη διαφορά, θα εξαρτηθούν από υπουργικές αποφάσεις.

 Άρα, εμείς εδώ, ξέρετε, τι ψηφίζουμε, κυρία Υπουργέ; Ένα κέλυφος. Όλο το υπόλοιπο ουσιαστικό κομμάτι, θα το αποφασίσετε μόνοι σας. Έρχεστε εδώ για ποιο λόγο; Για να νομιμοποιήσουμε τις υπουργικές αποφάσεις, που θα πάρετε, ερήμην μας; Ας συνεχίσω, όμως. Θεωρούμε, λοιπόν, ότι επειδή στην Τράπεζα Θεμάτων είχαμε προηγούμενη εμπειρία εφαρμογής, πρέπει να αποφευχθούν τα λάθη, που είχαν ανακύψει. Κρίνεται αναγκαίο να υπάρχει προσεκτική συγκρότηση της Τράπεζας Θεμάτων, με θέματα ισότιμα, ανά κατηγορία και μεγάλου αριθμού, προκειμένου να μη μπορούν να τύχουν αποστήθισης, από μέρους των μαθητών και να μπορούν να αξιολογούν την αφομοίωση της διδακτικής ύλης.

Επειδή, μάλιστα, η μέθοδος της κλήρωσης διαφορετικών θεμάτων από κάθε σχολική μονάδα μπορεί να έχει, ως αποτέλεσμα, την εξέταση των μαθητών, σε ανισότιμα θέματα, θεωρούμε ότι είναι κρίσιμο και σκόπιμο να επιλέγονται, να κληρώνονται τα θέματα αυτά, που θα μπουν στην Τράπεζα Θεμάτων, από Κεντρική Επιτροπή Εξετάσεων και να αποστέλλονται, ταυτοχρόνως, σε όλα τα σχολεία.

Πάμε στο Κεφάλαιο Β΄ «Πρότυπα και Πειραματικά». Σας το είπα και από την αρχή, 13 άρθρα, για τη λειτουργία 62 Πειραματικών και Πρότυπων δημόσιων σχολείων, όταν όλα τα δημόσια σχολεία είναι 13.500 και σε αυτά έχετε αφιερώσει μόνο 9 άρθρα.

Θεωρούμε, λοιπόν, ότι ο θεσμός των Πρότυπων και Πειραματικών σχολείων, τον οποίο ξεκινήσαμε εμείς, πραγματικά, είναι μια καινοτομία, που πρέπει να συνεχιστεί, πρέπει να την ξαναδούμε, αλλά τα προβλήματα, που αρχίζουν και ανακύπτουν, είναι τα εξής.

 Η προεπιλογή σχολείων πρόβλημα. Γιατί; Γιατί καταστρατηγείτε τη λογική, που έβαζε ο ν. 3966 του 2011, όπου τα σχολεία υπέβαλαν φάκελο, άρα αξιολογούνταν.

Η αξιολόγηση τώρα των Διευθυντών και των Υποδιευθυντών έχει αφεθεί όλη στις ρυθμίσεις Γαβρόγλου, για την αξιολόγηση στελεχών, με βάση το νόμο 4547 του 2018, τον οποίο, αν θυμάστε, καταψηφίσαμε όλοι.

Η αποσπασματική ρύθμιση, χωρίς αλλαγές στις δομές και στο πλαίσιο εποπτείας, στο πλαίσιο στήριξης καθοδήγησης, οδηγεί στην εμπλοκή στην αξιολόγηση συντονιστών εκπαιδευτικού έργου, που δεν έχουν τέτοια αρμοδιότητα και θα πρέπει να θεσμοθετηθεί. Επίσης, στην εξωτερική αξιολόγηση, δεν υπάρχει πουθενά αναφορά στην ΑΔΙΠ ΔΕ. Πουθενά, δεν προκύπτει η βούληση του Υπουργείου Παιδείας, για μία οργανωμένη ενσωμάτωση και διάχυση της αριστείας και των καινοτομιών, στο δημόσιο σχολείο, όχι των εκλεκτών ή των απλά τυχερών κληρωθέντων, αλλά στο δημόσιο σχολείο του συνόλου των μαθητών.

 Είναι περιττή, ίσως, η επανάληψη να πω πώς αυτό δείχνει, άλλη μια φορά, την αδιαφορία της ηγεσίας του Υπουργείου και τις χαμηλές προσδοκίες από το ελληνικό δημόσιο σχολείο, κυρίως, όμως, δείχνει την παντελή έλλειψη οράματος.

 Άρθρο 12. Τα συγκεκριμένα άρθρα θα τα ψηφίσουμε, παρά το γεγονός ότι χρειάζεται διαφορετική προσέγγιση και στάθμιση των διαφορετικών παραμέτρων. Τουλάχιστον, θεωρούμε ότι είναι ένα βήμα απομάκρυνσης από την ισοπεδωτική πολιτική ΣΥΡΙΖΑ και την καλλιέργεια της μηδενικής προσπάθειας.

Ασφαλώς, όμως - και αυτό μην το ξεχνάτε, γιατί οι φορείς το φώναξαν με την πιο βροντερή φωνή, σήμερα - χρειάζεται ουσιαστικός θεσμικός διάλογος, ο οποίος απουσιάζει και δεν αντικαθίσταται από το μονόλογο του Υπουργείου, που παριστάνει πως ακούει τις παρατηρήσεις και τελικά, τις πετάει στο καλάθι των αχρήστων.

 Για τις ιδρύσεις, συγχωνεύσεις, διασυνδέσεις, πρέπει να μας πείτε, αν πρέπει να υπάρχει διασύνδεση, αν όχι, πάλι εσείς θα μας το πείτε και αν τις καταργείτε, με τι κριτήριο τις καταργείτε. Εδώ, ξέρετε, έχει δημιουργηθεί ένα τεράστιο θέμα και τις προηγούμενες ημέρες, με το ποια θα είναι η πορεία των πειραματικών σχολείων, ποια η πορεία των πρότυπων. Υπάρχουν οι γονείς, που αγωνιούν και φυσικά, οι μαθητές, που, σε καμία περίπτωση, δεν πρέπει να αιφνιδιάζονται.

Θα σας πω το πιο λυπηρό για μας. Για πολλοστή φορά, ξεχνάτε τα επαγγελματικά λύκεια και την ανάγκη η πολιτεία να δημιουργήσει δυνατότητες αριστείας και σε αυτά.

Κυρία Υπουργέ, υπάρχουν, ξέρετε, και αυτά τα σχολεία, που φοιτούν μαθητές. Γι’ αυτό θα παρακαλούσα στη συγκεκριμένη διάταξη, εκτός από τα επαγγελματικά λύκεια, να περιλάβετε και τα καλλιτεχνικά και τα μουσικά σχολεία. Είναι, έτσι και αλλιώς, σχολεία πειραματικά, σχολεία, που έχουν διαφορετικότητα και σχολεία, που έχουν ένα υψηλό επίπεδο και εκπαιδευτικών και παιδιών.

Διδακτικό προσωπικό: Η θητεία των εκπαιδευτικών, στα πρότυπα και στα πειραματικά, είναι τετραετής και, παράλληλα, ορίζεται ότι οι εκπαιδευτικοί διατηρούν την οργανική τους θέση, κατά τη διάρκεια της θητείας τους. Επίσης, προβλέπεται ότι αν η αξιολόγηση είναι θετική, η θητεία ανανεώνεται, με απόφαση του προϊσταμένου της Γενικής Διεύθυνσης Σπουδών Πρωτοβάθμιας και Δευτεροβάθμιας Εκπαίδευσης του Υπουργείου Παιδείας, ενώ δεν τίθεται περιορισμός στον αριθμό των ανανεώσεων των θητειών. Πρακτικά, λοιπόν, τι σημαίνει; Ότι υπάρχει περίπτωση, οι καλοί εκπαιδευτικοί, μετά από αξιολόγηση – δεκτό – να συνταξιοδοτηθούν από αυτά τα σχολεία. Άρα, εάν η θητεία τους ανανεώνεται, διαρκώς, πείτε μου σας παρακαλώ, πώς θα πραγματοποιηθεί η διάχυση της αριστείας στο ελληνικό σχολείο, όταν οι εκπαιδευτικοί, που απέκτησαν την εμπειρία, σε ένα πρότυπο ή πειραματικό, δεν βγουν στα σχολεία της γειτονιάς; Πώς θα αντιμετωπίσετε το πρόβλημα της μαθησιακής κρίσης, που, σας το είπα και στην αρχή, υποσκάπτει, αυτή τη στιγμή, την ελληνική κοινωνία και την ανάπτυξη του ανθρώπινου δυναμικού της χώρας;

Επαναθέτοντας η πολιτεία όλες τις ελπίδες της, αποκλειστικά και μόνο, στην ελίτ των δύο και τριών χιλιάδων αρίστων ή στην ελίτ των δύο και τριών χιλιάδων απλών τυχερών παιδιών, δεν πρόκειται να βγάλει αποτέλεσμα. Οι εκπαιδευτικοί, από την άλλη, που είναι τοποθετημένοι οριστικά σε σχολεία, που τα μετονομάζετε σε «πρότυπα και πειραματικά», παύουν να είναι οριστικά τοποθετημένοι σε αυτά. Και αρχίζει, εκεί, μια ολόκληρη συζήτηση. Με ποιο τρόπο, οι άνθρωποι αυτοί, που χάνουν τις οργανικές τους θέσεις, θα παραμείνουν; Ο προβληματισμός είναι ότι, εφόσον ένα σχολείο χαρακτηρίζεται, αυτή τη στιγμή, αυθαίρετα, ως πειραματικό ή ως πρότυπο, με το συγκεκριμένο προσωπικό να υπηρετεί, σε αυτά τα σχολεία και να κρίνεται, εκ των πραγμάτων, ικανό, θα υπηρετήσει μια ολόκληρη θητεία και όταν το σχολείο θα αξιολογηθεί, για την επόμενη θητεία, αυτοί οι άνθρωποι θα έχουν, σε σχέση με τους υπόλοιπους, χρόνο και να προσαρμοστούν και συνάμα να έχουν μια καλύτερη αίσθηση του τι σημαίνει αξιολόγηση; Δεν το λέω για ψόγο, βάζω, όμως, ένα ερώτημα.

Πάμε λίγο στο με ποιον τρόπο αξιολογούνται τα πρότυπα και πειραματικά σχολεία. Θεσμοθετείται, από την ερχόμενη σχολική χρονιά, 2020 - 2021, ένα νέο συνεκτικό πλαίσιο, για την καλύτερη οργάνωση του ετήσιου προγραμματισμού του εκπαιδευτικού έργου, που συνδυάζεται, με το σχεδιασμό συλλογικών και επιμορφωτικών δράσεων, για την επαγγελματική ανάπτυξη των εκπαιδευτικών, καθώς και για τη διττή αξιολόγηση, σε επίπεδο σχολικής μονάδας – αφενός, εσωτερική αυτοαξιολόγηση και αφετέρου εξωτερική αξιολόγηση, από το οικείο ΠΕ.Κ.Ε.Σ.. Η εξωτερική αξιολόγηση, μάλιστα, προβλέπει ενεργό ρόλο του ΙΕΠ, αλλά και της ΑΔΙΠ ΔΕ. Εδώ, ρυθμίζονται και θέματα των ομάδων σχολείων, για την επαγγελματική ανάπτυξη των εκπαιδευτικών και για την ενίσχυση της διασχολικής συνεργασίας και τη διάχυση βέλτιστων πρακτικών στο εκπαιδευτικό σύστημα. Έχουμε, όμως, ορισμένα θέματα, τα οποία μας προβληματίζουν.

Σαφώς, είναι πιο αδύναμο το πλαίσιο, σε σχέση με το πλαίσιο, που είχε διαμορφωθεί και εφαρμοστεί, πιλοτικά. Εννοώ την αυτοαξιολόγηση εκπαιδευτικού έργου. Απουσιάζει η ενίσχυση της έμφασης στα σχολεία – αν θυμάστε, τα λέγαμε «κοινότητες μάθησης» – εκτός του αναστοχασμού, πάνω σε εκπαιδευτικές πρακτικές και της διάδοσης γνώσεων και πρακτικών, που μπορεί να καλυφθεί από τις ομάδες δράσεων επαγγελματικής ανάπτυξης.

Απουσιάζει, επίσης, κάθε αναφορά, σε συνεκτικό πλαίσιο και διαδικασίες, που θα περιλαμβάνουν το κοινό όραμα, που διαμορφώνεται από το σύνολο των μελών του σχολείου, «κοινότητα μάθησης» και αντανακλά τι είναι σημαντικό για τα μέλη, αλλά και τι είναι σημαντικό για τον ίδιο τον οργανισμό και αποτελεί σημείο αναφοράς και γνώμονα για τις δράσεις του οργανισμού.

Δεν προσδιορίζονται, σαφώς, οι υποστηρικτικές κυρίως, φυσικές συνθήκες. Δηλαδή, ο χρόνος των συναντήσεων, το μέγεθος του σχολείου, οι δομές, που περιορίζουν την απομόνωση, η σχολική αυτονομία, η ενδυνάμωση των εκπαιδευτικών, η διαθεσιμότητα των πόρων και αυτά είναι απαραίτητοι όροι για την επιτυχία.

Δίνεται έμφαση στην επιλογή στελεχών, που μπορούν να υπηρετήσουν. Ένα μοντέλο κατανεμημένης ηγεσίας, όμως, δεν έχει δρομολογηθεί και οι δομές και οι επιλογές στελεχών δεν ρυθμίζονται στο παρόν νομοσχέδιο. Έτσι, οι υποστηρικτικές ανθρώπινες συνθήκες δεν είναι ιδανικές. Η οικοδόμηση της κουλτούρας αυτής της «κοινότητας μάθησης», που επικεντρώνεται στη μάθηση των μαθητών, απαιτεί την ύπαρξη και αξιοποίηση οργανωμένου συστήματος δεδομένων και τη συλλογή λεπτομερών πληροφοριών, σχετικά με τις δεξιότητες και τις γνώσεις των μαθητών, αλλά και την αποτελεσματικότητα των παρεμβάσεων, που επιλέγονται, σε συνεχή βάση, κάτι το οποίο δεν έχει, δυστυχώς, εξοικειωμένους τους εκπαιδευτικούς μας.

Κύριε Πρόεδρε, επειδή καταλαβαίνω ότι ο χρόνος είναι πολύς, θα συνεχίσω στη β΄ ανάγνωση, με τα Κεφάλαια Γ΄ και Δ΄, ώστε να μπορέσω να έχω μια ολοκληρωμένη συμβολή σ΄ αυτόν το διάλογο. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε πολύ, κυρία Κεφαλίδου.

Το λόγο έχει ο Ειδικός Αγορητής του Κομμουνιστικού Κόμματος Ελλάδος, ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Ναι, είναι αλήθεια, θα μπορούσε να πει κανείς ότι το κράτος έχει συνέχεια, παρά το ότι αλλάζουν οι κυβερνήσεις. Το βλέπουμε και στα νομοθετήματα τα εκπαιδευτικά. Μια μακριά αλυσίδα, η οποία συνεχίζεται, βεβαίως, και ο τελευταίος της κρίκος είναι το νομοσχέδιο, που συζητάμε, σήμερα. Μια μακριά αλυσίδα αυτά τα εκπαιδευτικά νομοθετήματα. Μιλάμε, βέβαια, για το σημερινό, για ό,τι αυτό φέρνει, σχετικά με τις προσαρμογές του σχολείου, στην κατεύθυνση της πιο άμεσης του σύνδεσης με τις ανάγκες της αγοράς, δηλαδή, της καπιταλιστικής οικονομίας, με την προετοιμασία του αυριανού εργαζόμενου ή μάλλον, καλύτερα, του αυριανού «απασχολήσιμου», όσον αφορά τις ικανότητές του και τις δεξιότητες του, ως εκεί, όχι παραπάνω, αλλά και την ιδεολογία αυτού του εργαζόμενου. Αυτό είναι το πλαίσιο του νομοσχεδίου.

Αυτό το συγκεκριμένο νομοθέτημα εξειδικεύει στη χώρα μας, τις επεξεργασίες της Ευρωπαϊκής Ένωσης και του ΟΟΣΑ και βεβαίως, αλίμονο, ικανοποιεί και τις απαιτήσεις του Συνδέσμου Ελλήνων Βιομηχάνων, έτσι, όπως σταθερά και μονότονα, επαναλαμβάνονται στις ανακοινώσεις του, αφού οι Έλληνες κεφαλαιοκράτες γνωρίζουν, πάρα πολύ καλά, τη σημασία, που έχει και το ρόλο, που παίζει η εκπαίδευση, για τα συμφέροντά τους, όταν αυτή βεβαίως, προσαρμόζεται, κατάλληλα, σε αυτά.

Δίνει το συγκεκριμένο νομοσχέδιο μεγαλύτερο βάρος, ακόμα περισσότερο βάρος, στις λεγόμενες δεξιότητες των οκτώ αναγκαίων βασικών ικανοτήτων, για τη δια βίου μάθηση, απομακρύνοντας τη γενική ολόπλευρη μόρφωση. Οι δεξιότητες αυτές περιγράφονται, εδώ και χρόνια, στις κατευθύνσεις του ΟΟΣΑ, ενός οργανισμού, με τον οποίον και ο ΣΥΡΙΖΑ είχε αναπτύξει πολύ αγαστές σχέσεις και με βάση αυτές τις δεξιότητες, φτιάχτηκε και ο διαγωνισμός της PISA – καμία σχέση, βεβαίως, με την ιταλική πόλη. Είναι ένας μαθητικός διαγωνισμός, αξιολογικός. Τα αποτελέσματα του διαγωνισμού αυτού αξιοποιούνται βεβαίως, πολλαπλώς, στο να εμπεδωθεί, ακόμα περισσότερο, το σχολείο της αγοράς.

Ποιες είναι αυτές οι δεξιότητες; Τις υπενθυμίζω, γιατί έχει μια αξία: Επικοινωνία στη μητρική γλώσσα, προσέξτε, επικοινωνία. Η γλώσσα, όμως, δεν είναι μόνο επικοινωνία, είναι και σκέψη, είναι και έκφραση. Αν μείνουμε μόνο στην επικοινωνία, αλίμονο. Επικοινωνία, βεβαίως, σε ξένες γλώσσες, εδώ για τη μητρική, στις ξένες, θα πούμε κάτι περισσότερο. Μαθηματική ικανότητα και βασικές ικανότητες στην επιστήμη και την τεχνολογία. Ψηφιακή ικανότητα. Μεταγνωστικές ικανότητες και ικανότητες, που σχετίζονται, με την ιδιότητα του πολίτη. Για αυτήν ειδικά τη δεξιότητα, ο ΣΥΡΙΖΑ έβγαλε μέχρι και βιβλίο για το Λύκειο, για την ιδιότητα του Ευρωπαίου πολίτη. Πρωτοβουλία και επιχειρηματικότητα! Λείπει ο Μάρτης από τη Σαρακοστή; Πολιτισμική συνείδηση και έκφραση. Αυτό είναι το πλαίσιο, μέσα στο οποίο κινήθηκαν και οι διατάξεις. Θυμίζω εδώ του 3ου μνημονίου, όπου ήταν το πρώτο μνημόνιο, που είχε διατάξεις ρητές για την παιδεία, που όλοι μαζί, βεβαίως, ΣΥΡΙΖΑ, Νέα Δημοκρατία, ΠΑ.ΣΟ.Κ., εδώ μέσα το ψήφισαν. Το ίδιο, βεβαίως, έλεγε και η επικαιροποιημένη Έκθεση του ΟΟΣΑ. Μια Έκθεση, την οποία, πάλι, όλοι εδώ αυτοί υιοθέτησαν, το 2017, που μιλούσε ανοιχτά «για την προώθηση της αξιολόγησης» - αργείτε μας λέγανε, προχωρήστε - «για τον εξορθολογισμό του προσωπικού» - έτσι ονομάζεται στην αργκό αυτών των οργανισμών οι περικοπές των εκπαιδευτικών – το σύστημα πρόσληψης και συνολικά, την υιοθέτηση των λεγόμενων βέλτιστων πρακτικών.

Σε αυτόν το δρόμο, κινείται και η Νέα Δημοκρατία, δεν άλλαξε δρόμο. Θέλετε να συμφωνήσουμε ότι κινείται σε αυτόν το δρόμο, από τη δεξιά μεριά; Ως εκεί, αλλά στον ίδιο δρόμο, στην ίδια κατεύθυνση. Γι΄ αυτό και διατηρεί, ως ένα το κρατούμενο και τις τρεις εμβληματικές νομοθετικές παρεμβάσεις του ΣΥΡΙΖΑ στην παιδεία. Και μιλώ για την Πρωτοβάθμια και τη Δευτεροβάθμια. Παρεμβάσεις, οι οποίες συνάντησαν πάρα πολλές αντιδράσεις και, βεβαίως, προκάλεσαν μεγάλες αγωνιστικές κινητοποιήσεις. Τις θυμίζω επί τροχάδην.

Πρώτον, ο νόμος Γαβρόγλου για το Λύκειο. Έτσι, ονομάστηκαν οι νομοθετικές ρυθμίσεις, έτσι μένουν στην ιστορία, μάλλον, που οδήγησαν το Λύκειο, στη φροντιστηριοποίηση, στη συρρίκνωση της γενικής παιδείας, σε ένα εξοντωτικό εξεταστήριο. Αυτό δεν είναι σχολείο.

Δεύτερη εμβληματική παρέμβαση, ο νόμος 4589/2019. Εδώ ήμασταν, κυρία Κεραμέως, ήταν Μεγάλη Εβδομάδα, Μεγάλη Τετάρτη, Μεγάλη Πέμπτη, δεν θυμάμαι, όταν ψηφιζόταν αυτός ο νόμος, εδώ του ΣΥΡΙΖΑ, για το νέο σύστημα προσλήψεων για τους αναπληρωτές. Τι έφερε αυτός ο νόμος; Τσάκισμα της προϋπηρεσίας, απαξίωση του πτυχίου των πανεπιστημιακών σχολών, γίνεται ένα ακόμα προσόν, σαν όλα τα άλλα και, βεβαίως, ένας άκρατος ανταγωνισμός, ένα διαρκές κυνήγι, ένα λαχάνιασμα, για να αποκτήσουμε χαρτιά και πιστοποιήσεις, μπας και βρούμε μια θέση στον ήλιο. Αυτό ζουν δεκάδες χιλιάδες αναπληρωτές εκπαιδευτικοί, κάθε χρόνο.

Η τρίτη εμβληματική παρέμβαση του ΣΥΡΙΖΑ ήταν οι διατάξεις για την αξιολόγηση, που πέρασε, τότε, στο νόμο, για τις δομές της εκπαίδευσης, το 2018. Το 2017, έκανε την υπόδειξη ο ΣΕΒ, το 2018, ανταποκρίθηκε ο ΣΥΡΙΖΑ. Διατάξεις, οι οποίες, βεβαίως, συνέβαλαν στη δημιουργία της λεγόμενης «κουλτούρας αξιολόγησης», όπως έλεγε και ο προηγούμενος Υπουργός Παιδείας του ΣΥΡΙΖΑ. Της έδωσαν αυτής της αξιολόγησης και μια αύρα, έτσι προοδευτισμού! Τελικά, αυτό που έκαναν ήταν να στρώσουν το δρόμο στη Νέα Δημοκρατία, για να κυκλοφορεί σε αυτόν το δρόμο, με καμάρι και με πυγμή και να σχεδιάζει, μάλιστα, αυτόν το δρόμο να τον πάει, ως το τέλος με την αξιολόγηση.

Θα μου πείτε εδώ, γιατί τον έχω και απέναντί μου τον κύριο Φίλη, θέση στο βάθρο αυτών των εμβληματικών παρεμβάσεων του ΣΥΡΙΖΑ διεκδικούν και οι μεγάλες περικοπές προσωπικού, που έγιναν, με δικές του παρεμβάσεις, βεβαίως, ήταν του ΣΥΡΙΖΑ. Ο κύριος Φίλης υπέγραφε τις υπουργικές αποφάσεις για το δημοτικό και το νηπιαγωγείο, όπως και με το νέο Ωρολόγιο Πρόγραμμα του Γυμνασίου, που ψηφίστηκε, το 2016. Περικοπές να δείτε και εδώ για τον εξορθολογισμό, όπως λέγαμε, του προσωπικού.

Έτσι, λοιπόν, στο συγκεκριμένο νομοσχέδιο, για μια ακόμα φορά, αντί να δοθεί προτεραιότητα στις αναγκαίες αλλαγές των αναλυτικών προγραμμάτων και των σχολικών βιβλίων, που πια, εντάξει, έχει ξεπεράσει κάθε όριο, που προωθούν τα «μαθηματικά του περίπου». Να θυμίσω, εδώ, τη διδασκαλία της γλώσσας, μέσα από συνταγές μαγειρικής ! Την προστακτική τα παιδιά του δημοτικού τη μαθαίνουν, μέσα από συνταγές μαγειρικής, όχι από τον Σικελιανό και το ποίημα «Ηχήστε οι Σάλπιγγες», για παράδειγμα. Με αυτά θα ασχολούμαστε τώρα, άντε και με προσκλήσεις για παιδικά πάρτι ! Μέσα από αυτή τη διαδικασία, γίνεται η διδασκαλία της γλώσσας, για την αποσπασματικότητα, που έχουν αυτά τα προγράμματα, αντί να ενισχυθεί η σύγχρονη γενική παιδεία και μόρφωση για όλα τα παιδιά, που είναι, βεβαίως, το υπόβαθρο και όλοι το καταλαβαίνουν. Το σπίτι από τα θεμέλιά του εξαρτάται, για να κατακτηθούν και οι αναγκαίες επόμενες ικανότητες, δεξιότητες – δεν μου αρέσει και πάρα πολύ αυτή η λέξη, αλλά τέλος πάντων – χωρίς γενική παιδεία, πόσο ψηλό θα γίνει το σπίτι, χωρίς θεμέλια; Αντί να γίνουν αυτές οι αναγκαίες αλλαγές, τελικά, για μια ακόμα φορά, ενισχύονται όλα εκείνα τα στοιχεία, που έχουν οδηγήσει το σχολείο, στα σημερινά του αδιέξοδα. Τα αδιέξοδα, βέβαια, τα οποία τα πληρώνουν, πανάκριβα, οι λαϊκές οικογένειες.

Τα άρθρα 1, 2, 3, αντιπαιδαγωγικές παρεμβάσεις στο περιεχόμενο του σχολείου. Είναι ο επιεικέστερος χαρακτηρισμός, όχι ότι υπερασπιζόμαστε το αναλυτικό πρόγραμμα, που έχει τώρα, αλίμονο, αλλά νομίζουμε ότι το νομοσχέδιο φέρνει αλλαγές, που χειροτερεύουν αυτό το αναλυτικό πρόγραμμα.

Κοιτάξτε, μας λέτε στην Αιτιολογική Έκθεση, αλλά και στο ανάλογο άρθρο, για τα αγγλικά στο νηπιαγωγείο μιλώ, ότι εισάγονται, ως δεξιότητα και αυτά, αφήνω τη συζήτηση για τη «σχολειοποίηση», για τα διακριτά μαθήματα, για να εξοικειωθούν, δηλαδή, τα παιδιά με τα αγγλικά. Με συγχωρείτε, τα παιδιά, σήμερα, εν έτει 2020, ζουν σε ένα περιβάλλον, που τα αγγλικά είναι παντελώς άγνωστα; Αυτό λέτε; Δηλαδή, πρέπει να εξοικειωθούν, να συνηθίσει το αυτί τους να τα ακούει, λες και δεν τα βρίσκουν στην τηλεόραση και στα παιχνίδια; Εντάξει, πείτε την αλήθεια, ότι τα αγγλικά εισάγονται, ως μια ακόμα δεξιότητα και όταν μιλάμε για τα αγγλικά και για την επικοινωνιακή χρήση της γλώσσας, μιλάμε γι΄ αυτά, που λέει ο λαός «τουριστικά αγγλικά». Να μάθουν, δηλαδή, εκεί πάνω - πάνω λίγα πράγματα, έτσι ώστε να βάλουμε και καμιά ώρα παραπάνω στην Πρώτη και στη Δευτέρα, έτσι να μπορούν να συνεννοηθούν, σε μια εποχή, που τα αγγλικά, βεβαίως, είναι εντελώς απαραίτητα. Τώρα, το ότι αυτό πας να το κάνεις σε παιδάκια τεσσάρων και πέντε ετών, που ακόμα δεν έχουν ολοκληρώσει - να το πω έτσι - την εκμάθηση της μητρικής τους γλώσσας, τον πλούτο της έκφρασής της, δεν μιλάω για το μηχανισμό της, τη γραμματική της, τη δομή της, όχι για αυτά, αυτό δημιουργεί, τουλάχιστον, ερωτηματικά.

Για την επιχειρηματικότητα, το είπαμε και χτες, γιατί αυτή η επιμονή; Θυμάμαι εδώ παλαιότερα ότι στα σχολεία, ο ΣΕΒ μαζί με τον Οργανισμό, είχαν βγάλει και βιβλία για την επιχειρηματικότητα. Πρέπει να ήταν στην πρώτη δεκαετία του 2000, δεν θυμάμαι, αν ήταν το 2004 ή το 2005.

Τώρα, ένα σχόλιο γι΄ αυτό το «κόντρα μάθημα», το οποίο το ακούω και μου χτυπάει πολύ άσχημα στο αυτί. Κυρία Υπουργέ, «κόντρα μάθημα» σε τι; Κόντρα στα άλλα τα μαθήματα; Δεν καταλαβαίνουμε τι θα πει «κόντρα μάθημα», δηλαδή, τα μαθήματα κοντραρίζουν το ένα το άλλο; Γιατί εμείς θεωρούμε ότι όλα μαζί τα μαθήματα ολοκληρώνουν και διαμορφώνουν μια προσωπικότητα.

Άρθρο 5, διαγωγές, αποβολές κ.λπ.. Αν νομίζετε ότι έτσι θα αντιμετωπίσετε το πρόβλημα της συμμετοχής και ότι με τον τρόπο αυτόν, θα αυξήσετε το ενδιαφέρον των μαθητών, που, πράγματι, είναι μειωμένο, νομίζουμε ότι κάνετε τελείως λάθος. Δεν είναι αυτή η συνταγή. Το ενδιαφέρον σχετίζεται, βεβαίως, πριν απ’ όλα, με το περιεχόμενο, με το χαρακτήρα του σχολείου, με τα εσωτερικά τελικά κίνητρα, τα οποία δίνονται στους μαθητές, από το ευρύτερο κοινωνικό περιβάλλον.

Άρθρα για το λύκειο, 8 και 9. Νέοι ταξικοί φραγμοί, ακόμα πιο υψηλοί, ενισχύονται οι κόφτες, το σχολείο γίνεται ακόμα πιο εξετασιοκεντρικό, με την επαναφορά της λεγόμενης Τράπεζας Θεμάτων για το λύκειο. Θα έχουμε μίνι πανελλαδικές, κάθε χρόνο, σε όλες τις τάξεις του λυκείου. Ένα συνεχές, δηλαδή, τρεχαλητό και μια αγωνία για τους μαθητές, προκειμένου να περάσουν και να ξεπεράσουν τους συμμαθητές τους, μιας και στη σκέψη της Κυβέρνησης είναι, απ΄ όσο ξέρουμε, να μετρήσουν όλα αυτά και στο λεγόμενο «εθνικό απολυτήριο».

 Τα άρθρα για τα πρότυπα και τα πειραματικά σχολεία. Διαφοροποίηση. Ανοιχτά. Νομίζω ότι το λέει μέσα «ανοιχτά». Καλεί σε διαφοροποίηση, σε διαφοροποιημένο πρόγραμμα των σχολείων. Κατηγοριοποίηση των σχολείων. Σχολεία πολλών ταχυτήτων και με τη βούλα! Και εν πάση περιπτώσει, γι΄ αυτή τη λεγόμενη «αριστεία», την οποία εμείς δεν είμαστε διατεθειμένοι, ξέρετε, να σας τη χαρίσουμε. Η αριστεία, ως μια προσπάθεια διαρκούς αυτοβελτίωσης του ανθρώπου, ασφαλώς και είναι θεμιτή και πρέπει να υπάρχει. Μην μπερδεύουμε, όμως, την αριστεία με την αριστοκρατία. Δεν είναι τα ίδια πράγματα. Είναι τελείως διαφορετικά. Και εμείς λέμε, τέλος πάντων, αυτήν την προσπάθεια, με πολύ συγκεκριμένους όρους και προϋποθέσεις, οι οποίες προϋποθέσεις θα πρέπει να ικανοποιούνται από το κράτος, από την κεντρική, δηλαδή, Κυβέρνηση, θα πρέπει να αποτελούν στόχο για όλα τα παιδιά και όχι μόνο για λίγα.

Το άρθρο 38, εντάξει, με τους Συμβούλους Σχολικής Ζωής θα πούμε αύριο και λίγα περισσότερα για το σχολικό εκφοβισμό, ένα σημαντικό κοινωνικό ζήτημα. Νομίζουμε ότι εδώ θα μπορούσαν να αξιοποιηθούν επιστήμονες εξειδικευμένοι και μιλώ, βεβαίως, για τους ψυχολόγους.

Τα άρθρα 33, 34 και 35 για την αξιολόγηση. Αντικαθίσταται, λέει, το άρθρο 47 από κάποιο άλλο, αλλά άμα πάρετε τα άρθρα και τα βάλετε δίπλα - δίπλα, θα δείτε ότι προστίθενται επιπλέον πράγματα. Το κάνει ακόμα πιο φαρμακερό. Ακόμα περισσότερες υπερεξουσίες στον Υπουργό Παιδείας. Εν πάση περιπτώσει, για την αξιολόγηση, νομίζουμε ότι, τελικά, όλη αυτή η φασαρία - και γίνεται πάρα πολλή φασαρία, όλα αυτά τα χρόνια - δεν έρχεται να αντιμετωπίσει τα υπαρκτά προβλήματα. Αυτό που έρχεται να κάνει είναι να φορτώσει, στις πλάτες γονιών εκπαιδευτικών και μαθητών, όλα τα δεινά και τα προβλήματα του σχολείου. Ενοχοποιούνται οι εκπαιδευτικοί, τα σχολεία, οι μαθητές, οι οικογένειές τους για ό,τι δεν πάει καλά στο σχολείο τους.

Αλήθεια την Κυβέρνηση, ποιος θα την αξιολογήσει; Ποιος, άραγε, φταίει, που πέφτουν τζάμια στα κεφάλια μανάδων και παιδιών; Αυτό έγινε χτες, εδώ, στο Αιγάλεω, όχι μακριά, εδώ, στο κέντρο της Αθήνας, λίγα χιλιόμετρα έξω. Ποιος έχει την ευθύνη γι’ αυτό; Ποιος θα απολογηθεί, ποιος θα αξιολογηθεί γι΄ αυτό; Οι κυβερνήσεις πρέπει να αξιολογηθούν. Και να σας πούμε και κάτι, οι κυβερνήσεις έχουν αξιολογηθεί και η σημερινή και, βεβαίως, έμειναν μετεξεταστέες.

 Για τα άρθρα 44, 45, 46. Έχει ενδιαφέρον εδώ, γιατί λέει, προσέξτε το σκεπτικό, «όχι, δεν καταργείται ο νόμος Γαβρόγλου για τις προσλήψεις», όπως είπαμε, αυτός λειτουργεί στην εντέλεια. Δίνεται, λέει, προτεραιότητα στην κάλυψη των πανελλαδικώς εξεταζόμενων μαθημάτων, στην κάλυψη των εκπαιδευτικών κενών στα σχολεία, όπως και στην κάλυψη στα σχολεία ειδικής αγωγής και μετά τα τμήματα ένταξης.

Με συγχωρείτε, αν αυτό δεν είναι προκαταβολική ομολογία ύπαρξης κενών, για μήνες, την επόμενη χρονιά και τα επόμενα χρόνια, τότε πείτε μου τι είναι; Και, μάλιστα, γίνεται, με αυτήν την απαράδεκτη λογική των σημαντικών και ασήμαντων μαθημάτων ή τμημάτων σχολικών. Δηλαδή, το τμήμα ένταξης έχει λιγότερες ανάγκες; Εκεί δεν πάνε παιδιά; Εμείς λέμε και στα δύο. Ταυτόχρονα, όπως είπαμε και χτες, όχι την πρώτη μέρα, από την προηγούμενη μέρα, θα πρέπει να είναι οι εκπαιδευτικοί στα σχολεία.

Για τα όρια των μαθητών, εντάξει, εδώ το λειάναμε λιγάκι, ήταν υπερβολικό. Το αυξάνουμε, όμως, πάλι. Είκοσι πέντε (25) είναι αύξηση. Είναι περισσότερο από 24. Έχει αυτό τη σημασία του, αλλά θέλουμε να τονίσουμε, κυρίως, την αύξηση του ελάχιστου αριθμού των μαθητών για τη δημιουργία τμήματος.

 Και να πούμε εδώ, ότι, ξέρετε, πριν μερικά χρόνια, όχι πολλά, πριν 3-4 χρόνια, αρκούσαν 7 παιδιά, για να γίνει τμήμα νηπιαγωγείου. Έρχεται ο ΣΥΡΙΖΑ και το 7 το κάνει 14. Έρχεται τώρα η Ν.Δ. και το 14 το κάνει 15. Βλέπετε πως ο ένας χτίζει πάνω στον άλλο; Το ίδιο γίνεται, βεβαίως, και με τον ανώτατο αριθμό μαθητών ανά τμήμα. Τι σημαίνει αυτό; Παιδιά, που περισσεύουν, θα πηγαίνουν σε άλλα σχολεία, εκπαιδευτικοί από δω. Εν πάση περιπτώσει, μια διαρκής αναστάτωση, προκειμένου να υπάρξει αυτός ο εξορθολογισμός, που μας έλεγε ο ΟΟΣΑ.

 Για τις μετεγγραφές, που αυστηροποιεί όλα τα κριτήρια. Δυσκολεύει τις μετεγγραφές, για τα άρθρα 72- 80. Στην ουσία, τις καθιστά απαγορευτικές. Αλλά εκτός απ’ αυτό, κάνει και κάτι άλλο. Με αυτόν τον τρόπο, ρίχνει λάδι στον μύλο της κατηγοριοποίησης.

 Και κρατάω στο τέλος τα ξενόγλωσσα προγράμματα. Θα σας πω μια ιστορία, εδώ. Ήταν, πριν μερικά χρόνια, που άνοιξε ένα «μαγαζί», στη Φιλοσοφική, με ένα ξενόγλωσσο πρόγραμμα. Ήταν η Κυβέρνηση, βεβαίως, του ΣΥΡΙΖΑ. Το «μαγαζί» αυτό ήταν μικρό. Για να τραβήξει λίγη πελατεία, η ίδια η Κυβέρνηση του ΣΥΡΙΖΑ το «μαγαζί» αυτό το μεγάλωσε. Το ξενόγλωσσο αυτό πρόγραμμα, με δίδακτρα, εννοείται, αλίμονο, το πήγε στο Διεθνές Πανεπιστήμιο της Ελλάδας, στη Θεσσαλονίκη, είναι αυτό, για να ταιριάζει και λίγο και να εναρμονίζεται. Τι διεθνές είναι, άμα δεν έχει και ξενόγλωσσα;

 Έρχεται, τώρα, η Ν.Δ. και αυτό το μεγάλο «μαγαζί» του ΣΥΡΙΖΑ, το κάνει εμπορικό κέντρο ! Κανονικά. Δηλαδή, πάρτε ξενόγλωσσα προγράμματα, φτιάξτε όσα θέλετε, βάλτε δίδακτρα. Αναρωτηθήκατε, γιατί; Γιατί δεν έχουν σκοπό και δεν έχει σκοπό και αυτή η Κυβέρνηση να χρηματοδοτήσει τα πανεπιστήμια και θα πρέπει αυτά, λοιπόν, να βρουν έσοδα, για να λειτουργήσουν. Αυτή είναι όλη η ουσία και αφήστε τα αυτά τα περισπούδαστα, περί ελληνικού πολιτισμού και ελληνικής γλώσσας. Νομίζω ότι σήμερα αυτός ήταν και ο λόγος, τον υπονόησαν, με ένα τρόπο και οι ίδιοι οι πρυτάνεις.

 Σταματάω εδώ, νομίζω ότι δεν χρειάζεται να πω και περισσότερα, για να φανεί το πόσο αντίθετο είναι το Κομμουνιστικό Κόμμα της Ελλάδας, σε αυτό το νομοσχέδιο και το πόσο αντίθετη είναι και η κοινωνία η ελληνική. Θα φανεί, την Τρίτη, όταν θα ψηφίζεται, εδώ, που θα είναι χιλιάδες κόσμου, έξω από την Ολομέλεια. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Τον λόγο έχει η κυρία Ασημακοπούλου

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, εκκινώντας από το πρώτο άρθρο του υπό συζήτηση σχεδίου νόμου, σχετικά με τα εργαστήρια δεξιοτήτων, θέλουμε να επισημάνουμε την ασάφεια, με την οποία εισάγεται η συγκεκριμένη διάταξη. Κάνετε λόγο για ήπιες δεξιότητες, δεξιότητες ζωής, δεξιότητες τεχνολογίας και επιστήμης στους μαθητές. Δεν είναι επιτρεπτό, όταν δεν αναλύετε, εξαντλητικά, το περιεχόμενο των νέων θεματικών κύκλων και των επιμέρους θεματικών ενοτήτων, να ζητάτε, μέσω του παρόντος, να εξουσιοδοτήσουμε τον εκάστοτε Υπουργό να αποφασίζει γι’ αυτές. Διότι, όταν δεν γνωρίζουμε, τότε, ελλοχεύει ο κίνδυνος της αυθαιρεσίας. Θεωρούμε απαράδεκτη την εισαγωγή της σεξουαλικής διαπαιδαγώγησης, σε μικρές ηλικίες. Είναι, τουλάχιστον, αντιπαιδαγωγικό να γίνεται, σε μικρές και τόσο ευαίσθητες ηλικίες, οριζόντια και ισοπεδωτικά.

 Στο άρθρο 3, τι να πούμε για την Ιστορία και τα Θρησκευτικά, που κοντεύετε να τα εξαφανίσετε, από τον εκπαιδευτικό χάρτη; Ως λαός και ως έθνος, έχουμε χρέος να διατηρούμε άσβεστη την ιστορική μας μνήμη. Έχουμε χρέος να διατηρούμε, με το ιστορικό μας παρελθόν, συνεχή και αδιάκοπη επαφή. Δεν θα επιτρέψουμε να εξαφανίσετε τον ελληνικό λαό, χτυπώντας την ιστορία, τη γλώσσα και τη θρησκεία.

Σχετικά με το γυμνάσιο, αναρωτιόμαστε, γιατί δεν υπάρχει το πρόγραμμα, με τις ώρες διδασκαλίας. Υπάρχει κάποια σκοπιμότητα, πίσω από αυτή την παράλειψη; Γιατί είναι απαραίτητο να γνωρίζουμε πώς αυτές διαμορφώνονται.

Επίσης, θα ήθελα να σταθώ στο άρθρο 4, παράγραφος 8, όπου αναφέρεται η ευνοϊκή μεταχείριση για τους μαθητές, που φοίτησαν, επί 2 τουλάχιστον πλήρη και συνεχή διδακτικά έτη, σε ξένα σχολεία, που λειτουργούν, στο εξωτερικό. Γιατί να μην βαθμολογούνται στην αρχαία ελληνική γλώσσα και γραμματεία και στη νέα ελληνική γλώσσα και γραμματεία; Να περνούν την τάξη, δηλαδή, ελληνικού σχολείου, χωρίς να ελεγχθεί, αν μιλούν στοιχειωδώς την ελληνική; Σε αυτούς παρέχετε ακόμα τη δυνατότητα να προαχθούν ή να απολυθούν, όταν έχουν σε κάθε μάθημα εκπαίδευσης, τουλάχιστον, οκτώ. Πιστεύουμε, ότι σε αυτήν τη περίπτωση, θα πρέπει να υπάρχει τουλάχιστον η βάση του 10.

 Η αναγραφή του χαρακτηρισμού της διαγωγής του τίτλου σπουδών, θεωρούμε ότι κινείται προς τη σωστή κατεύθυνση. Το σχολείο αναπτύσσει, σφαιρικά, τις προσωπικότητες των μαθητών. Είναι, επομένως, θεμιτό, η διαμορφωθείσα αυτή συμπεριφορά να αξιολογείται και να αποτυπώνεται στους τίτλους σπουδών. Θα θέλαμε να εκφράσουμε τις επιφυλάξεις μας, όμως, σχετικά με την εκπόνηση της ερευνητικής εργασίας, στο δεύτερο τετράμηνο, όσον αφορά στο μάθημα των εφαρμογών πληροφορικής και στο μάθημα της εισαγωγής, στις αρχές της επιστήμης των ηλεκτρονικών υπολογιστών, η βαθμολογία της οποίας θα αποτελεί το 50% του βαθμού του δευτέρου τετραμήνου. Δεν θα έπρεπε να υπάρχει μια διαφορετική προσέγγιση, όπως επί παραδείγματι, να δρομολογηθεί μια ανανέωση της διδακτέας ύλης; Για ποιους λόγους προωθείτε την περαιτέρω επιβάρυνση των μαθητών, με ερευνητικές εργασίες, το περιεχόμενο των οποίων δεν αναλύετε, έστω στοιχειωδώς; Η μαθητική εργασία πρέπει να πραγματοποιείται εντός της τάξης και όχι στο σπίτι.

Στο άρθρο 8, παράγραφος 5, επισημαίνεται ότι για την προαγωγή και απόλυση των μαθητών στο γενικό λύκειο απαιτείται γενικός μέσος όρος, τουλάχιστον 10. Για ποιο λόγο δεν απαιτείται η επίτευξη του 10, σε κάθε ένα από τα εξεταζόμενα μαθήματα; Παράλληλα, στην παράγραφο 7 του ίδιου άρθρου, γιατί απαξιώνετε, με τέτοιο τρόπο, τη φυσική αγωγή και την αντιμετωπίζετε, σαν να μην υπάρχει;

Αναφορικά με την Τράπεζα Θεμάτων διαβαθμισμένης δυσκολίας, τίθεται το ζήτημα του πώς ακριβώς θα οργανωθεί και με τι είδους υλικό θα επιτευχθεί η λειτουργία της. Είναι πολύ βασικό, η Τράπεζα Θεμάτων να περιλαμβάνει θέματα κρίσης και όχι απομνημόνευσης. Λέτε, επίσης, ότι θα συμβάλει στον εκπαιδευτικό σχεδιασμό, εν γένει, ιδίως, μέσω της εξαγωγής χρήσιμων στοιχείων επί αντικειμενικής βάσης, συνεισφέροντας έτσι στη διαμόρφωση πιο εμπεριστατωμένων και στοχευμένων εκπαιδευτικών εργαλείων και πολιτικών, για τη βελτίωση των ακολουθούμενων διδακτικών και μαθησιακών προτύπων και μεθόδων. Η Τράπεζα Θεμάτων εφαρμόστηκε, το 2014, με τον ν.4186 του 2013. Δεν είδαμε, όμως, στην Αιτιολογική Έκθεση, κάποια αναφορά σε έρευνα, που προέκυψε, από την εφαρμογή της Τράπεζας Θεμάτων, τη χρονιά εκείνη. Σύμφωνα με αυτά, που παρουσιάζετε, θα έπρεπε να μας εκθέσετε κάποια στοιχεία και ορισμένα συμπεράσματα, που προέκυψαν, από την εφαρμογή της.

Σχετικά με τα πρότυπα και πειραματικά σχολεία, ελλοχεύει ιδιαίτερος κίνδυνος να αποτελέσουν τελικό παράγοντα ανισοτήτων και υποβάθμισης της δημόσιας εκπαίδευσης στο σύνολό της, επιτελώντας, στην πράξη, αντίθετο σκοπό από αυτόν, που επιδιώκεται. Η δημιουργία σχολείων δύο ταχυτήτων δεν εξυπηρετεί το σκοπό, για μία ισχυρή καθολική δημόσια και δωρεάν παιδεία. Ένας σύγχρονος και ορθός εκπαιδευτικός σχεδιασμός, θα έπρεπε να αποβλέπει στην προαγωγή της καινοτομίας, από όλα τα δημόσια σχολεία και όχι μόνο από μερικά. Το νέο στην εκπαίδευση δεν προκύπτει, συσσωρεύοντας γνωστικά αντικείμενα και αυξάνοντας τον ήδη τεράστιο όγκο προγραμμάτων και εγχειριδίων, για τον απλούστατο λόγο, ότι η συντριπτική πλειοψηφία των εκπαιδευτικών, ουδέποτε τα μελετά. Ο εκπαιδευτικός νεωτερισμός βρίσκεται ακριβώς στην αντίθετη κατεύθυνση, όπως δείχνει η διεθνής εμπειρία: Ολιγοσέλιδα προγράμματα σπουδών, πολλαπλό βιβλίο, παιδαγωγική αυτονομία σχολικών μονάδων, καλή εκπαίδευση, προσεκτική επιλογή και συνεχής εκπαίδευση των εκπαιδευτικών, κίνητρα επαγγελματικής ανάπτυξης και καλές αμοιβές. Τίποτα από αυτά δεν ισχύει, ούτε προβλέπεται να ισχύσει στην ελληνική εκπαίδευση. Απλά, συνεχίζουμε ακάθεκτοι, στο ίδιο αδιέξοδο μοτίβο.

Επίσης, εγείρονται ερωτήματα, για το κατά πόσον οι μαθητές με αναπηρία θα έχουν το δικαίωμα να συμμετέχουν στη διαδικασία επιλογής στα πρότυπα σχολεία και, αν θα μπορούν να λάβουν μέρος στη κλήρωση για την επιλογή τους στα πειραματικά σχολεία. Αναφορικά με τη διοικούσα επιτροπή του άρθρου 14 των πρότυπων και πειραματικών σχολείων, εκείνη θα συγκροτείται, ύστερα από απόφαση του Υπουργού Παιδείας και Θρησκευμάτων. Έτσι, εξασφαλίζετε τη διαφάνεια και την πολυφωνία; Από ποιόν θα ελέγχεται; Θα υπάρχουν αμοιβές των μελών της και ποιες θα είναι ακριβώς;

Όσον αφορά στην περιφερειακή επιτροπή πρότυπων και πειραματικών σχολείων, πιστεύουμε, ότι αποτελεί μία χρονοβόρα και επίσης δυσλειτουργική προοπτική, της οποίας, ομοίως, το κόστος δεν ξεκαθαρίζεται, ομοίως και για τα όργανα της διοίκησης, όπως αυτά απαριθμούνται, στο άρθρο 16, μεγάλος ο αριθμός τους, με αποτέλεσμα, αντί να απλοποιούνται οι διαδικασίες, να χάνεται η ουσία.

Επί του άρθρου 19, εμμένουμε στην αρχή της καθολικής αριστείας και στα καθολικά αυξημένα ακαδημαϊκά προσόντα του διδακτικού προσωπικού. Η αξιολόγηση των εκπαιδευτικών, η καθιέρωση ενός συστήματος αξιολόγησης και ελέγχου τους θα πρέπει να γίνει, με τρόπο και διαδικασίες τέτοιες, ώστε να εξασφαλίζεται ουσιαστικά η επιτυχία της. Ο τρόπος, που παρουσιάζεται, είναι ιδιαίτερα σύνθετος και επιφυλασσόμαστε, για το εάν και κατά πόσον θα έχει αποτέλεσμα, με τον τρόπο, που διατυπώνεται. Η αξιολόγηση του εκπαιδευτικού έργου εμπεριέχει δύο συμπληρωματικά στοιχεία. Το πρώτο είναι το στοιχείο του απολογισμού και το δεύτερο το στοιχείο του προγραμματισμού. Για να είναι επιτυχής, όμως, χρειάζονται και άλλα στοιχεία, όπως η στελέχωση των σχολείων, με μόνιμο προσωπικό και εν συνόλω, βελτίωση του περιεχόμενου εκπαιδευτικού έργου, με την ταυτόχρονη καταγραφή της εξαγωγής των συμπερασματικών αποτελεσμάτων, σε ετήσια βάση.

Στο άρθρο 22, προβλέπεται ότι σε κάθε πρότυπο και πειραματικό σχολείο, θα συγκροτείται πενταμελές συμβούλιο στήριξης του σχολείου, με το οποίο και διαφωνούμε, καθώς πιστεύουμε, ότι δεν πρέπει να υπάρχουν διακρίσεις τέτοιου είδους στις σχολικές μονάδες. Παράλληλα, θεωρούμε, ότι όλοι όσοι αναφέρονται, ως μέλη της, δεν έχουν θέση εντός της σχολικής μονάδας. Εφόσον τα συμβούλια στήριξης δεν θα υπάρχουν, σε όλα τα σχολεία, τότε μιλάμε για διάκριση και εμείς, στην Ελληνική Λύση, πιστεύουμε, ότι η εκπαίδευση ανήκει σε όλα τα ελληνόπουλα ισότιμα και δεν είναι, σε καμία περίπτωση, ταξική.

Εκφράζουμε τη διαφωνία μας, ως προς τη χρηματοδότηση, που αναλύεται, στο άρθρο 23, διότι δεν υπάρχει ισότιμη μεταχείριση, με τα δημόσια σχολεία. Η ημερομηνία για τις συνεδριάσεις των διδασκόντων, όπως αναφέρονται, στο άρθρο 33, που ορίζεται, το αργότερο, ως 10 Οκτωβρίου, είναι ολοφάνερο, ότι πρέπει να περιοριστεί, διότι δεν γίνεται ως και ένα μήνα, μετά την έναρξη της διδακτικής χρονιάς, να προγραμματίζεται καθυστερημένα το διδακτικό έργο.

Ως προς την αυτοαξιολόγηση των σχολικών μονάδων, σε κανένα σημείο, δε γίνονται αναφορές και δεν αποσαφηνίζονται τόσο η έννοια όσο και ο σκοπός, τα χαρακτηριστικά και σε τελική ανάλυση, η λογική και η φιλοσοφία, που διέπουν το χαρακτήρα της αυτοαξιολόγησης της σχολικής μονάδας. Ο εσωτερικός κανονισμός λειτουργίας των σχολικών μονάδων θα έπρεπε να δημιουργείται στα πρότυπα ενός κεντρικού, που θα τίθεται από το ίδιο το Υπουργείο και να παρέχεται η δυνατότητα προσαρμογής της κάθε σχολικής μονάδας, εντός των οδηγιών και του πλαισίου του πρότυπου κανονισμού λειτουργίας.

Στο άρθρο 38, προβλέπεται ο θεσμός συμβούλων σχολικής ζωής. Πρόκειται για έναν πολύ σημαντικό ρόλο, τον οποίο, όμως, εσείς τον παρουσιάζετε εντελώς πρόχειρα και ασαφώς. Δεν αναγράφονται, πουθενά, τα προσόντα, που απαιτούνται για τη συγκεκριμένη θέση. Απολύτως αόριστη και ασαφής είναι και η διάταξη, σχετικά με το σχολικό εκφοβισμό. Το φαινόμενο του σχολικού εκφοβισμού είναι ένα πολυδιάστατο κοινωνικό φαινόμενο, το οποίο μπορεί να επηρεάσει την ομαλή ψυχοκοινωνική ανάπτυξη του παιδιού και του εφήβου. Οι γονείς, πολλές φορές, φαίνεται να δηλώνουν άγνοια για το φαινόμενο του σχολικού εκφοβισμού. Οι μαθητές να πιστεύουν, συχνά, ότι η παρέμβαση από κάποιον ενήλικα είναι σπάνια και αναποτελεσματική, ενώ οι δάσκαλοι φαίνεται να έχουν δυσκολία να αντιμετωπίσουν τα περιστατικά σχολικού εκφοβισμού, όταν αυτά γίνονται αντιληπτά. Χρειάζεται αναλυτική, προσεγμένη, πλήρης και σαφής προσέγγιση, για τη διαχείριση και την αντιμετώπισή του.

Στο άρθρο 40, όπου γίνεται λόγος για την εγγραφή στην τριτοβάθμια εκπαίδευση μαθητών λυκείων, που διακρίθηκαν, σε διεθνείς επιστημονικούς διαγωνισμούς, είναι θεμιτή η επιβράβευση, με αυτόν τον τρόπο, υπό την προϋπόθεση, ότι ο διακριθείς θα εισαχθεί σε σχολή σχετική, με εκείνη του τομέα διακρίσεως.

Η μοριοδότηση εκπαιδευτικής προϋπηρεσίας θα έπρεπε να είναι μεγαλύτερη, ούτως ώστε να παρέχονται περισσότερα κίνητρα στους εκπαιδευτικούς να υπηρετήσουν, σε δυσπρόσιτες περιοχές.

Με το άρθρο 43 του νομοσχεδίου, υπολογίζεται η προϋπηρεσία, που έχει διανυθεί, στον κλάδο, που είναι υποψήφιος, χωριστά. Με αυτόν τον τρόπο, εκπαιδευτικοί, που διαθέτουν δύο πτυχία τριτοβάθμιας εκπαίδευσης και έχουν προϋπηρεσία και στους δύο κλάδους, αυτή θα υπολογίζεται, χωριστά, για κάθε κλάδο. Πρόκειται για εκπαιδευτική προϋπηρεσία, που έχει παρασχεθεί στο δημόσιο σχολείο και είναι δίκαιο να υπολογίζεται ολόκληρη.

Στα άρθρα 45 και 46, προωθούνται οι διαδικαστικές διευθετήσεις, ως προς τα θέματα διορισμού εκπαιδευτικών και μελών ειδικού εκπαιδευτικού προσωπικού και ειδικού βοηθητικού προσωπικού. Ο διετής αποκλεισμός είναι ένα αμιγώς τιμωρητικό έργο. Οι συνθήκες δεν επιτρέπουν στους υποψήφιους αναπληρωτές να έχουν ολοκληρωμένη εικόνα, όσον αφορά στο ποια είναι τα κενά και κυρίως, πότε θα καλυφθούν.

Σχετικά με το άρθρο 47, παρατηρείται μείωση του κονδυλίου, στο πρόγραμμα των δημοσίων επενδύσεων, για την πρόσληψη αναπληρωματικών, για το 2021, κατά 23 εκατομμύρια ευρώ. Αυτό οδηγεί στο συμπέρασμα της πρόσληψης λιγότερων αναπληρωτών, το 2021, ανεξάρτητα από τις εκπαιδευτικές ανάγκες. Πώς σκοπεύετε να καλύψετε τη διαφορά; Η αύξηση του ελάχιστου αριθμού μαθητών τόσο στα νηπιαγωγεία όσο και στα δημοτικά, σε 25, δεν είναι προς όφελος των παιδιών και αποτελεί ιδιαιτέρως άστοχη ενέργεια. Σε περίοδο πανδημίας, που η Κυβέρνηση έκανε τα πάντα για την κοινωνική αποστασιοποίηση, με το κλείσιμο των σχολείων, η ίδια η Κυβέρνηση αυξάνει και τα παιδιά στις τάξεις.

Το υπό συζήτηση σχέδιο νόμου έχει πολλές προεκτάσεις, αλλά και πολλά ακανθώδη σημεία, τα οποία θα αναλύσουμε και στην επόμενη συνεδρίαση.

Δυστυχώς, η Παιδεία έχει καταντήσει να χρησιμοποιείται, εργαλειακά, αποκλειστικά για την επίτευξη ατομικών στόχων. Η βιωματική υπόσταση της, η δια βίου διάσταση της, η εθνική και κοινωνική αποστολή της αποκτά θεωρητική χροιά, στα επιμέρους κείμενα, αλλά δεν γίνεται πράξη, γιατί είναι ξεκάθαρο ότι η εκπαίδευση προϋποθέτει την παιδεία, ώστε ένας νέος άνθρωπος να γίνει ένας ολοκληρωμένος ελεύθερος πολίτης και αυτό πρέπει να αποτελεί απόλυτη προτεραιότητα μας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εμείς ευχαριστούμε την κυρία Ασημακοπούλου.

Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε. Στη συζήτηση αυτή, θα εκφράσουμε την άποψή μας για συγκεκριμένες διατάξεις του νομοσχεδίου και λόγω του όγκου των διατάξεων και των θεμάτων, είμαστε υποχρεωμένοι να κάνουμε μία επιλογή στις αναφορές μας και δεν είναι δυνατόν να εξαντλήσουμε τώρα το σχολιασμό όλων των διατάξεων, πράγμα στο οποίο θα αναφερθώ, στη δεύτερη ανάγνωση, κύριοι συνάδελφοι. Θα σταθώ, όμως, κυρίως, κυρία Υπουργέ, σε διατάξεις, ως προς τις οποίες ευελπιστούμε στη θετική σας ανταπόκριση.

Ξεκινάω με το άρθρο 2, που προβλέπει δραστηριότητες στην αγγλική γλώσσα, στα νηπιαγωγεία. Θέλουμε να τονίσουμε την αντίθεση μας ή έστω έντονη επιφύλαξη, σε αυτή τη ρύθμιση. Από παιδαγωγική πλευρά, πιστεύω ότι δεν υπάρχει αντίθετη άποψη ούτε αμφιβολία. Σε αυτή τη μικρή ηλικία, κάθε ενασχόληση με δεύτερη γλώσσα, μόνο αρνητική επίδραση μπορεί να έχει, προκαλώντας αναίτια σύγχυση. Από το άλλο μέρος, δεν προσφέρει απολύτως τίποτα στις γνωστικές και ψυχοπαιδαγωγικές ανάγκες των παιδιών. Πραγματικά, είναι αδύνατο να βρούμε εύλογη εξήγηση γι’ αυτή τη ρύθμιση, εκτός εάν μας πείτε ευθέως ότι θεσμοθετείται, αποκλειστικά και μόνο, για τις ανάγκες απασχόλησης του διαθέσιμου εκπαιδευτικού προσωπικού αυτού του κλάδου της αγγλικής γλώσσας.

Στο άρθρο 3, για το διδακτικό πρόγραμμα, στα δημοτικά σχολεία, θα επαναλάβω την ανάγκη αύξησης των ωρών για την αισθητική αγωγή – εικαστικά, μουσική, θέατρο – αλλά και της διατήρησης του αριθμού, έστω των 3 ωρών, ανά εβδομάδα, για τη φυσική αγωγή, δηλαδή και στις δύο τελευταίες τάξεις, όπου τις μειώνετε σε 2.

Στο άρθρο 4, για τα μαθήματα και την αξιολόγηση των μαθητών στο γυμνάσιο, θα σταθούμε σε μερικές σύντομες παρατηρήσεις. Για τον προγραμματισμό των εξετάσεων, μίλησα στην πρώτη του ομιλία, δεν θα επανέλθω, σήμερα. Για τη δεύτερη ξένη γλώσσα, φοβάμαι ότι η εκπαιδευτική διαδικασία, ως προς τη δεύτερη ξένη γλώσσα, δεν έχει ουσιαστική ανταπόκριση, στην πραγματικότητα και καταλήγει να χρησιμοποιείται, σχεδόν εικονικά. Η δεύτερη ξένη γλώσσα πρέπει να διδάσκεται στα γυμνάσια, 3 ώρες την εβδομάδα, όπως ίσχυε και παλιότερα. Επίσης, κανείς δεν μπορεί να δικαιολογήσει βάσιμα τη διδασκαλία δεύτερης γλώσσας, με βάση τη δήλωση της πλειοψηφίας των μαθητών και όχι με βάση την πραγματική επιλογή τους. Θα πρέπει να κάνουμε ό,τι είναι δυνατόν, για να ξεπεραστούν τα προβλήματα, στο επίπεδο αυτό και εξάλλου, πιστεύω ότι είναι περισσότερο θέμα αποτελεσματικής οργάνωσης του κατά περίπτωση διαθέσιμου προσωπικού.

Για την πληροφορική, θεωρητικά, όλοι συμφωνούμε για την ανάγκη αναβάθμισης του μαθήματος, όμως, το προσφερόμενο ωράριο είναι εντελώς ανεπαρκές. Οι προβλεπόμενες ώρες διδασκαλίας δείχνουν ότι δεν αποσκοπούμε, πραγματικά, σε μία ουσιαστική και αποδοτική επαφή των μαθητών, με το αντικείμενο. Προφανώς και είναι στοιχειωδώς αναγκαίες οι δύο ώρες την εβδομάδα, σε όλες τις τάξεις.

Για τις φυσικές επιστήμες, είναι βέβαιο ότι εδώ χρειάζεται μία πιο ορθολογική διαχείριση. Η Φυσική, αν και γραπτώς εξεταζόμενο μάθημα, είναι μονόωρο στην Α΄ Γυμνασίου. Η Χημεία υποβαθμίζεται, στο πρόγραμμα διδασκαλίας, σε όλο το γυμνάσιο, ενώ αντίστοιχα η Βιολογία ορίζεται, ως γραπτώς εξεταζόμενο μάθημα.

Για την υποστηρικτική διδασκαλία, πραγματικά, είναι ακατανόητη και αδιανόητη η κατάργησή της για τους μετεξεταστέους μαθητές Γυμνασίου, όπως και το ότι μεταφέρετε τις επαναληπτικές προαγωγικές και απολυτήριες εξετάσεις, το Σεπτέμβρη. Μεταθέτετε όλο το βάρος στο μετεξεταστέο μαθητή και την οικογένειά του και τον καλείτε να επανέλθει, μετά από τρεις μήνες, χωρίς επαφή, με εκπαιδευτική διαδικασία. Απέναντι σε αυτή την πραγματικότητα, ακόμα και οι 5-6 ώρες υποστηρικτικής διδασκαλίας για τους μαθητές, με αδυναμίες, ήταν μία πολύτιμη βοήθεια. Γι’ αυτό πιστεύουμε ότι οι επαναληπτικές εξετάσεις των μετεξεταστέων πρέπει να γίνονται, τον Ιούνιο και να μην καταργηθούν τα μαθήματα υποστηρικτικής διδασκαλίας γι’ αυτούς.

Για την Γ΄ Γυμνασίου, είμαστε αντίθετοι στη ρύθμιση, με την οποία καταργείτε την τρίτη εξεταστική και υποχρεώνετε τους μαθητές στην επανάληψη της τάξης, σε περίπτωση αποτυχίας και πραγματικά, αδυνατούμε να κατανοήσουμε το κίνητρο αυτής της νομοθέτησης. Περιμένουμε, ως προς αυτό, μία τεκμηριωμένη εύλογη απάντηση, γιατί αλλιώς, το μόνο που απομένει, σαν βάση της ρύθμισης, είναι μία άστοχη, τιμωρητική αντίληψη. Δεν πρέπει να ξεχνάμε, κύριοι συνάδελφοι, ότι το Γυμνάσιο, εν προκειμένω, εκδίδει απολυτήριο και μάλιστα υποχρεωτικής εκπαίδευσης.

Για το άρθρο 5, που αφορά στο Λύκειο, πέρα από όσα ανέφερα για τις ξένες γλώσσες και για το Γυμνάσιο, που ισχύουν και εδώ, θα ήθελα να σταθώ στα μαθήματα του κοινωνικού πεδίου. Βλέπουμε ότι δεν αντιμετωπίζονται, όπως θα αντιστοιχούσε στις κοινωνικές, αλλά και παιδαγωγικές ανάγκες. Φαίνεται ότι υποτιμούμε, ανεπίτρεπτα, την αξία που έχουν για τη συγκρότηση της προσωπικότητας, σε αυτό το στάδιο. Ελπίζω να μην κυριαρχήσει στη νομοθέτηση η εκπεφρασμένη υπουργική άποψη – ευτυχώς, Υπουργού άλλης αρμοδιότητας, κυρία Υπουργέ – ότι η Κοινωνιολογία κάνει τα παιδιά μας «αριστερά» και συνεπώς, πρέπει να την αποβάλλουμε από τα εκπαιδευτικά προγράμματα !

Επανερχόμενοι στη σοβαρότητα, πρέπει να προσέξουμε και κάτι άλλο. Αυτό το παιχνίδι της δήθεν αντιπαράθεσης και σύγκρισης, μεταξύ μαθημάτων και γνωστικών αντικειμένων, είναι μία πραγματικά ανόητη αυτοπαγίδευση. Τα ψεύτικα διλήμματα, όπως λόγου χάρη, μεταξύ Λατινικών και Κοινωνιολογίας, μεταξύ Αρχαίων και Μαθηματικών ή οτιδήποτε άλλο, μας αποπροσανατολίζουν από το πραγματικό ζήτημα, που είναι η ορθολογική οργάνωση της δημόσιας εκπαίδευσης και απαιτεί υπεύθυνες συνδυαστικές λύσεις. Η μετατροπή του Λυκείου, σε ένα απέραντο ναρκοπέδιο εξετάσεων, υποβαθμίζει στην ουσία το μορφωτικό του ρόλο, όσο και αν πολλοί θέλουν να ισχυρίζονται το αντίθετο και ενισχύει, αυτοδικαίως και αποδεδειγμένα, και το σύστημα της παραπαιδείας.

Για το άρθρο 9, δηλαδή, για την επανεισαγωγή της περίφημης Τράπεζας Θεμάτων: Είχαμε εφαρμογή του συστήματος, το 2014, η οποία ήταν, κατά κοινή διαπίστωση και ομολογία, αποτυχημένη. Άλλη μία απόδειξη ότι δεν διδασκόμαστε ή δεν διδάσκεστε από το παρελθόν. Γνωρίζετε ότι με το σύστημα αυτό, αυξήθηκε, κατακόρυφα, η πελατεία των φροντιστηρίων, ανά την Ελλάδα και επιμένετε σε έναν μηχανισμό, που υποτάσσει την παιδεία στην επιβράβευση της απομνημόνευσης.

Με αυτούς τους μηχανισμούς, θα δομήσετε το περίφημο σύστημα της αριστείας; Αυτό θέλετε να επιβάλλετε στην ελληνική κοινωνία; Παραπαιδεία και άριστα παπαγαλάκια; Αυτός είναι ο προσανατολισμός σας;

Με βάση τα παραπάνω, δεν πρέπει κανένας να εκπλήσσεται από το γεγονός ότι οι πιο ένθερμοι υποστηρικτές του παρόντος νομοσχεδίου, μεταξύ των κοινωνικών και επαγγελματικών ομάδων, είναι μάλλον οι φροντιστηριούχοι, αφού, προφανώς, κρίνουν ότι εξυπηρετεί τα συμφέροντα τους.

Κύριοι συνάδελφοι, αναγκαστικά, λόγω χρόνου, θα κάνω άλματα στις διατάξεις για να φτάσω στα σημεία, που δεν πρέπει, επ’ ουδενί, να παραλείψω. Ως προς τα υπόλοιπα, επιφυλάσσομαι, για την επόμενη συζήτηση.

Στο άρθρο 38, θεσμοθετείτε το Σύμβουλο Σχολικής Ζωής. Του αποδίδετε ένα εύρος αρμοδιοτήτων, το οποίο θα είναι πρακτικά αδύνατο να ανταποκριθεί, ουσιαστικά, αφού, προφανώς, δεν απαλλάσσεται των λοιπών εκπαιδευτικών και άλλων καθηκόντων του. Με τον τρόπο αυτόν, φοβάμαι ότι το μόνο, που εξασφαλίζεται, είναι η αναποτελεσματικότητα του θεσμού. Το πεδίο των αρμοδιοτήτων, που προβλέπετε, φαίνεται να υποκαθιστά το έργο των ψυχολόγων και των κοινωνικών λειτουργών ή, τουλάχιστον, επικαλύπτει τις δικές τους αρμοδιότητες, οπότε, γεννιέται αμέσως, η εύλογη υποψία. Μήπως, απλώς, με τη θεσμοθέτηση του Συμβούλου, θέλετε να νομιμοποιήσετε και να μονιμοποιήσετε τις ελλείψεις του εκπαιδευτικού συστήματος, στη στελέχωση του αναγκαίου προσωπικού, ψυχολόγων και κοινωνικών λειτουργών; Κρατώ τη δική σας χθεσινή δήλωση, κυρία Υπουργέ, σε αυτό. Πιστεύετε ότι πραγματικά, θα καλύψετε αυτό το κενό, απλώς και μόνο, με τους Συμβούλους και την επιμόρφωση τους;

Ιδιαίτερα άξιες προσοχής είναι, στη συνέχεια, οι διατάξεις, που προτείνονται για την ανάδειξη των πρυτανικών αρχών στα Ανώτατα Εκπαιδευτικά Ιδρύματα, άρθρο 65 μέχρι 71. Καταρχάς, περιορίζετε το Σώμα Εκλεκτόρων, μόνο στο καθηγητικό προσωπικό, τακτικούς, Αναπληρωτές, Επίκουρους Καθηγητές και Λέκτορες και αποκλείετε όλους τους άλλους, όσους μετέχουν στην πανεπιστημιακή κοινότητα. Δηλαδή, εκτός από τους φοιτητές, όλο το υπόλοιπο υποστηρικτικό της εκπαιδευτικής διαδικασίας προσωπικό, αλλά και το διοικητικό προσωπικό των Ανώτερων Εκπαιδευτικών Ιδρυμάτων. Η ρύθμιση αυτή συνιστά ένα ακόμα σύμπτωμα των αναχρονιστικών ιδεοληψιών σας. Δεν έχει καμία κοινωνική αναφορά, δεν απαντά σε καμία υπαρκτή αναγκαιότητα και δεν υπηρετεί καμία εύλογη σκοπιμότητα.

Στην ίδια κατεύθυνση, προβλέπεται ότι η εκλογική διαδικασία γίνεται, αποκλειστικά, με ηλεκτρονική ψηφοφορία. Γνωρίζετε ότι είχε αποπειραθεί να το πράξει, στο παρελθόν και η κυρία Διαμαντοπούλου και αναιρέθηκε, εν τέλει, μετά τις έντονες και βάσιμες αντιδράσεις. Σας καλούμε, λοιπόν, και τώρα, να την αποσύρετε. Όσο δεν μπορείτε, κυρία Υπουργέ, να διασφαλίσετε τη μυστικότητα και το αδιάβλητο της ψηφοφορίας, η πρόβλεψη αυτή είναι πραγματικά απαράδεκτη. Δεν νοείται, κυρία Υπουργέ, αδιάβλητη ψηφοφορία, μέσω προσωπικών κωδικών πρόσβασης. Στο σημείο, που βρισκόμαστε, το παραδοσιακό παραβάν, δυστυχώς ή ευτυχώς, εξασφαλίζει τόσο τη μυστικότητα, όσο και την ταυτοπροσωπία αυτού που ψηφίζει. Μην κάνετε ότι δεν γνωρίζετε ότι τα μέλη ΔΕΠ αποτελούν εύκολο στόχο για την άσκηση των πιέσεων. Το πρόβλημα, μάλιστα, είναι εντονότερο στις μεγάλες και στις ισχυρές σχολές, όπως είναι η Ιατρική, η Νομική, Οικονομικά Πανεπιστήμια και λοιπά, όπου είναι ισχυρότερες οι εξαρτήσεις. Δε νοείται αδιάβλητη ψηφοφορία, όταν κάθε μέλος ΔΕΠ μπορεί να ψηφίζει από το γραφείο του, με την πιθανή παρουσία και τον έλεγχο της ψήφου του από οποιονδήποτε τρίτο, ενδιαφερόμενο παράγοντα.

Εάν υποκρίνεστε ότι δεν τα ξέρετε όλα αυτά, απλώς, επιβεβαιώνεται ότι ο πραγματικός σκοπός σας συμπεριλαμβάνει τον έλεγχο της ψηφοφορίας και επικαλείται αυτή την απαράδεκτη μεθόδευση, με το επικοινωνιακό πρόσχημα του δήθεν εκσυγχρονισμού της διαδικασίας. Μάλλον δεν είναι τυχαίο ότι ο τίτλος, που έχετε, στο σχετικό Κεφάλαιο του νομοσχεδίου είναι «Ανάδειξη Πρυτανικών Αρχών». Δεν τολμάτε ούτε εσείς να χαρακτηρίσετε «εκλογή» το σύστημα, που θεσμοθετείτε. Η πολιτική επιλογή σας, λοιπόν, για την ανάδειξη των πρυτανικών αρχών αποτελεί πλήρη αναχρονιστική αναστροφή στη δημοκρατική λειτουργία των Ανώτατων Εκπαιδευτικών Ιδρυμάτων και στην ουσία, αλλοιώνει προοπτικά την ίδια τη φύση των πανεπιστημίων.

Θα σταθούμε και στο άρθρο 82, που αφορά στα ξενόγλωσσα προγράμματα σπουδών των Ανωτέρων Εκπαιδευτικών Ιδρυμάτων. Εδώ, θεσπίζετε δίδακτρα στην τριτοβάθμια εκπαίδευση. Η διάταξη προβλέπει ρητά την έκδοση απόφασης της Συγκλήτου, που πρέπει, οπωσδήποτε, μεταξύ άλλων, να περιλαμβάνει και το ύψος των ενδεχόμενων τελών φοίτησης. Γνωρίζετε, κυρία Υπουργέ, ότι δεν είναι απλώς ενδεχόμενα, αλλά και ότι δεν είναι τέλη απλώς, αλλά αποφεύγετε, απλά, να γράψετε τη λέξη «δίδακτρα», για ευνόητους λόγους. Βέβαια, έχετε τη δικαιολογία, στο σημείο αυτό, ότι απλώς ακολουθείτε το δρόμο, που χάραξε ο Υπουργός του ΣΥΡΙΖΑ, ο κ. Γαβρόγλου, που εισήγαγε τις συγκεκριμένες ρυθμίσεις, για τη Φιλοσοφική Σχολή του ΕΚΠΑ.

Τελειώνοντας, κυρία Υπουργέ, θα ήθελα να επαναφέρω ένα ειδικό ζήτημα, για το οποίο είχα υποβάλει και επίκαιρη ερώτηση, που συζητήσαμε στην Ολομέλεια, με αριθμό πρωτοκόλλου 355/9/1/2020. Αφορά στους επιτυχόντες του κλάδου ΠΕ 11 Φυσικής Αγωγής Πρωτοβάθμιας Εκπαίδευσης, στη διαδικασία της προκήρυξης 3Π του 2008 του ΑΣΕΠ, που παραμένουν αδιόριστοι, μετά από έντεκα ολόκληρα χρόνια. Είναι ανάγκη και ζήτημα τιμής για το πολιτικό σύστημα να αποκατασταθεί η αδικία, κυρίες και κύριοι συνάδελφοι. Εξάλλου, σας υπενθυμίζω ότι τους έχουν δικαιώσει όλα τα δικαστήρια και το ΣτΕ. Από τη συζήτηση της επίκαιρης ερώτησης, προέκυψε ότι είναι αναγκαία η αντιμετώπιση του ζητήματος, με ειδική νομοθετική ρύθμιση και είχατε και εσείς, προσωπικά, κυρία Υπουργέ, αν θυμόσαστε, εκφράσει μια θετική διάθεση, επί της ουσίας. Πιστεύω, ότι τώρα, μετά από έντεκα χρόνια, είναι η κατάλληλη ώρα να ανταποκριθούμε, με την προσθήκη σχετικής διάταξης, στο παρόν νομοσχέδιο. Άλλωστε, είστε και εσείς η ίδια εκπαιδευτικός και έχω τη βεβαιότητα ότι αντιλαμβάνεστε και την αγανάκτηση αυτών των ανθρώπων, αλλά και τον 11χρονο εμπαιγμό της πολιτείας και το μέγεθος της αδικίας, που έχουν υποστεί και θα αναλάβετε πρωτοβουλίες αποκατάστασης αυτής της αδικίας, ώστε, μέσα από αυτή τη διαδικασία, να αποκατασταθεί η εμπιστοσύνη της σχέσης του πολίτη προς το κράτος. Αναμένω, με ιδιαίτερο ενδιαφέρον, την απάντησή σας, κυρία Υπουργέ. Δώστε λύση και η λύση είναι μία άμεση κυβερνητική τροπολογία. Ευχαριστώ.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σιμόπουλος Ευστράτιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Τσαβδαρίδης Λάζαρος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία (Σία), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Μανωλάκου Διαμάντω, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε. Κύριοι συνάδελφοι, καταγράφουμε, διαρκώς, σχόλια από όλη τη σημερινή ημέρα και θα επαναλάβω την παράκληση για συγκεκριμένες τροποποιήσεις, που προτείνετε στις διατάξεις, προκειμένου να τις εξετάσουμε, καθ’ όλη τη διάρκεια αυτής της κοινοβουλευτικής διαδικασίας.

Εργαστήρια Δεξιοτήτων, άρθρο 1. Εισάγονται νέες θεματικές, στο υποχρεωτικό πρόγραμμα από το Νηπιαγωγείο, μέχρι και το Γυμνάσιο, γιατί σηματοδοτούμε τη στροφή στο σύγχρονο σχολείο, ένα σχολείο, το οποίο εστιάζει στην καλλιέργεια δεξιοτήτων, ήπιων δεξιοτήτων, δεξιοτήτων ζωής, δεξιοτήτων τεχνολογίας. Θεματικές, όπως εθελοντισμός, οικολογική συνείδηση, οδική ασφάλεια, πρόληψη από εξαρτήσεις, επιχειρηματικότητα, σεξουαλική αγωγή, πρόληψη και προστασία από φυσικές καταστροφές, αλληλοσεβασμός και διαφορετικότητα, επιχειρηματικότητα, ρομποτική, νέες τεχνολογίες. Ποιος είναι αντίθετος σε αυτές τις νέες δεξιότητες, οι οποίες εφαρμόζονται, σε τόσες άλλες χώρες;

Είπε ο ΣΥΡΙΖΑ «Μα, είχαμε τη θεματική εβδομάδα». Και ερωτώ, κυρίες και κύριοι συνάδελφοι του ΣΥΡΙΖΑ, μία εβδομάδα αξίζουν μόνο οι δεξιότητες; Μία εβδομάδα αφιερώνετε στις δεξιότητες από όλη τη σχολική χρονιά; Εμείς, λοιπόν, λέμε στο υποχρεωτικό ωρολόγιο πρόγραμμα, όλο το χρόνο, από το Νηπιαγωγείο, Δημοτικό, Γυμνάσιο. Αυτή είναι θεμελιώδης διαφορά μεταξύ μας.

Είπε η κυρία Κεφαλίδου ότι δεν προσθέτουμε ώρες για τα εργαστήρια δεξιοτήτων. Και όμως, προσθέτουμε τέσσερις ώρες στα εργαστήρια δεξιοτήτων, στην πέμπτη και έκτη Δημοτικού. Επίσης, επειδή έγινε αναφορά και σε άλλα μαθήματα, στην Πληροφορική, πέρα από τα εργαστήρια δεξιοτήτων, προστίθενται τρεις ώρες, μία στο Γυμνάσιο και δύο στο Λύκειο, στις ξένες γλώσσες, επιπλέον έξι ώρες. Όλα αυτά είναι στις Υπουργικές Αποφάσεις, οι οποίες θα εκδοθούν.

Στο άρθρο 2, αγγλικά στο Νηπιαγωγείο. Πολλή συζήτηση για το άρθρο αυτό. Απαντώ σε ορισμένα ερωτήματα. Γιατί εισάγεται, ως διακριτό γνωστικό αντικείμενο; Μα, δεν εισάγεται, ως διακριτό γνωστικό αντικείμενο.

Σας παραπέμπω στη διάταξη του άρθρου 2, η οποία λέει, ξεκάθαρα, «σκοπός του προγράμματος δεν είναι η αυτοτελής διδασκαλία της αγγλικής γλώσσας, ως διακριτού διδακτικού αντικειμένου, αλλά η διεύρυνση και συμπλήρωση των δημιουργικών δραστηριοτήτων στα προγράμματα σπουδών του νηπιαγωγείου». Είπε ο κ. Φίλης «τρεις χώρες, έτσι μας είπαν». Κύριε Φίλη, σας είπαν ή είδατε τα στοιχεία; Τι είπε η ΔΟΕ; Στοιχεία της «Ευρυδίκης», για το 2019: Οι χώρες, που εφαρμόζουν ξένη γλώσσα από το 3ο έτος της ηλικίας, είναι Βέλγιο, Βουλγαρία, Εσθονία, Ισπανία, Κύπρος, Κροατία, Λουξεμβούργο, Πολωνία, Πορτογαλία, Ρουμανία, Φιλανδία, Μάλτα, Μοντενέγκρο. Είναι από τα επίσημα στοιχεία της «Ευρυδίκης», για το 2019. Όταν λοιπόν, κύριε Φίλη, μιλάτε για τρεις χώρες, δώστε μας τα στοιχεία, γιατί εμείς σας δίνουμε στοιχεία, που αναφέρουν, συγκεκριμένα, τις δεκατέσσερις αυτές χώρες. Άρα, εμείς, κύριε Φίλη, δεν μιλάμε επί δηλώσεων, μιλάμε επί στοιχείων. Τα στοιχεία είναι συγκεκριμένα και σας προσκαλώ να τα εξετάσετε αναλυτικά.

*Στο σημείο αυτό η κυρία Κεραμέως καταθέτει το σχετικό έγγραφο στα πρακτικά.*

Άρθρο 4, για τα διδασκόμενα μαθήματα και την αξιολόγηση των μαθητών. Θέλουμε το σχολείο της ήσσονος προσπάθειας ή θέλουμε το σχολείο, το οποίο θα ωθεί τα παιδιά, σε μια διαρκή αυτοβελτίωση; Εμείς θέλουμε το δεύτερο, πιστεύουμε στο δεύτερο και θεωρούμε ότι οι εκπαιδευτικοί μας έχουν τις εξαιρετικές δυνατότητες, προκειμένου να ωθήσουν τα παιδιά, σε αυτήν τη διαρκή αυτοβελτίωση.

Μας ρωτάτε για τη δεύτερη εξεταστική περίοδο του Ιουνίου. Η εξεταστική αυτή του Ιουνίου γινόταν πέντε μέρες, μετά την πρώτη εξεταστική. Πόση ουσιαστική προετοιμασία μπορούσε να γίνει, σε αυτές τις πέντε ημέρες; Θα μιλήσουμε, ανοιχτά; Θα πούμε ανοιχτά, ποια είναι τα προβλήματα της εκπαίδευσης; Θα πούμε, ανοιχτά, τι είναι το καλύτερο για τα παιδιά μας και πώς μπορούν αυτά τα παιδιά μας να βελτιωθούν, να επιδιώκουν διαρκώς τη δική τους αυτοβελτίωση;

Η Τράπεζα Θεμάτων, πράγματι, ξεκίνησε, το 2011. Ακούω, με ευχαρίστηση, ότι το ΚΙΝΑΛ τη θεωρεί σωστή κατεύθυνση και πραγματικά, δεν μπορεί να γίνει ουσιαστική αποτίμηση προόδου των μαθητών - όχι των εκπαιδευτικών, που ακούστηκε λαθεμένα, από κάποιο συνάδελφο - χωρίς ένα εργαλείο, που να διασφαλίζει κάλυψη της ύλης, να διασφαλίζει έναν ενιαίο βαθμό δυσκολίας. Είναι, λοιπόν, ένα απαραίτητο εργαλείο, το οποίο ακριβώς, εξασφαλίζει επί αντικειμενικής βάσης, συνεισφέρει σε πιο εμπεριστατωμένα, στοχευμένα, εκπαιδευτικά εργαλεία και πολιτικές, για να βελτιώσουμε, εν τέλει, τα διδακτικά και μαθησιακά πρότυπα και τις μεθόδους.

Σχετικά με τα πρότυπα και πειραματικά σχολεία, ήταν προεκλογική μας δέσμευση και, από το Σεπτέμβριο, θα λειτουργήσουν, στη χώρα 28 πρότυπα και 34 πειραματικά σχολεία. Άλλο τα πρότυπα, άλλο τα πειραματικά. Στα πρότυπα επιδιώκεται αυτή η έννοια της αυτοβελτίωσης, με ιδιαίτερη έμφαση. Γι’ αυτόν ακριβώς τον λόγο, τα παιδιά εισάγονται, με εξετάσεις. Στα πειραματικά δίνεται μια ιδιαίτερη έμφαση στο να ανακαλύψουμε νέες μεθόδους διδασκαλίας και να εξερευνήσουμε τις δυνατότητες, για νέα εκπαιδευτικά εργαλεία και γι’ αυτό θεωρούμε πολύ σημαντικό να είναι ένα τυχαίο δείγμα του πληθυσμού, προκειμένου να βλέπουμε σε τι βαθμό αυτές οι πειραματικές μέθοδοι είναι ή όχι αποτελεσματικές.

Το 2015, όταν ο ΣΥΡΙΖΑ κατήργησε τα πρότυπα σχολεία, έλεγε «Η αριστεία είναι ρετσινιά». Το θυμόσαστε, φαντάζομαι. Πάμε, όμως, όλο και χειρότερα. Σήμερα, από το «Η αριστεία είναι ρετσινιά» φτάσαμε στο «Τα πρότυπα σχολεία καρκίνωμα στα σπλάχνα της εκπαίδευσης». Επαναλαμβάνω από το «η αριστεία είναι ρετσινιά» φτάσαμε στο ότι τα πρότυπα σχολεία, αυτές οι νησίδες αριστείας και καινοτομίας, είναι «καρκίνωμα στα σπλάχνα της δημόσιας εκπαίδευσης». Αυτά είναι τα λόγια του ΣΥΡΙΖΑ, όπως εκπροσωπείται, από τον υπεύθυνο παιδείας ! Ισοπέδωση, όλοι ίσοι, αλλά ίσοι πώς; Προς τα κάτω. Εμείς, λοιπόν, λέμε, ότι θα αγωνιστούμε, για να γίνουν όλα τα δημόσια σχολεία μας πρότυπα και, γι’ αυτόν ακριβώς το λόγο, ξεκινάμε και από τις πιο υποβαθμισμένες περιοχές και γι’ αυτόν ακριβώς τον λόγο, απευθύνουμε και μια ανοιχτή πρόσκληση, σε όλα τα δημόσια σχολεία της χώρας, προκειμένου να μπορέσουν να μετατραπούν σε πρότυπα σχολεία, σε πειραματικά σχολεία.

Λέει το ΚΙΝΑΛ, ότι δεν συμφωνεί γιατί τα σχολεία πρέπει να υποβάλουν φάκελο. Εμείς, κυρία Κεφαλίδου, προβλέπουμε, ακριβώς, δυνατότητα για κάθε σχολείο να υποβάλλει φάκελο, για κάθε σχολείο να μετατραπεί σε πρότυπο σχολείο και σε πειραματικό σχολείο. Αναφέρατε μετά, ότι πώς θα γίνεται διάχυση πρακτικών, αν οι εκπαιδευτικοί δεν είναι σταθεροί. Δηλαδή, δεν είστε υπέρ της αξιολόγησης των εκπαιδευτικών αυτών; Δεν πρέπει αυτοί οι εκπαιδευτικοί, όπως όλοι οι εκπαιδευτικοί να αξιολογούνται, διαρκώς, για το έργο το οποίο έχουν παράξει; Εμείς πιστεύουμε ότι πρέπει. Θεωρούμε πολύ σημαντικό αυτοί εκπαιδευτικοί να αξιολογούνται, σε μια συστηματική βάση και εφόσον αποδίδουν, να μείνουν, χωρίς κανέναν περιορισμό. Εφόσον η αξιολόγησή τους είναι θετική, να μπορούν να παραμείνουν σε αυτά σχολεία και να λειτουργούν ακριβώς σε αυτά τα σχολεία.

Σχετικά με την αξιολόγηση, παρατήρησα, σήμερα, μια διελκυστίνδα μεταξύ Κ.Κ.Ε. και ΣΥΡΙΖΑ, ποιος είναι ο πιο αντίθετος, εν τέλει, στην αξιολόγηση. Σας αφήνουμε να μαλώσετε όσο θέλετε, εμείς είμαστε υπέρ της αξιολόγησης.

Έγινε μία αναφορά από το ΚΙΝΑΛ, στο ότι δεν αναφερόμαστε στην ΑΔΙΠ ΔΕ. Κυρία Κεφαλίδου, αναφερόμαστε, στα άρθρα 33 και 35. Η ΑΔΙΠ ΔΕ διαδραματίζει καίριο ρόλο στο κομμάτι της αξιολόγησης, αναφέρεται, συστηματικά. Τονίζω ότι η αξιολόγηση, πράγματι, όπως έχει θεσμοθετηθεί στα άρθρα 33 και έπειτα, βασίζεται σε τρεις πυλώνες, στον προγραμματισμό και προβλέπουμε, συγκεκριμένα, ότι ο σύλλογος διδασκόντων θα συνεδριάζει, τουλάχιστον κάθε δίμηνο, για να θέτει στόχους, στην αυτοαξιολόγηση και στην εξωτερική αξιολόγηση, στην οποία διαδραματίζουν καίριο ρόλο και τα στελέχη εκπαίδευσης και η ΑΔΙΠ ΔΕ και το Ινστιτούτο Εκπαιδευτικής Πολιτικής.

Άρθρο 40, δεν έχω ακούσει κανέναν να αναφέρεται σε αυτό. Επιβράβευση όσων διακρίθηκαν σε διεθνείς επιστημονικούς διαγωνισμούς. Διαφωνείτε να επιβραβεύουμε τους μαθητές μας, που διακρίνονται, σε διεθνείς επιστημονικούς διαγωνισμούς, σε διεθνείς Ολυμπιάδες; Εμείς, το θεωρούμε πολύ σημαντικό. Θεωρούμε ότι είναι ένα κίνητρο, το οποίο πρέπει να αναγνωρίσει και να δώσει η πολιτεία.

Άρθρο 42, αποτελεσματικότερη ρύθμιση και στελέχωση των σχολείων μας. Θυμίζω ότι ο ΣΥΡΙΖΑ είχε καταργήσει τη διπλή μοριοδότηση για όσους εκπαιδευτικούς υπηρετούν σε δυσπρόσιτες περιοχές. Συμφωνούμε ότι αυτοί οι εκπαιδευτικοί πρέπει να έχουν διπλή μοριοδότηση; Εμείς θεωρούμε ότι το οφείλουμε αυτό, ως πολιτεία, οφείλουμε να δώσουμε διπλή μοριοδότηση στους εκπαιδευτικούς εκείνους, οι οποίοι πηγαίνουν, σε αυτά τα δυσπρόσιτα μέρη. Είναι χρέος της πολιτείας να το κάνει. Επίσης, διαφωνεί κανείς με τη μείωση της διάρκειας των πινάκων; Δηλαδή, να προσμετρώνται πιο γρήγορα η προϋπηρεσία, τα προσόντα των εκπαιδευτικών. Διαφωνείτε, κυρίες και κύριοι της Αξιωματικής Αντιπολίτευσης;

Όσον αφορά στις διατάξεις για την ανώτατη εκπαίδευση και τις διατάξεις για τις εκλογές των πρυτανικών αρχών, ανέφερε ο κ. Υφυπουργός, τις προάλλες, το πραγματικό περιστατικό, όπου ένας αντιπρύτανης αρνείται να υπογράψει προϋπολογισμό ιδρύματος. Τι πρέπει να κάνει το ίδρυμα, σε αυτή την περίπτωση, πώς θα διοικηθεί το ίδρυμα; Γι’ αυτό λοιπόν, το λέγαμε και προεκλογικά, το λέγαμε όσο ήταν και ο ΣΥΡΙΖΑ κυβέρνηση, ότι είναι πολύ σημαντικό η πρόβλεψη για ενιαίο ψηφοδέλτιο, προκειμένου να μπορεί να διασφαλιστεί η εύρυθμη λειτουργία του πανεπιστημίου και προβλέπουμε ηλεκτρονική ψηφοφορία. Ποιος διαφωνεί με το να ψηφίζουν ηλεκτρονικά, για την ανάδειξη των πρυτανικών αρχών;

Μεταγραφές, ένα πάρα πολύ μεγάλο ζήτημα, αναφορικά με την τριτοβάθμια εκπαίδευση. Εμείς ερχόμαστε, με θάρρος και παρρησία και λέμε «ναι, εισαγωγή ακαδημαϊκού κριτηρίου για τις μεταγραφές.». Γιατί, όπως είπα και προηγουμένως, το θεωρούμε άδικο ένας φοιτητής, ο οποίος έχει εισαχθεί, σε ένα τμήμα, με 9 στα 20, να παίρνει μεταγραφή και να πηγαίνει σε ένα τμήμα, στο οποίο μπαίνει κανείς, με 19 στα 20 και είναι άδικο και για τους δύο και γι’ αυτόν, που έχει πάρει 9 στα 20 και θα έχει δυσκολία να αποφοιτήσει από τη σχολή, στην οποία θα μεταγραφεί, με 19 στα 20, καθώς και για το φοιτητή, ο οποίος είναι στη σχολή, που έχει μπει με 19 στα 20. Ποιος διαφωνεί στο να υπάρχουν αυτά τα ακαδημαϊκά κριτήρια, στις μετεγγραφές;

Εξωστρέφεια ελληνικών πανεπιστημίων. Προβλέπουμε τη δυνατότητα ίδρυσης ξενόγλωσσων προπτυχιακών προγραμμάτων, από κάθε πανεπιστήμιο, αυτόνομα, χωρίς να χρειάζεται η σύμπραξη με το Διεθνές Πανεπιστήμιο. Ο ΣΥΡΙΖΑ είχε βάλει όσο πιο πολλά εμπόδια μπορούσε, για να μη γίνουν ξενόγλωσσα προγράμματα. Πόσα ξενόγλωσσα γίνανε, κ. Φίλη, επί ΣΥΡΙΖΑ; Μηδέν και όχι μόνο μηδέν, αλλά θυμάμαι, σαν χτες, που το πανεπιστήμιο Αθηνών, το ΕΚΠΑ, κατέθετε αίτημα, διαρκώς, στον προηγούμενο Υπουργό, για έγκριση ξενόγλωσσου προπτυχιακού, το οποίο να διδάσκει αρχαία ελληνική γραμματεία, ιστορία, φιλοσοφία και ο Υπουργός το απέρριπτε!

Εμείς λέμε ίδρυση ξενόγλωσσου προπτυχιακού προγράμματος αυτόνομα από κάθε πανεπιστήμιο, χωρίς καμία απαραίτητη σύμπραξη με άλλο πανεπιστήμιο. Αν θέλουν, βεβαίως, μπορούν, αλλά δεν είναι προϋπόθεση η σύμπραξη με άλλο πανεπιστήμιο, χωρίς έγκριση Υπουργού. Ελευθερία και αυτονομία στα πανεπιστήμια, στην πράξη, όχι στα λόγια. Απεμπολούμε εξουσίες προς όφελος των ιδρυμάτων, προκειμένου, ακριβώς, να υπηρετήσουμε την ελευθερία και την αυτονομία των ιδρυμάτων. Πηγαίνετε στο εξωτερικό και πείτε ότι χρειάζεται έγκριση Υπουργού για κάθε πρόγραμμα, που ιδρύει. Δεν θα σας πιστεύουν. Ίδρυση ξενόγλωσσων προγραμμάτων – και όχι μόνο αυτό – θεσμοθέτηση κοινών προγραμμάτων σπουδών, καθώς και διπλών προγραμμάτων σπουδών μεταξύ ελληνικών και ξένων πανεπιστημίων. Θέλουμε να αναδειχθεί η αξία, ακριβώς, της τριτοβάθμιας ελληνικής εκπαίδευσης; Θέλουμε η χώρα μας να αποτελέσει ένα φάρο γνώσης; Θέλουμε η χώρα μας να αναδειχθεί στο διεθνή ακαδημαϊκό χάρτη, όπως της αξίζει; Θέλουμε. Τότε, τι πρέπει να κάνουμε; Πρέπει να ψηφίσουμε ένα θεσμικό πλαίσιο, το οποίο θα επιτρέπει αυτές τις συνεργασίες. Θα επιτρέπει τα κοινά προγράμματα σπουδών, τα διπλά προγράμματα σπουδών, τα θερινά προγράμματα. Γιατί να μην έρχονται, εδώ πέρα, αλλοδαποί φοιτητές, οι οποίοι να φοιτούν στα εξαιρετικά μας πανεπιστήμια, να δίνουν έσοδα και στον τουρισμό; Τι έχει να χάσει η χώρα; Έχει μόνο να κερδίσει. Το είπα και τις προάλλες. Εικοσιεπτά κορυφαία αμερικανικά πανεπιστήμια ανταποκρίθηκαν στο κάλεσμά μας. Όχι, τυχαία πανεπιστήμια. Είπε ο ΣΥΡΙΖΑ πόσο σημαντικό είναι αυτό το θέμα των ξενόγλωσσων; Για εμάς είναι πολύ σημαντικό. Είναι πολύ σημαντικό, γιατί θεωρούμε ότι αυτή η χώρα έχει ένα εξαιρετικό ανθρώπινο δυναμικό, εξαιρετικά πανεπιστήμια και της αξίζει να συνεργάζεται, με τα καλύτερα πανεπιστήμια, διεθνώς. Γι’ αυτό είναι πραγματικά τιμητικό για τη χώρα ότι έχουμε πανεπιστήμια, όπως το Χάρβαρντ, το Πρίνστον, το Μπέρκλεϋ, NMU, το Κολούμπια, το Τζον Χόπκινς, τα οποία έχουν εκδηλώσει ενδιαφέρον να έρθουν να συνεργαστούν, με τα δικά μας πανεπιστήμια. Το λιγότερο, που μπορούμε να κάνουμε, είναι να προσφέρουμε ακριβώς ένα επαρκέστατο θεσμικό πλαίσιο, το οποίο θα επιτρέπει αυτές τις συνεργασίες.

Έρχομαι στο ζήτημα της ειδικής αγωγής. Ξέρετε άλλοι στηρίζουν αυτόν τον ευαίσθητο κλάδο στα λόγια και άλλοι στην πράξη. Θέλω να θυμίσω. Ιούνιος και Σεπτέμβριος 2016, ο Υπουργός Παιδείας, Νικόλαος Φίλης, υποσχέθηκε 20.000 μόνιμους διορισμούς εκπαιδευτικών. Ιανουάριος 2017, Υπουργός Επικρατείας, ο κύριος Βερναρδάκης. Δεσμευόταν ότι είχε έτοιμη προκήρυξη για διορισμούς εκπαιδευτικών. Απρίλιος 2017, Υπουργός Παιδείας, ο κύριος Γαβρόγλου. Υποσχέθηκε, εκ νέου, ότι θα προχωρήσει σε διορισμούς, λέγοντας «δεν ξέρουμε πόσους ούτε πώς». Αρχές Σεπτεμβρίου 2018, η Υφυπουργός Παιδείας, κυρία Τζούφη είπε ότι «ευελπιστούν», επί λέξει, μετά τον Οκτώβρη του 2018, να έχουν τη δυνατότητα για διενέργεια μόνιμων διορισμών. Πόσοι από αυτούς τους διορισμούς έγιναν; Μηδέν. Και όχι μόνον έγιναν μηδέν, αλλά όταν ήρθε η Νέα Δημοκρατία και στον Προϋπολογισμό, για το 2020, έβαλε αυτούς τους διορισμούς, ο ΣΥΡΙΖΑ τους καταψήφισε ! Θα το επαναλάβω. Ο ΣΥΡΙΖΑ καταψήφισε αυτούς τους μόνιμους διορισμούς, που ξεκινούν από την ειδική αγωγή. Εμείς, λοιπόν, τους έχουμε ξεκινήσει. Έχουμε, ήδη, υπογράψει ένα μέρος αυτών και το αμέσως επόμενο διάστημα, υπογράφουμε και τους λοιπούς διορισμούς, σ’ αυτόν τον πολύ ευαίσθητο κλάδο της ειδικής αγωγής.

Συνοψίζοντας, αναφορικά με τη στάση της Αξιωματικής Αντιπολίτευσης, ειπώθηκε χτες ότι ο ΣΥΡΙΖΑ είναι στο 100%, κατά των διατάξεων. Άρα, αυτό σημαίνει ότι ο ΣΥΡΙΖΑ είναι κατά της μείωσης της διάρκειας των πινάκων. Θέλει να προσμετρώνται, σε μεγαλύτερη διάρκεια χρόνου, τα προσόντα και η προϋπηρεσία των εκπαιδευτικών. Είναι κατά της σεξουαλικής αγωγής, στα σχολεία. Κατά των θεματικών για το σεβασμό και τη διαφορετικότητα. Κατά των ερευνητικών εργασιών στα σχολεία. Κατά των ρυθμίσεων για την καταπολέμηση του σχολικού εκφοβισμού. Κατά της επιβράβευσης των παιδιών μας, που διαπρέπουν σε διεθνείς μαθητικές Ολυμπιάδες.

Ειπώθηκε, προηγουμένως, ότι τόσο σημαντικοί φορείς είναι ενάντια στο νομοσχέδιο. Ξέρετε, αλλάζουν οι καιροί, κύριε Φίλη. Να θυμίσω; ΟΛΜΕ, κατά πρότασης Γαβρόγλου, 2017. Κινητοποιήσεις ΟΛΜΕ, 2019, κατά του σχεδίου Γαβρόγλου. Κατά των αλλαγών Γαβρόγλου. «Δεν θα παίρνουν ούτε καν τις απαραίτητες γνώσεις τα παιδιά». Όλα αυτά, για να θυμίσουμε ακριβώς αυτούς τους φορείς, οι οποίοι έχουν αντιταχθεί, σε όλα τα δικά σας νομοσχέδια. Αλλά αυτό, που έχει το μεγαλύτερο ενδιαφέρον, είναι ότι ενώ, σήμερα, μνημονεύσατε κάποιους από αυτούς τους φορείς, για παράδειγμα τη ΔΟΕ και είπατε πόσο σημαντικό είναι, να σας θυμίσω ότι εσείς είχατε φτάσει στο σημείο να αποκλείσετε τη ΔΟΕ από συζήτηση, στην Επιτροπή Μορφωτικών ! Θυμίζω, λοιπόν, το έγγραφο της ΔΟΕ, βάσει του οποίου είχατε αποκλείσει τη ΔΟΕ από τη συζήτηση στην Επιτροπή Μορφωτικών Υποθέσεων της Βουλής. Αλλάζουν οι καιροί, κύριε Φίλη. Τα καταθέτω όλα αυτά στα πρακτικά, κύριε Πρόεδρε.

*Στο σημείο αυτό η κυρία Υπουργός καταθέτει το σχετικό έγγραφο, το οποίο επισυνάπτεται στο τέλος των πρακτικών.*

 Και κλείνω με το εξής. Εμείς ακούμε τους φορείς και ακούμε τους Βουλευτές και μέχρι τελευταία στιγμή, είμαστε στη διάθεσή σας, όλοι μας και Υφυπουργοί, οι Γενικοί Γραμματείς και εγώ προσωπικά, ανά πάσα στιγμή, εντός και εκτός Βουλής, για να διορθώσουμε διατάξεις. Να φέρουμε αλλαγές, όπως έχουμε, ήδη, κάνει. Εδώ θα είμαστε και ευχαριστώ, κυρία Σακοράφα, για τις συγκεκριμένες προτάσεις, που καταθέσατε. Εδώ είμαστε, για να τις συζητήσουμε, μέχρι τελευταία στιγμή. Να βρούμε τρόπους να βελτιώσουμε ακριβώς αυτές τις διατάξεις, προς όφελος των παιδιών μας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Και εμείς ευχαριστούμε, κυρία Υπουργέ.

Το λόγο έχει η κυρία Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ**: Ευχαριστώ πολύ, κύριε Πρόεδρε. Κυρία Υπουργέ, θέλω να σχολιάσω, αρχικά, αυτό, με το οποίο κλείσατε, ότι είστε μία Υπουργός, η οποία ακούει τους Βουλευτές και κατά συνέπεια, ακούει τους πολίτες. Δεν μπορεί παρά να ακουστεί στη Βουλή ότι αυτό το νομοσχέδιο είναι ο ορισμός της καλής νομοθέτησης, ξεκινώντας από την περίοδο διαβούλευσης, που ήταν μία περίοδος, που ήμασταν ακόμα στο «Μένουμε στο Σπίτι». Είχαμε όλοι πολύ περισσότερο χρόνο, για να διαβάσουμε και για να μελετήσουμε, θα έλεγα, και εμείς και οι πολίτες και όλοι οι ενδιαφερόμενοι αυτό το νομοσχέδιο. Έγινε, λοιπόν, σε ένα χρόνο, που δεν έγινε βιαστικά. Δόθηκε ο λόγος στους πολίτες, με κάθε τρόπο.

Το τελευταίο μου σχόλιο γι’ αυτό το θέμα είναι ότι καλός βουλευτής είναι ο ενημερωμένος βουλευτής, κάτι το οποίο ισχύει και για τους πολίτες. Και εσείς σ’ αυτό το νομοσχέδιο το κάνετε πράξη και σας ευχαριστούμε πολύ. Αναφέρομαι και σε θέματα της Αχαΐας. Προφανέστατα, είναι το ζήτημα με τα πειραματικά και με τα πρότυπα, για τα οποία έγιναν οι αναγκαίες τροποποιήσεις, σε σχέση με το αρχικό σχέδιο, γιατί, ακριβώς, ακούσατε όλους εμάς, όπως νομίζουμε ότι ήταν το ορθό να γίνει και τελικά έχουμε το καλύτερο δυνατό αποτέλεσμα για όλους. Και πάλι, λοιπόν, μεταφέρω τους Αχαιούς πολίτες και τις ευχαριστίες όλων αυτών των ενδιαφερομένων, για τα πρότυπα και τα πειραματικά, μέσα σε αυτή την αίθουσα.

 Επιτέλους, λοιπόν, μπαίνει μία τάξη στις τάξεις. Γιατί το λέω αυτό; Γιατί ο νόμος Γαβρόγλου ήταν ένας νόμος, σε αντίθεση με αυτόν, που δεν μπορεί να πει κανείς ότι δεν βασίστηκε πάνω στο λαϊκισμό. Νομίζω ότι τα προβλήματα, που δημιούργησε, σε κάθε βαθμίδα της εκπαίδευσης, είναι αδιαμφισβήτητα. Και πώς το λέω αυτό; Θα σας πω και την προσωπική μου εμπειρία, ότι από την πρώτη μέρα, που είμαι Βουλευτής, τα περισσότερα θέματα, που μου ζήτησαν πολίτες να μεταφέρω, είχαν να κάνουν, με τον περιβόητο νόμο Γαβρόγλου. Νομίζω ότι δημιούργησε απίστευτα πολλά ζητήματα και εμείς, τόσο σε επίπεδο σχολείων, αλλά και σε επίπεδο Πανεπιστημίου της Πάτρας, στο οποίο αναφέρομαι, δεν μπορούμε, παρά να διαπιστώσουμε, ότι ευτυχώς που παίρνει τέλος.

Δεν μπορώ να μη σχολιάσω τα αγγλόφωνα τμήματα και την αυτονομία, που δίνεται στο πανεπιστήμιο. Αυτό το τελευταίο χρονικό διάστημα και σε σχέση με τις επερχόμενες πρυτανικές εκλογές, στα διάφορα σχήματα, που θα συμμετέχουν σε αυτές τις εκλογές, έχουν ως κοινή πεποίθηση, ότι αυτή η αυτονομία και αυτή η δυνατότητα να φτιάξουν τα ξενόγλωσσα αυτά τμήματα είναι εξαιρετική, αν όχι ευεργετική και για τα ίδια, αλλά και για την τοπική κοινωνία, στην οποία υπάρχουν.

Άρα, και πάλι, θα ήθελα να σας συγχαρώ γι΄ αυτήν σας την πρωτοβουλία και τελικά γι’ αυτό το αποτέλεσμα.

Το τελευταίο, θα ήθελα να το πω, όχι ως βουλευτής, αλλά ως μαμά μιας τρίχρονης κόρης, ότι τα αγγλικά, σε καμία περίπτωση, δεν μπορούμε να πούμε ότι μπορεί να φέρουν πίσω τα παιδιά μας, ίσα - ίσα τα κάνουν πολίτες του κόσμου και ειλικρινά, χαίρομαι που είστε Υπουργός και που θα ψηφίσω αυτό το νομοσχέδιο, για την κόρη μου και για τα επόμενα χρόνια, που έρχονται, στις δικές της τάξεις, στα δικά της σχολεία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ:** Κύριε Πρόεδρε, θα εστιάσω σε 4 άρθρα, για να μη μακρηγορήσω.

Ξεκινώ με το άρθρο 2, την εισαγωγή των αγγλικών στο νηπιαγωγείο, με δημιουργική ενασχόληση.

Εδώ, υπάρχει, σαφέστατα, ένα πρόβλημα παιδαγωγικής. Τα παιδιά έχουν ανάγκη από συγκεκριμένο πρόσωπο αναφοράς. Ένα τρίτο πρόσωπο, χωρίς μάλιστα γνώσεις για τις ιδιαιτερότητες της εκπαίδευσης νηπίων, θα διασπάσει την εκπαιδευτική διαδικασία. Τα νηπιαγωγεία δεν είναι ίδια με τα σχολεία και η εκπαίδευση σ’ αυτά έχει τελείως διαφορετικό χαρακτήρα. Είναι ολιστική, πολύπλευρη, χωρίς περιχαρακωμένα διδακτικά αντικείμενα από καθηγητές ειδικότητας. Η προσχολική αγωγή κοινωνικοποιεί, αναπτύσσει τη συναισθηματική νοημοσύνη, μαθαίνει στα παιδιά πώς να φέρονται, πώς να κινούνται στο χώρο. Η απόκτηση εξειδικευμένων γνώσεων είναι για μεγαλύτερες ηλικίες.

Το δεύτερο άρθρο, που θα ήθελα να σχολιάσω, είναι το άρθρο 5, για την αναγραφή της διαγωγή στους τίτλους σπουδών.

Κυρία Υπουργέ, είναι μια απαράδεκτη, αναχρονιστική, νεοσυντηρητική και αντιεπιστημονική αλλαγή, με τιμωρητική διάθεση. Γνωρίζετε την ιδιαιτερότητα της εφηβικής προσωπικότητας; Πώς γίνεται συχνά ασήμαντες πράξεις και η συμπεριφορά ενός εφήβου, που, για παράδειγμα, έχει πρόβλημα προσαρμογής, ένταξης ή οικογενειακά προβλήματα κ.λπ. να τον σημαδεύουν στην ενήλικη ζωή του; Ακόμη και τα δικαστήρια αναγνωρίζουν ελαφρυντικά και διαφορετική μεταχείριση σ΄ αυτήν την ηλικία. Πώς γίνεται μια προσωπικότητα, που ακόμα διαμορφώνεται, να έχει τέτοια επίδραση στη μεταγενέστερη διαμορφωμένη προσωπικότητα; Με ποιο δικαίωμα διαιωνίζετε στο χρόνο ένα στιγματισμό, που μπορεί να οφείλεται, σε μια δύσκολη περίοδο της ζωής ενός ανθρώπου; Ούτε μπορεί να λειτουργήσει, αποτρεπτικά. Δεν είναι σε θέση το παιδί ή ο έφηβος να προσμετρήσει τυχόν συνέπειες, από αναγραφή κακής διαγωγής στη ζωή, που θα κάνει μετά από χρόνια.

Η αρνητική αξιολόγηση της διαγωγής μπορεί να δοθεί σε ένα μαθητή, που αντιδρά σε πρακτικές εκφοβισμού ή διακρίσεων, σε έναν έφηβο, που ανακαλύπτει τη ΛΟΑΤΚΙ ταυτότητά του, μια μαθήτρια, που υφίσταται απομόνωση ή που αντιμετωπίζει σοβαρά προβλήματα εκτός σχολείου. Τι κάνετε, ποινικά μητρώα ανηλίκων φτιάχνετε; Ταιριάζουν αυτά, στην παιδαγωγική του 21ου αιώνα ή μας γυρίζετε στην εποχή, που ένας απόφοιτος δευτεροβάθμιας εκπαίδευσης, που διεκδικεί μια θέση ΔΕ, θα μπορεί να χάσει αυτή τη θέση με δεύτερο κριτήριο, μετά τη βαθμολογία, τη διαγωγή στο μέλλον;

Άρθρο έβδομο, Λατινικά, αντί Κοινωνιολογίας, στα πανελλαδικώς εξεταζόμενα της πρώτης ομάδας. Ο εξοβελισμός της Κοινωνιολογίας και των Κοινωνικών Επιστημών, έχουμε καταλάβει όλοι ότι είναι αποτέλεσμα μιας γραφικής προκατάληψης από αυτές, που φύονται, στις αμαθείς συνιστώσες της Νέας Δημοκρατίας, που ταυτίζουν την Κοινωνιολογία με την Αριστερά ή τον Κομμουνισμό, όπως έχουμε ακούσει, με τα αυτιά μας.

Η διδασκαλία των Κοινωνικών Επιστημών, τις οποίες σπούδασε και ο Πρωθυπουργός, θυμίζω, είναι θεμελιώδης για την κατανόηση του κόσμου, στον οποίο θα ζήσουν οι νέοι μας και πρέπει να υπάρχει και σαν μάθημα γενικής παιδείας. Η γνώση των κοινωνικών φαινομένων, η κατανόηση του τι χρειάζεται, για να λειτουργεί μια κοινωνία, με συνοχή, πώς εμφανίζονται φαινόμενα διακρίσεων, βίας, για παράδειγμα ενδοσχολικής βίας, είναι περιττή για τους μαθητές και τις μαθήτριες;

Ας πούμε, τα γεγονότα των ημερών, στις Ηνωμένες Πολιτείες, πόσο πολύ θα βοηθούσαν οι βασικές γνώσεις κοινωνιολογίας ή για να κατανοήσει κανείς το ρατσισμό, την αγανάκτηση, την αναπαραγωγή στερεοτύπων, τις προκαταλήψεις και τελικά τη δομική βία, όπως λένε οι Κοινωνικές Επιστήμες, που ασκείται στα μέλη μειονοτήτων, που υφίστανται ρατσιστικές διακρίσεις;

 Η κοινωνία μας, όχι μόνο στην Ελλάδα, αλλά και στην Ευρώπη, γίνεται όλο και πιο σύνθετη, τα προβλήματα πιο περίπλοκα και είναι κορυφαίας σημασίας να δίνουμε στους νέους τα μέσα να καταλαβαίνουν πώς λειτουργεί ο κόσμος, γύρω μας. Έχουμε ανάγκη να κατανοήσουν τον κοινωνικό τους περίγυρο.

Επιπλέον, οι σχολές της πρώτης ομάδας προσανατολισμού είναι σχολές Κοινωνικών Επιστημών, στη μεγάλη τους πλειοψηφία και συμπεριλαμβάνουν και σχολές εκπαίδευσης σε αυτές. Αν το κριτήριο είναι ότι στη Νομική υπάρχουν λατινικοί όροι, τότε θα έπρεπε να ζητάτε περισσότερα Λατινικά και για την είσοδο στην Ιατρική και τη Φαρμακευτική. Σε κάθε περίπτωση, όπως δίνεται η δυνατότητα επιλογής, μεταξύ Βιολογίας και Μαθηματικών, στη δεύτερη ομάδα, έτσι θα μπορούσατε να δώσετε τη δυνατότητα επιλογής μεταξύ Λατινικών και Κοινωνιολογίας.

Τελειώνω με το άρθρο 9, επαναφορά της Τράπεζας Θεμάτων διαβαθμισμένης δυσκολίας. Την προηγούμενη φορά, που την καθιερώσατε, επί συγκυβέρνησης Σαμαρά-Βενιζέλου, το 2014, έπεσαν πολύ οι επιδόσεις στις προαγωγικές εξετάσεις. Είναι η «χαρά των φροντιστηρίων», ενώ δεν προάγει, παρά την αποστήθιση και τη μηχανική απομνημόνευση.

Μέχρι σήμερα, κυρία Κεραμέως, πίστευα ότι τα μηνύματα διαμαρτυρίας, που έλαβα στο e-mail μου, με αφορμή το οπισθοδρομικό αθλητικό νομοσχέδιο του κ. Αυγενάκη, είχαν δημιουργήσει ένα απλησίαστο ρεκόρ. Γελάστηκα, αφού τα μηνύματα εναντίωσης στο δικό σας νομοσχέδιο, που έχω λάβει τις τελευταίες μέρες, από φορείς και πολίτες, έχουν σπάσει πραγματικά τα κοντέρ ! Συγχαρητήρια, κυρία Υπουργέ, τα καταφέρατε να αριστεύσετε στην οπισθοδρόμηση και το συντηρητισμό !

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Σιμόπουλος.

**ΕΥΣΤΡΑΤΙΟΣ ΣΙΜΟΠΟΥΛΟΣ:** Κύριε Πρόεδρε, κυρίες Υπουργοί, αγαπητοί συνάδελφοι, η Νέα Δημοκρατία είχε θέσεις, πριν τις εκλογές, που με ένα πραγματικά μεταρρυθμιστικό πρόγραμμα, κάνει πράξη. Ξεκίνησε με κάτι, που, εκ πρώτης όψεως, ήταν δύσκολο. Ήταν η κατάργηση του πανεπιστημιακού ασύλου, όπως το ξέραμε, τότε. Ήρθαν μετά ρυθμίσεις, όπως η δημιουργία του Εθνικού Συμβουλίου Ανώτατης Εκπαίδευσης ή οι ρυθμίσεις για την Έρευνα και την Τεχνολογία και σήμερα, με το παρόν νομοσχέδιο, βλέπουμε, επίσης, μεταρρυθμίσεις, που αφορούν τα πρότυπα και τα πειραματικά σχολεία, τα Λατινικά, αντί της Κοινωνιολογίας, τα προπτυχιακά ξενόγλωσσα τμήματα, τις μεταγραφές με πανεπιστημιακά κριτήρια. Συνεχίζει, λοιπόν, μεταρρυθμιστικά.

Πίστευα, όμως και πιστεύω ότι ο ρόλος του Βουλευτή είναι να μεταφέρει αγωνίες της κοινωνίας. Συνήθως, έχει περισσότερο χρόνο να ασχοληθεί και να εμβαθύνει σε θέματα και βέβαια, μέσα σ΄ αυτήν την αίθουσα, να μεταφέρει, σε ορισμένες περιπτώσεις και μια διαφορετική προσέγγιση για κάποια θέματα. Μία τέτοια προσέγγιση, την οποία αξίζει, κυρία Υπουργέ, να προσέξετε είναι το θέμα του Εκλεκτορικού Σώματος στα Ανώτατα Εκπαιδευτικά Ιδρύματα. Κατά τη γνώμη μου, δεν υπάρχει κανένας λόγος να μειώσουμε το Εκλεκτορικό Σώμα και να αφαιρέσουμε από τη διαδικασία αυτή ανθρώπους, οι οποίοι, κάθε μέρα, συμμετέχουν στο διδακτικό έργο, ο καθένας με τον τρόπο του, ειδικά μάλιστα, το ειδικό επιστημονικό προσωπικό, το οποίο βρίσκεται στις θέσεις αυτές διά εκλογής και αυτό είναι σημαντικό.

Έρχομαι σε ένα δεύτερο θέμα, που αφορά τις εκλογές των μονοπρόσωπων οργάνων. Θεωρώ ότι σωστά γίνεται αυτή η αλλαγή και πολύ σωστά γίνεται και η ηλεκτρονική διαδικασία. Δεν κατανοώ, όμως, γιατί δέκα μέρες, πριν τις εκλογές, με Υπουργική Απόφαση, παρατείνεται ή αναβάλλονται οι συγκεκριμένες εκλογές.

 Θεωρώ, όπως κάνουμε, ως Κυβέρνηση, όλους αυτούς τους μήνες, δεν φέρνουμε κανέναν προ απροόπτου. Γιατί στο συγκεκριμένο θέμα φέρνουμε προ απροόπτου ανθρώπους, επιστήμονες, καθηγητές, που, ήδη, είναι έτοιμοι να προχωρήσουν σε εκλογές;

 Για το άρθρο 42, θέλω να σημειώσω ότι είναι ένα άρθρο εξαιρετικό και θα σας πρότεινα να το επεκτείνετε και σε άλλες περιοχές. Μιλάτε για δυσπρόσιτες περιοχές. Υπάρχουν, όμως και μειονεκτικές περιοχές ή περιοχές, οι οποίες, στην κυριολεξία, δεν έχουν το επίπεδο εκπαίδευσης, που έχουν οι περιοχές των Ρομά, παραδείγματος χάρη και τα προβλήματα εκπαίδευσης δεν θα λυθούν με επιτροπές πανεπιστημιακών και με παρόμοιους τρόπους.

 Το παράδειγμα υπάρχει. Το παράδειγμα της Μητρόπολης Σταυρούπολης Νεαπόλεως και του Φάρου του Κόσμου, με τον Πατέρα Λουκατάρη- Αθηναγόρα, ο οποίος επί χρόνια πριν, κάποια χρόνια, πήγαινε ο ίδιος και έπαιρνε τα παιδιά των Ρομά από το σπίτι και σήμερα, αυτά τα παιδιά δίνουν εξετάσεις πανελλήνιες και κάποια από αυτά θα περάσουν.

 Άρα, λοιπόν, τα κίνητρα για τους εκπαιδευτικούς πρέπει να διευρυνθούν, δεν ξέρω, αν είναι δυνατόν, ακόμη και με οικονομικά κίνητρα, ώστε το άρθρο 42 να επεκταθεί και για μειονεκτικές περιοχές. Αυτό το λέω, μέσα σε εισαγωγικά.

Τέλος, θεωρώ ότι όποια προσπάθεια και να καταβάλουμε στην πρωτοβάθμια, την δευτεροβάθμια και την τριτοβάθμια εκπαίδευση, αν δεν προχωρήσουμε, πολύ γρήγορα, σε μία αναδιάρθρωση της τεχνικής εκπαίδευσης, πάντα, η πίεση, κυρίως, στην τριτοβάθμια εκπαίδευση, θα είναι πάρα πολύ ισχυρή.

 Θεωρώ, λοιπόν, και σας προτρέπω να κινηθούμε σε αυτή την κατεύθυνση, γρήγορα, με το μεταρρυθμιστικό βήμα, το οποίο έρχεται με την όρεξη, που έχετε, ώστε να φέρουμε γρήγορα και ένα νομοσχέδιο και για την τεχνική εκπαίδευση. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Και εμείς ευχαριστούμε τον κ. Σιμόπουλο.

Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ**: Κύριε Πρόεδρε, κύριοι Υπουργοί, θα προσπαθήσω να μην ακολουθήσω τον τρόπο, που απαντά η κυρία Κεραμέως. Νομίζω ότι πολλές φορές απαντάει, σαν να πυροβολεί. Σαν Υπουργός Παιδείας, πρέπει να ανιχνεύει και να προσπαθεί να έχει ευρύτερες συναινέσεις και μάλιστα, σε θέματα, στα οποία μπορεί να υπάρχει συναίνεση. Θα αναφερθώ σε ένα από αυτά.

 Το θέμα της Ειδικής Αγωγής και Εκπαίδευσης, κυρία Κεραμέως, δεν έπρεπε να αποτελεί αντικείμενο διαπάλης. Ξέρετε πολύ καλά ότι έγινε πολύ σημαντική δουλειά, σε αυτόν τον τομέα από τη δική μας Κυβέρνηση και αυτό, σε έναν τομέα εγκαταλελειμμένο, για πολύ μεγάλο χρονικό διάστημα, χωρίς να έχουν γίνει ποτέ μόνιμοι διορισμοί. Κάναμε, λοιπόν, μια πολύ σοβαρή προσπάθεια, σε δύσκολους καιρούς, να δώσουμε έμφαση σε αυτόν τον τομέα, δημιουργώντας σχολικές μονάδες Ειδικής Αγωγής, Τμήματα ένταξης, προωθώντας μόνιμους διορισμούς και το ξέρει αυτό η κυρία Κεραμέως, διότι πρώτα έπρεπε να είναι το πλαίσιο, που θα γίνουν οι διορισμοί, είχαν προϋπολογιστεί από το 2019, υπερδιπλασιασμό του αριθμού των προσλήψεων των αναπληρωτών εκπαιδευτικών, για να καλυφθούν αυτές οι ανάγκες, ολοήμερο πρόγραμμα σε όλα τα Ειδικά Νηπιαγωγεία και τα Ιδιωτικά Δημοτικά Σχολεία, εξάωρο υποχρεωτικό πρόγραμμα στα Ειδικά Δημοτικά Σχολεία.

 Ιδρύσαμε τα Ενιαία Ειδικά Επαγγελματικά Γυμνάσια και Λύκεια. Προσπαθήσαμε να καλύψουμε ανάγκες σε σχολικούς νοσηλευτές και λοιπό προσωπικό, σε όλα τα σχολεία και κυρίως, φτιάξαμε μια ηλεκτρονική βάση συλλογής στατιστικών δεδομένων, για να καταγραφούν πόσα τέτοια παιδιά, πραγματικά, έχουμε και ποιες είναι οι ανάγκες τους.

Δημιουργήθηκαν νέες οργανικές θέσεις ειδικού εκπαιδευτικού και βοηθητικού προσωπικού, 943, με κατανομή στις διάφορες μονάδες. Υλοποιήθηκαν προγράμματα συνεκπαίδευσης, μεταξύ των μαθητών των ειδικών και των γενικών λυκείων. Καθορίστηκαν καθήκοντα ψυχολόγων, κοινωνικών λειτουργών, σχολικών νοσηλευτών, ειδικού βοηθητικού προσωπικού. Αναβαθμίστηκαν τα τμήματα ένταξης και δημιουργήθηκαν οργανικές θέσεις, στη δευτεροβάθμια εκπαίδευση. Μειώσαμε τον αριθμό, ανά τμήμα, στα σχολεία της Ειδικής Αγωγής.

 Κάναμε, λοιπόν, μια σοβαρή και συστηματική προσπάθεια να δώσουμε μια έμφαση σε μια πολύ δύσκολη ομάδα, μια πολύ ταλαιπωρημένη ομάδα παιδιών και των οικογενειών τους. Βεβαίως, και δεν λύσαμε όλα τα προβλήματα. Βεβαίως, και πρέπει να συνεχιστεί η προσπάθεια και να πω και κάτι ακόμα. Είχαμε και μία φιλοδοξία, γιατί γίνεται πάρα πολύ μεγάλη συζήτηση, τι ανάγκες, πραγματικά, έχει το σημερινό Νηπιαγωγείο. Το 5% του γενικού πληθυσμού, που πηγαίνουν στα νηπιαγωγεία, είναι παιδιά, με αναπτυξιακές διαταραχές και περίπου άλλο 5% με άλλου τύπου εκπαιδευτικές ανάγκες. Έχουμε τα παιδιά, τα οποία προέρχονται, από άλλα πολιτισμικά και γλωσσικά περιβάλλοντα. Για όλα αυτά τα παιδιά δεν πρέπει να ασχοληθούμε στο Νηπιαγωγείο; Μας το είπαν όλοι οι φορείς. Οι κύριες προτεραιότητες, αυτή τη στιγμή, είναι να βάλουμε, σαν ξεχωριστή διδασκαλία, την αγγλική γλώσσα;

 Θεωρούμε, ότι αν κανείς πρέπει να αντιμετωπίσει, με αλήθεια, την πραγματικότητα, πρέπει σε αυτές τις καταγεγραμμένες ανάγκες να ακούσει τους φορείς, που ήρθαν, σήμερα, να ακούσει τις παιδαγωγικές σχολές, που, ουσιαστικά, προδιαγράφουν ότι διαφορετικές είναι οι ανάγκες, τις οποίες καλούμαστε να καλύψουμε, σε αυτόν τον πολύ ευαίσθητο τομέα της προσχολικής αγωγής.

Θέλω, όμως, να θίξω και ένα θέμα, που προέρχεται από τα Γιάννενα, την ειδική εκλογική μου περιφέρεια. Για τα υπόλοιπα, ελπίζω ότι θα έχουμε τη δυνατότητα του χρόνου να ξαναμιλήσουμε.

 Μιλήσατε για την ιστορία των Πρότυπων και Πειραματικών. Έχουμε τοποθετηθεί, με πολύ σαφή τρόπο, ότι θεωρούμε ότι είναι σχολεία επιλεκτικά, ώστε να φοιτούν μόνο οι άριστοι μαθητές. Εξάλλου, αυτό γράφεται και μέσα, ότι ο μοναδικός διαφορετικός στόχος, σε σχέση με τα Πειραματικά, είναι η επίτευξη της αριστείας, κατ΄ αποκλειστικότητα. Εμείς, όμως, θέλουμε το Ενιαίο Σχολείο, εκεί που όλοι οι μαθητές να αντιμετωπίζονται ισότιμα, να έχουν ίδιες ευκαιρίες μόρφωσης και εκεί να δίνεται η μάχη της αριστείας. Έγινε, όμως, μία αυθαίρετη προσπάθεια να λειτουργήσουν, εδώ και τώρα, τα Πρότυπα σχολεία και αυτό αφορά και τις διασυνδέσεις, με αποτέλεσμα να έχουν δημιουργηθεί σοβαρά προβλήματα.

 Έτσι, λοιπόν, στα Γιάννενα, έχουμε ένα πολύ σοβαρό πρόβλημα, με τη στέγαση των πρότυπων σχολείων, διότι υπήρχε το νεοϊδρυμένο πρότυπο λύκειο, το οποίο προτείνει η κυρία Κεραμέως, έρχεται να καταργήσει ένα ιστορικό γενικό λύκειο της πόλης, τη Ζωσιμαία Σχολή, ένα σχολείο, που, διαχρονικά, θεωρείται ένα από τα καλύτερα σχολεία των Ιωαννίνων και η κατάργησή του, ώστε να λειτουργήσει στη θέση του το πρότυπο λύκειο, δημιουργεί μια σειρά από πολύ σοβαρές ανισορροπίες. Διαταράσσει την εκπαιδευτική διαδικασία, αφού οι μαθητές, που θα φοιτήσουν σε αυτά, με γεωγραφικά κριτήρια, θα αναγκαστούν να διασκορπιστούν πολλά χιλιόμετρα μακριά από την οικία τους, ενώ, ταυτόχρονα, θα χαθούν, μέσα σε μια νύχτα, δεκάδες οργανικές θέσεις εκπαιδευτικών, που θα βρεθούν στη διάθεση, αναζητώντας μετά από πολλά χρόνια εργασίας, μια νέα εργασιακή στέγη, ενδεχόμενα και πολλά χιλιόμετρα, έξω από την πόλη.

Επίσης, δεν πληρείται και το ζήτημα της ιστορικής συνέχειας, αφού δεν είχε προϋπάρξει. Πριν, ήταν ένα πειραματικό γυμνάσιο. Με τη μεταβολή του νόμου Διαμαντοπούλου, μπήκε η ταμπέλα «πειραματικό πρότυπο» και από κει και πέρα, εμείς σεβαστήκαμε τις επιλογές, που είχαν κάνει οι γονείς. Επομένως, δεν υπάρχει κάποια διαχρονική ασυνέχεια, διότι τότε είχαμε τοποθετηθεί ότι λόγω του προγραμματισμού των παιδιών και των οικογενειών, σεβόμαστε τα ιστορικά σχολεία.

Λέω, λοιπόν, ότι αυτή τη στιγμή, έχει δημιουργηθεί ένα σοβαρό πρόβλημα, στην πόλη των Ιωαννίνων και καλώ την κυρία Υπουργό να ανακαλέσει το χαρακτηρισμό του σχολείου, ως πρότυπο. Να επανεκτιμηθεί, με ψυχραιμία, η κατάσταση, να δει τη σοβαρότητα των προβλημάτων, που προκύπτουν και για τους μαθητές και για την εκπαιδευτική κοινότητα και να αξιολογήσει, αντικειμενικά, τις προτάσεις, που καταθέτει η ΟΛΜΕ, που έχουν καταθέσει οι γονείς, που έχει γίνει συζήτηση και στο δημοτικό συμβούλιο, για να υπάρξει η βέλτιστη λύση. Βεβαίως, έχω και τα σχετικά υπομνήματα, τα οποία είναι δυνατόν να σας καταθέσω, όποτε εσείς νομίζετε.

 Θα ήθελα να τελειώσω και με ένα κομμάτι της ελληνόγλωσσης εκπαίδευσης, πριν μιλήσει η αρμόδια Υφυπουργός. Πράγματι, είναι ένας τομέας, ο οποίος θέλει ενδυνάμωση και βελτίωση και οι ανάγκες του είναι πάρα πολύ μεγάλες.

Πράγματι, στους μνημονιακούς χρόνους, είχαμε σημαντικότατη μείωση του κρατικού προϋπολογισμού, από 44 εκατομμύρια, το 2015, στα 9. Κάναμε μια προσπάθεια και το 2019, ο προϋπολογισμός αυτός είχε ανέβει στα 19 εκατομμύρια. Λύθηκαν τα προβλήματα; Όχι. Είχαμε δώσει τη δυνατότητα της επιμήκυνσης της καταβολής του επιμισθίου, στο πρώτο έτος παράτασης των εκπαιδευτικών, μετά τα τρία χρόνια και αυτό ήταν ένα κίνητρο. Αυτή τη στιγμή, μας έρχονται τα αιτήματα από τους εκπαιδευτικούς, που ζητούν επέκταση αυτού του κινήτρου και καλούμε την ηγεσία του Υπουργείου να το δει, πάρα πολύ σοβαρά.

Επίσης, εμείς κάναμε μία προσπάθεια, ως κίνητρο, να επανέλθει η διατήρηση της οργανικής θέσης των εκπαιδευτικών, που αποσπώνται και να μπορέσουμε να φτιάξουμε και ένα νέο συντονιστικό γραφείο, που ζητούσε η εκπαίδευση, στα Βαλκάνια, με έδρα το Βουκουρέστι και άλλες μονάδες υποστήριξης της ελληνόγλωσσης εκπαίδευσης.

Νομίζω έχω υπερβεί το χρόνο μου. Θέλω να δείτε, με ιδιαίτερη προσοχή, τώρα που τα θέματα, τουλάχιστον, στο οικονομικό επίπεδο, παρότι είναι δύσκολα, πρέπει να το δείτε μήπως τυχόν μπορέσουμε να βρούμε τα κίνητρα εκείνα να ενισχύσουμε τους εκπαιδευτικούς μας, που κάνουν αυτή την επιλογή και οι οποίοι είναι αυξημένων προσόντων.

Δεν θα αναφερθώ καθόλου στα ζητήματα της τριτοβάθμιας εκπαίδευσης – και αύριο ημέρα είναι. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Τζούφη.

Το λόγο έχει η κυρία Σία Αναγνωστοπούλου, για πέντε λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Κυρία Υπουργέ, είχα ετοιμάσει άλλο πράγμα να πω, να μιλήσω για τα άρθρα. Αλλά, μερικές φορές, το θράσος ξεπερνάει κάθε όριο. Δεν έχω μάθει να μιλάω έντονα στη Βουλή, ποτέ. Αλλά θα μιλήσω έντονα, γιατί σας ακούω να λέτε ψέματα, με τη μεγαλύτερη άνεση του κόσμου, να δημιουργείτε εντυπώσεις και θα σας ρωτήσω.

Θυμάστε, μήπως πώς ήταν τα σχολεία, το 2015; Πότε άνοιξαν, για πρώτη φορά, στην ώρα τους; Θυμάστε, αν είχαν βιβλία τα σχολεία ή αν λειτουργούσαν, με φωτοτυπίες; Θυμάστε σε τι κατάσταση ήταν η ειδική αγωγή και τι αγώνας δόθηκε από τον Νίκο Φίλη – ήμασταν μαζί, τότε, στο Υπουργείο Παιδείας και γνωρίζω την κατάσταση – για να μπορέσει να σταθεί στα πόδια του το πιο ευαίσθητο μέρος του εκπαιδευτικού συστήματος, που είναι η Ειδική Αγωγή; Θυμάστε πώς ήταν τα πανεπιστήμια; Ο κύριος Διγαλάκης πρέπει να το θυμάται πολύ καλά, τι αγώνας δόθηκε, για να μπορέσουμε να δώσουμε τις θέσεις από τις οποίες κάποιες δεν έχετε ακόμα δώσει στα πανεπιστήμια; Θυμόσαστε πώς ήταν το Ίδρυμα Κρατικών Υποτροφιών; Θυμόσαστε πώς ήταν η ηλεκτρονική κατάσταση, που μιλάτε, συνέχεια για ψηφιοποίηση και για όλα αυτά; Πότε έγιναν, για πρώτη φορά, ηλεκτρονικά, οι εγγραφές; Πότε έγιναν, για πρώτη φορά, ηλεκτρονικά, οι μετεγγραφές και μάλιστα, με ανθρώπους του ίδιου του Υπουργείου; Θα είχα να σας υπενθυμίσω πάρα πολλά.

Μας λέτε συνέχεια, «εκσυγχρονισμό στα θερινά προγράμματα σπουδών στα πανεπιστήμια». Τα κάναμε πριν από εσάς, κυρία Κεραμέως. Απλώς, δεν τα πήρατε είδηση. Απλώς, εμείς δεν έχουμε ένα προπαγανδιστικό μηχανισμό να λέει, χίλιες φορές, την ημέρα, τι έχουμε κάνει και πολλές φορές τι δεν έχετε κάνει να αποκρύπτονται. Τότε, λοιπόν, σας λέω, ότι θερινά προγράμματα λειτούργησαν και μάλιστα, λειτούργησαν στην Αρχαία Ολυμπία και ήρθαν και φοιτητές και πρόσφυγες, από την Ελλάδα και από το εξωτερικό και επιστήμονες από όλη την Ευρώπη και έγινε μια ευρεία συζήτηση, με την Ελλάδα, στο επίκεντρο, την Ελλάδα πρωταγωνίστρια, για να γίνει το ευρωπαϊκό διαβατήριο σπουδών.

Κυρία Κεραμέως, είπατε ότι η ΟΛΜΕ ήταν εναντίον μας. Καταρχάς, ότι ψηφίσαμε εναντίον των προσλήψεων. Είπατε για ένα νομοσχέδιο, που ήρθε για προσλήψεις και το καταψηφίσαμε. Εννοείτε, προφανώς, τον Προϋπολογισμό. Στον Προϋπολογισμό, εσείς θεωρείτε, ότι εμείς καταψηφίσαμε τις προσλήψεις;

Δεύτερο ερώτημα. Κυρία Κεραμέως, πότε ο ΣΥΡΙΖΑ ήταν κατά της σεξουαλικής διαπαιδαγώγησης; Θα πείτε, εδώ, θα κάνετε αναφορά ήταν κατά της σεξουαλικής διαπαιδαγώγησης. Δεν θα λειτουργείτε και θα μένουν αναπάντητα αυτά. Το έχουμε ζήσει, επί πολλά χρόνια και επί της Κυβέρνησής μας και τώρα, να εμφανίζεστε, να μιλάτε, «στου κρεμασμένου το σπίτι για σκοινί». Έλεος, λοιπόν.

Σήμερα, είδαμε τους φορείς να παρελαύνουν. Να μιλάνε στην ακρόαση, που είχαμε και ευτυχώς, εγώ προσωπικά, έμαθα πολλά πράγματα. Τι διαπίστωσα; Αυτοί, που επαίνεσαν το νομοσχέδιο, με ενθουσιασμό, το χαρακτήρισαν «γενναίο βήμα», ήταν οι ιδιοκτήτες ιδιωτικών σχολείων και τα φροντιστήρια. Αυτοί οι δυο ήταν, οι κατεξοχήν, που επαίνεσαν το νομοσχέδιο. Το Υπουργείο Παιδείας και ο Υπουργός Παιδείας είναι για τα ιδιωτικά συμφέροντα των ιδιοκτητών; Δεν είναι καταρχάς και καταρχήν για τη διασφάλιση της δημόσιας εκπαίδευσης; Αυτό δεν το είδαμε, σήμερα και λυπάμαι πάρα πολύ. Δεν θα μίλαγα με τον ίδιο τρόπο, αν δεν είχε γίνει αυτή η ακρόαση φορέων, που έγινε.

Θα συνεχίσω με κάτι άλλο, κυρία Κεραμέως. Μας αναφέρατε και καταθέσατε για την ΟΛΜΕ, η οποία διαφωνούσε για τον τρόπο, για το σύστημα του καταλόγου των προσλήψεων, αν δεν κάνω λάθος, ο κύριος Φίλης μπορεί να με διορθώσει, πράγμα το οποίο δεν αλλάζετε, κυρία Κεραμέως, εν τω μεταξύ. Αυτό είναι το σπουδαίο, στην όλη υπόθεση, είναι όλοι αυτοί οι εξυπνακισμοί, που δημιουργούν εντυπώσεις. Και σε ό,τι με αφορά, κυρίως για την παιδεία, δεν θα επιτρέψω άλλη φορά εντυπωσιασμούς αυτού του είδους.

 Εκσυγχρονισμός. Μας το λέτε συνέχεια, εκσυγχρονισμός. Απάντηση, η επαναφορά της διαγωγής είναι εκσυγχρονισμός; Θέλω να το ακούσω αυτό το πράγμα, θέλω να ακούσω επιχειρηματολογία. Από τον Ελευθέριο Βενιζέλο, μέχρι και πόσοι άλλοι σπουδαίοι άνθρωποι, έχουν «φάει» διαγωγή κοσμία; Πριν να την καταργήσουμε, οριστικά, είχε πέσει σε πλήρη ανυποληψία. Κανένας δεν τη χρησιμοποιούσε. Γιατί την επαναφέρετε; Είναι εκσυγχρονισμός αυτό; Είναι εκσυγχρονισμός, κυρία Κεραμέως, η αύξηση των μαθητών στις τάξεις; Αυτό βλέπουμε στις ευρωπαϊκές χώρες; Είναι εκσυγχρονισμός οι απανωτές εξετάσεις; Η αύξηση των εξεταζόμενων μαθημάτων; Είναι εκσυγχρονισμός η Τράπεζα Θεμάτων; Μήπως θυμόσαστε τι έγινε, όταν ίσχυσε η Τράπεζα Θεμάτων; Τη σχολική διαρροή, που είχαμε; Ποιο είναι το ερώτημα, που πρέπει να απαντάει το Υπουργείο Παιδείας; Να μην έχουμε σχολική διαρροή, κυρία Κεραμέως, και να μην σπρώχνουμε τα παιδιά σε αμφιβόλου τύπου μαθητείες, σε ιδιωτικά κολλέγια, σε ιδιωτικά ΙΕΚ και λοιπά. Αυτό γίνεται με την Τράπεζα Θεμάτων.

Δεν έχω χρόνο, για να σας εξηγήσω. Θα επανέλθω, όμως, σε αυτό το θέμα, πολλές φορές. Είναι εκσυγχρονισμός το να αποκλείονται από τα πανεπιστήμια, από το εκλεκτορικό σώμα και τις πρυτανικές αρχές, ΙΕΠ, ΕΤΕΠ και ΕΔΙΠ, με το επιχείρημα, μάλιστα, ότι είναι ακαδημαϊκές; Ότι έχουν ακαδημαϊκό έργο οι πρυτανικές αρχές και δεν μπορούν; Διοικητικό είναι, κατεξοχήν, το έργο των πρυτανικών αρχών. Κύριε Διγαλάκη, το ξέρετε. Ήσασταν ένας ικανός πρύτανης και το ξέρετε πάρα πολύ καλά. Εν τω μεταξύ, ΕΕΠ, ΕΔΙΠ και ΕΤΕΠ σηκώνουν μεγάλο βάρος του ακαδημαϊκού έργου, επίσης, το ξέρετε, κύριε Διγαλάκη, όλοι το ξέρουμε, που είμαστε στα πανεπιστήμια.

Γιατί αυτή η πρώτη και δεύτερη ταχύτητα; Γιατί δημιουργείτε μία ελίτ, μέσα στο πανεπιστήμιο ή αν θέλετε μια δεύτερης κατηγορίας; Οι άνθρωποι ξέρουν και έχουν τη διαβάθμιση, υπάρχει η διαβάθμιση στα μέλη ΕΕΠ, ΕΔΙΠ και ΕΤΕΠ, αλλά αποκλείονται από το εκλεκτορικό σώμα, όπως και πολλοί άλλοι.

Θα κλείσω με ένα πράγμα, τα ξενόγλωσσα προγράμματα. Είχαμε κάνει εμείς. Θα ήθελα μία απάντηση και αυτό θα το ζητήσω. Δυστυχώς, είχα φύγει, το απόγευμα, στις ερωτήσεις για τη Σύνοδο Πρυτάνεων. Δεν ξέρω τι λένε τα πανεπιστήμια, αλλά η Σύνοδος Πρυτάνεων απεφάνθη, με όλο το σεβασμό, που της έχω.

Δεν υπήρχαν ξενόγλωσσα προγράμματα, δεν είχαν θεσπιστεί, στο προηγούμενο νομοθετικό πλαίσιο. Γιατί τώρα ερχόμαστε, με ξενόγλωσσα προγράμματα, όπου έχουμε αλλοίωση του ακαδημαϊκού και του ενιαίου χαρακτήρα του πτυχίου, όπου συντάσσεται το πανεπιστήμιο, γίνεται το think tank της αγοράς το πανεπιστήμιο, για την πλήρη απορρύθμιση της εργασίας, γιατί πείτε μου, ο οποιοσδήποτε έχει περάσει από πανεπιστήμιο, τι σημαίνει τα δύο πτυχία, με δύο χρόνια επιπλέον σπουδών; Τι σημαίνει το διπλό πτυχίο; Αν δεν σημαίνει υπονόμευση του βασικού ακαδημαϊκού πράγματος, που είναι το πτυχίο; Τι σημαίνει να παραγνωρίζεται το Τμήμα, να μην έχει το Τμήμα λόγο και πώς εντάσσεται μέσα στη διαδικασία του; Εγώ θα έλεγα ένα πράγμα, αυτό είναι μία business εξωστρέφεια.

Και θέλω να ρωτήσω, αφού αποποιείται των ευθυνών του το Υπουργείο και λέει ότι δίνει δικαιοδοσίες και ελευθερίες στα πανεπιστήμια, διότι είναι άλλο η ελευθερία, είναι πολιτικός όρος και προϋποθέτει ισότητα και άλλο είναι η ασυδοσία.

Ήθελα να ήξερα, αν αυτή η εξωστρέφεια, η business της εξωστρέφειας αποτύχει, τη χασούρα ποιος θα την πληρώσει; Αν αυτό δεν βγει, δεν έχουμε τόσους φοιτητές ή οι υποδομές, που έχουν φτιαχτεί απαιτούν χρήματα, η χασούρα σε βάρος ποιου θα έρθει;

Κλείνω, με μία τελευταία λέξη. Μας κατηγορείτε, συνέχεια, για εξισωτισμό και για προσπάθεια προς τα κάτω – και αυτό το λέω και σε σας κυρία Κεφαλίδου. Θα πω ένα πράγμα, ότι το κοινωνικό κράτος βασίζεται σε μία θεμελιώδη αρχή, φτιάχνει τις προϋποθέσεις, για να ξεκινούν οι άνθρωποι από το νήμα ίσοι και να φτάνουν στο τέλος του νήματος ίσοι. Το τι θα γίνει στη μέση της διαδρομής, αυτό είναι άλλο θέμα, αλλά ξεκινούν ίσοι. Η εκκίνηση, δηλαδή, η εκπαίδευση, πρέπει να είναι ίση. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Κυρία Υπουργέ, μετά λύπης μου, διαπίστωσα τις δύο φορές, που μιλήσατε εδώ στην Επιτροπή, ότι αφιερώσατε αρκετά μεγάλο μέρος του λόγου σας σε διαφήμιση, θα μου επιτρέψετε να πω, αμερικανικών πανεπιστημίων, τα οποία ενδιαφέρονται να έρθουν να χτίσουν συνεργασίες με ελληνικά πανεπιστήμια.

Κατανοώ ότι έχετε τελειώσει, έχετε ολοκληρώσει, σημαντικό μέρος των σπουδών σας, στην Αμερική, όμως, επιτρέψτε μου να σας πω, ότι όλοι εδώ μέσα είμαστε εκλεγμένοι από τον ελληνικό λαό, αυτόν πρέπει να υπηρετούμε και επίσης, είστε Υπουργός στο ελληνικό Υπουργείο Παιδείας. Άρα, θα πρέπει να στηρίξετε, ως επί το πλείστον, την ελληνική εκπαίδευση, όχι τα όποια καλά ή πιο χειρότερα επιχειρηματικά ενδιαφέροντα των αμερικανικών πανεπιστημίων.

Επιτρέψτε μου να πω μία ακόμη πολιτική παρατήρηση. Όταν μιλάτε για ανάγκη διεθνών συνεργασιών των ελληνικών πανεπιστημίων με το εξωτερικό, φαντάζομαι ότι θέλετε να διορθώσετε την παράλειψή σας και να μην μας αναφέρετε, την επόμενη φορά, μόνο αμερικανικά πανεπιστήμια, εκτός αν υπάρχει κάποιος ιδιαίτερος λόγος.

Θέλω να πω, παρόλο, που θα φανεί σκληρό, ότι με κάνετε να πονηρεύομαι ότι ακριβώς και η εισαγωγή της διδασκαλίας της αγγλικής γλώσσας στο Νηπιαγωγείο, κάποιο άλλο ειδικό κρυμμένο συμφέρον εξυπηρετεί. Μήπως αποτελεί και αυτό επιταγή αμερικανικών σχολών, αμερικανικών πανεπιστημίων; Διότι, στα σίγουρα, παιδαγωγικούς σκοπούς δεν εξυπηρετεί, όπως έχουν, πολλάκις, τονίσει καθηγητές παιδαγωγικών σχολών, στην Ελλάδα.

Μία δεύτερη γενική παρατήρηση, που με λυπεί, ιδιαίτερα. Από το συγκεκριμένο νομοσχέδιο λείπει παντελώς, όμως, το παιδαγωγικό πρόγραμμα. Θα χαρακτήριζα το νομοσχέδιο, ως ένα τυχαίο συμπίλημα διατάξεων, οι οποίες υπαγορεύονται από συγκεκριμένα ιδιωτικά συμφέροντα. Δεν έχουν κανέναν συνεκτικό ιστό όλες οι διατάξεις του, δεν εμφορείται, ξαναλέω, από το παιδαγωγικό όραμα, που δεν είναι άλλο από τη διαμόρφωση ολοκληρωμένων προσωπικοτήτων, ελεύθερα και κριτικά σκεπτόμενων πολιτών. Καμία διάταξη του συγκεκριμένου νομοσχεδίου δεν εξυπηρετεί αυτό το παιδαγωγικό όραμα και μη μου πείτε ότι, ως Υπουργός Παιδείας, δεν είστε σε θέση να διακρίνετε την εννοιολογική διαφορά, μεταξύ ολόπλευρης παιδείας και τυχαίου συμπιλήματος διαφόρων δεξιοτήτων.

Επανέρχομαι στις συγκεκριμένες διατάξεις. Κυρία Υπουργέ, η παιδεία, που θα δώσουμε στα νήπια, αποτελεί ίσως το σημαντικότερο κομμάτι της παιδείας, που θα λάβουν γενικά ως άτομα στη ζωή τους, διότι η προσωπικότητα, κατά 65%, διαμορφώνεται ακριβώς στο νηπιαγωγείο. Σας ερωτώ, λοιπόν, ευθέως για ποιον λόγο θέλετε να επιβάλλετε να καρατομήσετε την προσωπικότητα των νηπίων, σε τόσο τρυφερή ηλικία, των τεσσάρων ετών, επιβάλλοντάς τους την εκμάθηση των αγγλικών; Δεν έχετε πείσει κανέναν, σε αυτήν την αίθουσα, ότι η συγκεκριμένη διάταξη εξυπηρετεί τον όποιο παιδαγωγικό σκοπό.

Θέλω να σας υπενθυμίσω ότι ακριβώς σκοπός της ίδρυσης και λειτουργίας του νηπιαγωγείου είναι τα παιδιά να αναπτύξουν όλα τα ερεθίσματα, να ανακαλύψουν το σώμα τους, να μάθουν να μιλάνε, να αναπτύξουν, στα πρώτα στάδια, τις κοινωνικές σχέσεις, να κοινωνικοποιηθούν και όχι να αποκτήσουν, απλά, κάποιες δεξιότητες άνωθεν επιβεβλημένες. Είναι αντιπαιδαγωγικό αυτό, που κάνετε, κυρία Υπουργέ, με το δεύτερο άρθρο του νομοσχεδίου, όπως και πλήρως αντιπαιδαγωγικό είναι – για να μείνω σήμερα μόνο στην προσχολική ηλικία και την κατάλληλη ή μη κατάλληλη ή παντελώς ακατάλληλη προσχολική εκπαίδευση, που μας πλασάρετε. Θα μου επιτρέψετε να πω, ότι δεν μπορούμε να κατανοήσουμε για ποιον λόγο αυξάνετε τον αριθμό των νηπίων στα είκοσι πέντε.

Πιστεύετε, κυρία Υπουργέ, ότι μία ή ένας νηπιαγωγός μπορεί να δείξει την απαιτούμενη εξατομικευμένη προσοχή, στήριξη, φροντίδα, που χρειάζονται τα παιδιά μας, στην ηλικία των τεσσάρων και έξι ετών, όταν, μάλιστα, σε αυτή την τάξη, υπάρχουν και συνομήλικά τους, με ειδικές εκπαιδευτικές ιδιαιτερότητες και ανάγκες, νήπια ΑμεΑ; Για ποιον λόγο, κυρία Υπουργέ, φέρνετε αυτές τις δύο τελείως αντιπαιδαγωγικές και απαράδεκτες διατάξεις, ουσιαστικά, καταδικάζοντας τους αυριανούς πολίτες και σπρώχνοντας στο καλάθι των αχρήστων την πολύ σημαντική αγωγή και παιδεία, που πρέπει να λαμβάνουν τα παιδιά μας, στην προσχολική ηλικία;

Στη συνεδρίαση της Πέμπτης, θα αναφερθώ και στις υπόλοιπες σχολικές βαθμίδες. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Σας ευχαριστώ πολύ, κύριε Πρόεδρε.

Κυρία Κεραμέως, η εμφάνισή σας, ειδικά, σήμερα, στη Βουλή, χαρακτηρίζεται από αλαζονεία και κυνικότητα. Και ξέρετε αυτά τα χαρακτηριστικά τα έχει κάποιος, που αγνοεί το περιβάλλον, μέσα στο οποίο ζει και κινείται. Δεν θα γίνει ανεκτό, πλέον, από την Αξιωματική Αντιπολίτευση αυτή η στάση και το κούνημα του χεριού, όταν έχετε, ήδη, ευτελίσει πολλές πτυχές της δημόσιας παιδείας. Ξεκάθαρο αυτό.

Έρχομαι, λοιπόν, επιγραμματικά στις ψηφίδες των άρθρων του νομοσχεδίου.

Κοινωνιολογία. Επιχειρείτε, για μια ακόμα φορά, να εκμεταλλευτείτε την κρίση και το γεγονός ότι η ελληνική οικογένεια είναι πάλι παραδομένη σε έναν ανελέητο βιοπορισμό. Είστε χαρακτηριστικό παράδειγμα εξουσίας, που προτιμά μια νεολαία άβουλη και εν πολλοίς, αλλοτριωμένη. Για τον λόγο αυτόν, υποβαθμίζετε τις κοινωνικές επιστήμες. Σας φοβίζει η κοινωνιολογική γνώση. Μας οδηγείτε σε ένα λύκειο, χωρίς κοινωνικές επιστήμες, χωρίς πολιτική οικονομία, χωρίς ουσιαστική αναφορά στις δυνάμεις, που διαμόρφωσαν, το σύγχρονο κόσμο από τον 15ο αιώνα, μέχρι σήμερα, χωρίς καμία ουσιαστική επαφή, με τον 19ο και τον 20ό αιώνα, το Διαφωτισμό και τη νεοτερικότητα. Είστε σκοταδιστές. Στερείτε από τη νεολαία μας ένα πρώτο εργαλείο κατανόησης του κοινωνικού φαινομένου και της φύσης του. Σας ενοχλεί η μύηση των μαθητών, στην ιδέα της συλλογικής συνείδησης, η όσφρηση των κοινωνικών αλλαγών και πως αυτές συντελούνται. Η επαφή με την υποψία της διαφορετικότητας. Τα φοβάστε όλα αυτά. Είναι κατανοητό. Νιώθετε μεγαλύτερη ασφάλεια με τη μηχανική γνώση.

Θα έρθω σε ένα άλλο εξίσου σκοταδιστικό σημείο, τη διαγωγή και τις αποβολές. Και θα αφιερώσω στην κυρία Υπουργό, που δεν ανέχεται να κάθεται να ακούει την κριτική, ένα κείμενο, το οποίο το άντλησα από το Γυμνάσιο Καλαβρύτων, από όπου αποφοίτησα.

 «Εν Καλαβρύτοις και το γραφείο του Γυμνασίου, σήμερον, την 10η Οκτωβρίου του έτους ΄68, ημέρα Πέμπτη και ώρα 13.00΄ μ.μ. συνήλθε ο Σύλλογος των Διδασκόντων εκτάκτως εις συνεδρίαση, προκειμένου να αποφασίσει περί της ποινής καταγγελθέντος μαθητού.

Εν αρχή της συνεδριάσεως, η καθηγήτρια τάδε, φιλόλογος της τετάρτης (Δ΄) τάξεως του δευτέρου τμήματος κατήγγειλε: Κατά τη διάρκεια του μαθήματος της τετάρτης διδακτικής ώρας, εις τα Νέα Ελληνικά, ίστατο εις στην πόρταν ο μαθητής Μάρκου Κωνσταντίνος της Δ1 τάξεως εις στάσιν απρεπή και απειλητική και έκανε διαφόρους χειρονομίας καθ΄ ομολογίαν του παρατηρηθέντος μαθητού τάδε. Μετά το πέρας της διδακτικής ώρας, ενώ έγραφα εις το βιβλίον της ύλης, προσέρχεται ο μαθητής Μάρκου και με τας χείρας εις τα θυλάκια του, είπε «Πρόσεχε να μην ακούσω το όνομά μου άλλη φορά εν τη απουσία μου, χωρίς να απολογηθώ, διότι ο επιθεωρητής από εδώ, απέχει 80 χιλιόμετρα».

Ακολούθως, εκλήθη ο μαθητής, όστις ομολόγησε τα υπ΄ αυτού λεχθέντα.

 Εν συνεχεία, προσήχθη ο μαθητής τάδε, όστις είπεν : « Είδον περιφερόμενον μετά το μάθημα τον Μάρκου κάμνοντα μορφασμούς όστις και μου προκάλεσε τον γέλωτα.»

Μετά την καταγγελία της καθηγήτριας και την απολογία των μαθητών ο Σύλλογος αποφασίζει, όπως επιβληθεί η ποινή των 6 ημερών αποβολής στον Μάρκου, μαθητή της Δ1 τάξεως και προφανώς και κοσμίαν διαγωγή, εφ΄ώ συνετάγη η παρούσα.

 10 Οκτωβρίου 1968. ΄Ένας αιώνας πίσω, εν μέσω δικτατορίας. Αυτό είναι το κλίμα, που μεταφέρει η σύγχρονη πρόταση σας στο νομοσχέδιο !

Θα το καταθέσω στα πρακτικά, για τους μελλοντικούς μελετητές.

Τώρα, ξενόγλωσσα προγράμματα σπουδών. Ελέχθησαν. Δύο πτυχία, πλήρης υποβάθμιση. Που είναι η αριστεία; Με το τέλος της πρώτης σχολής, μετά από δύο χρόνια, παίρνει και δεύτερο πτυχίο; Πού είστε οι άριστοι; Που είναι η αρχή της όχι ήσσονος προσπάθειας;

Και τέλος, πως εισάγετε, μέσα στα ακαδημαϊκά ελληνικά πανεπιστήμια τμήματα και σχολές, που δεν έχουν υπαχθεί στις πανελλαδικές εξετάσεις; Θα εισάγονται, δηλαδή, διάφοροι, που θα πληρώνουν και δίπλα θα είναι κάποιοι, που θα έχουν μοχθήσει. Άριστοι είστε σ΄ αυτό; Όχι, εμφανώς.

Και τέλος, ξέρετε ότι αντίστοιχη ρύθμιση είχε κάνει η κυρία Διαμαντοπούλου. Ήταν τόσο τραγική, που απεσύρθη, αμέσως, από τον κύριο Αρβανιτόπουλο, για να τα ακούνε και οι συνάδελφοι από το ΚΙΝ.ΑΛ..

Έρχομαι, τώρα, στα νηπιαγωγεία. Δεν θα πω περισσότερα, ακούστηκαν τόσα καλά από τους συναδέλφους. Γιατί δεν έρχεστε, κύριοι Υπουργοί, να προτείνετε αυτό, που πρότεινε η αλήστου πολιτικής μνήμης, κυρία Διαμαντοπούλου, να κάνουμε την αγγλική δεύτερη εθνική γλώσσα; Θα είσαστε πιο αποτελεσματικοί και ειλικρινείς, από το να κάνετε πειραματόζωα τα νήπια.

Πειραματικά – Πρότυπα. Φροντίζετε για την αριστεία των μαθητών και για την πρόοδό τους. Για τους εκπαιδευτικούς, που δουλεύουν σε αυτά, δεν φροντίζετε; Το ξέρετε ότι είναι οι μόνοι αξιολογημένοι εκπαιδευτικοί, που δεν έχουν οργανική θέση;

Τέλος, στα ΑΕΙ. Λυπάμαι, κύριε Διγαλάκη, γιατί είσαστε πανεπιστημιακός, όπως είμαι και εγώ πανεπιστημιακός. Σε σαράντα οκτώ χώρες του ευρωπαϊκού χώρου ανώτατης εκπαίδευσης, η συμμετοχή των μελών της πανεπιστημιακής κοινότητας προβλέπεται και στη διοίκηση των ΑΕΙ. Το επιχείρημα, που αναφέρατε χθες, στην Αιτιολογική Έκθεση, ότι το προσωπικό των κατηγοριών αυτών δεν έχει το δικαίωμα του «εκλέγεσθαι» και συνεπώς, του αφαιρείτε το δικαίωμα του «εκλέγειν», είναι σαθρό. Αρκεί να αναλογιστεί κανείς, ότι στην περίπτωση αυτή, δεν θα έπρεπε να ψηφίζουν ούτε και οι λέκτορες και οι επίκουροι. Αφού και αυτοί δεν εκλέγονται, άρα, γιατί να ψηφίσουν, σύμφωνα με τη λογική σας και κυρίως, όσοι καθηγητές βρίσκονται κοντά στη σύνταξη, που ο υπολειπόμενος χρόνος τους δεν τους δίνει δικαίωμα για «εκλέγεσθαι».

Τα ερωτήματα, που γεννιούνται, από μια τέτοια πρόταση είναι τα εξής. Ποια είναι η δυσλειτουργία, που θα λύσει η μη συμμετοχή τους, του υπολοίπου προσωπικού, στα εκλεκτορικά των οργάνων; Αν οι υπόλοιποι έχουν συγκεκριμένα συμφέροντα, τότε και τα μέλη ΔΕΠ δεν έχουν και αυτά συμφέροντα;

Υπάρχουν κριτήρια, που προσδίδουν την υποτιθέμενη ωριμότητα-κρίση ενός καθηγητή και την ανωριμότητα μελών του υπόλοιπου προσωπικού; Αποτελεί ή δεν αποτελεί ελιτισμό; Δεν οδηγεί στην απογοήτευση, αποστροφή και διάρρηξη σχέσεων των μελών της πανεπιστημιακής κοινότητας; Έχετε διατελέσει Πρύτανης. Φαντάζεστε να διοικήσετε ένα πανεπιστήμιο, στο οποίο όλα τα μέλη του να είναι ξένα προς εσάς;

 Τέλος, για τη συνταγματικότητα της συγκεκριμένης διάταξης, η οποία είναι ελεγχόμενη. Ακούστε κάτι πολύ ενδιαφέρον. Ο κύριος Παπαθεοδώρου, το έτος 2011, ενεργώντας εξ ονόματος του Προεδρείου της Συνόδου των Πρυτάνεων, ζήτησε τη γνώμη ενός έγκριτου καθηγητή του τμήματος της Νομικής του Πανεπιστημίου Αθηνών, για το προσχέδιο νόμου για τα ΑΕΙ, το οποίο είχε κατατεθεί από την τότε Κυβέρνηση. Ο υπογράφων τη γνωμοδότηση, έκανε πολύ λόγο για το άρθρο 16 του Συντάγματος, για την ακαδημαϊκή ελευθερία, για την πλήρη αυτοδιοίκηση των πανεπιστημίων. Όπως ο ίδιος έγραφε, στο όχι τόσο μακρινό 2011, το δικαίωμα συμμετοχής στην εκλογή των οργάνων της διοίκησης των ΑΕΙ αποτελεί απόρροια της ακαδημαϊκής ελευθερίας. Συνέχιζε δε, γνωμοδοτώντας, ότι εν τέλει, μέσω της ανάδειξης των οργάνων διοίκησης, μέσα από τους ίδιους τους φορείς της πανεπιστημιακής κοινότητας, οι τελευταίοι συμμετέχουν στη διαχείριση των πανεπιστημιακών υποθέσεων, παραπέμποντας μάλιστα στον αείμνηστο Μάνεση.

Λίγο παρακάτω, κύριε Υπουργέ. «Τυγχάνει αντισυνταγματική η τυχόν επιλογή του πρύτανη, χωρίς τη συμμετοχή του συνόλου της ακαδημαϊκής κοινότητας». Αναρωτιέστε ποιος είναι ο έγκριτος καθηγητής του πανεπιστημίου, που γνωμοδοτεί, με τα παραπάνω; Σας απαντώ, ονομάζεται Γεώργιος Γεραπετρίτης!

Και απαντώ και στην κυρία Υπουργό, που μόλις έφυγε, οι καιροί αλλάζουν. Αλλά δεν πρέπει να αλλάζουν και οι επιστήμονες, κάτω από το πολιτικό πρόταγμα, που υπηρετούν. Ντροπή. Το καταθέτω στα πρακτικά. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε, κύριε Μάρκου.

Τον λόγο έχει ο κ. Διγαλάκης.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, μίλησα στη συζήτηση επί της αρχής, για τα ξενόγλωσσα. Δεν θα επαναλάβω τον εαυτό μου. Μίλησα για τα θέματα των μετεγγραφών και είχα πει ότι θα αφήσω το θέμα των πρυτανικών εκλογών, για τη σημερινή συζήτηση και όντως, είναι επίκαιρο, με βάση και τις τοποθετήσεις των συναδέλφων. Για τις πρυτανικές εκλογές, καταρχήν να πούμε, ότι για το θέμα του ενιαίου ψηφοδελτίου, ήταν στις προεκλογικές μας δεσμεύσεις, αναφέρθηκα και εγώ και η κυρία Υπουργός, αν θέλουμε κυβερνησιμότητα στα πανεπιστήμια, δεν μπορεί να γίνει με τον τρόπο, που είχατε φέρει, με χωριστές εκλογές πρυτάνεων - αντιπρυτάνεων. Σκεφθείτε, στη χώρα, ο Υπουργός Οικονομικών να ήταν από την Αντιπολίτευση και να μην ψήφιζε τον προϋπολογισμό !

Θα επικεντρωθώ σε δύο θέματα. Το ένα θέμα, που αναφέρθηκε πολύ, στη σημερινή συζήτηση και αφορά το εκλεκτορικό Σώμα των πρυτανικών εκλογών και το δεύτερο θέμα, που αφορά την ηλεκτρονική ψηφοφορία. Προβληματίστηκα λίγο με ποιο να ξεκινήσω και θα ξεκινήσω με το εκλεκτορικό Σώμα, όπου σήμερα, στις ευρωπαϊκές χώρες, η αύξηση της αυτονομίας των πανεπιστημίων βασίζεται στην κοινή παραδοχή της ανάγκης των πανεπιστημίων, των ιδρυμάτων, να απολαμβάνουν αυξημένες θεσμικές ελευθερίες, έτσι ώστε να είναι πιο αποτελεσματικά στην προσφορά των υπηρεσιών. Στο πλαίσιο αυτό, επικρατεί μεγάλη διαφοροποίηση, στον τρόπο επιλογής του πρύτανη, από χώρα σε χώρα, αλλά και μέσα σε κάθε χώρα, από πανεπιστήμιο σε πανεπιστήμιο. Παρατηρείται μια τάση, τα πανεπιστήμια να μπορούν να καθορίζουν, χωρίς παρεμβάσεις, τον τρόπο οργάνωσης της διοίκησής τους. Έτσι, υπάρχουν χώρες, όπου ο πρύτανης διορίζεται από το συμβούλιο του πανεπιστημίου, άλλες χώρες, όπου ο πρύτανης εκλέγεται από κάποιο σώμα εκλεκτόρων, άλλες χώρες, όπου εκλέγεται απευθείας από την ακαδημαϊκή κοινότητα. Στην Ιταλία, δεν εφαρμόζεται κάποια κεντρική οδηγία, στη Νορβηγία, δίνεται επιλογή στα πανεπιστήμια να επιλέξουν μεταξύ των επιλογών, είτε να διορίζεται ο πρύτανης από το συμβούλιο είτε να εκλέγεται και στη λογική της αυτονομίας των πανεπιστημίων, ακόμη και στις περιπτώσεις, όπου υπάρχει απευθείας εκλογή του πρύτανη, πολλές φορές, δίνεται η δυνατότητα στα πανεπιστήμια να καθορίσουν στον κανονισμό τους το εκλεκτορικό Σώμα.

Στη χώρα μας, η συνταγματικά κατοχυρωμένη αρχή της αυτοδιοίκησης των ΑΕΙ επιτρέπει στο νομοθέτη να ορίζει το τρόπο οργάνωσης, αλλά και ανάδειξης των οργάνων διοίκησης. Στο πλαίσιο αυτό, λοιπόν, θα πρέπει να λαμβάνεται υπόψη, κατά την ανάδειξη του πρύτανη και των αντιπρυτάνεων και ο πρωταρχικός στόχος λειτουργίας των Α.Ε.Ι., ο οποίος συνίσταται στην προαγωγή και εξέλιξη της επιστήμης και της τεχνολογίας, υπό τις εκάστοτε κρατούσες οικονομικές και κοινωνικές συνθήκες.

Οι πρυτανικές Αρχές, κατά την άσκηση των αρμοδιοτήτων τους, καλούνται να εκπληρώσουν πολλά διαφορετικά καθήκοντα, πλην των διοικητικών τους υποχρεώσεων και μάλιστα, τα καθήκοντα αυτά είναι πιο σοβαρά, ακαδημαϊκά, ερευνητικά, αναπτυξιακή πολιτική, στο πλαίσιο της εξέλιξης, της επιστήμης και της τεχνολογίας. Το εκλεκτορικό σώμα, το οποίο θα συμμετέχει στην ανάδειξη των εν λόγω οργάνων, θα πρέπει να μπορεί να κρίνει και να αξιολογήσει αυτά τα προσόντα, τα οποία εκφεύγουν των διοικητικών τους ικανοτήτων. Για τον λόγο αυτόν και επειδή αναφερθήκατε σε νομικά, θα σας πω, ότι το Συμβούλιο της Επικρατείας έχει δεχθεί, όχι μόνο ότι είναι επιτρεπτός ο περιορισμός των κατηγοριών, που συμμετέχουν στο εκλεκτορικό σώμα, αλλά αν ο νομοθέτης κρίνει ότι οι άλλες λειτουργίες, τα άλλα καθήκοντα, έχουν μεγαλύτερη σημασία από τα διοικητικά, τότε επιβάλλεται να περιοριστεί το εκλεκτορικό σώμα. Ωστόσο, αν ο νομοθέτης το κρίνει – γιατί είπαμε, ότι ο ορισμός του θεσμικού πλαισίου, το Σύνταγμα, δίνει στο νομοθέτη το δικαίωμα να κρίνει αν ο πρύτανης είναι απλά ένα διοικητικό όργανο, οπότε, δηλαδή, προεξέχει ο διοικητικός χαρακτήρας – τότε, μπορούν να συμμετέχουν στο εκλεκτορικό σώμα, για την ανάδειξη του πρύτανη και οι υπόλοιπες κατηγορίες του προσωπικού. Επομένως, υπάρχουν και οι δύο γνωμοδοτήσεις από το Συμβούλιο της Επικρατείας και οι δύο αποφάσεις. Και είναι ερώτημα πλέον, ο νομοθέτης τι ρόλο σκέπτεται για τον πρύτανη, προκειμένου να καθορίσει και το εκλεκτορικό σώμα.

Με βάση, λοιπόν, αυτό, η επιλογή μας για την εκλογή του πρύτανη και των αντιπρυτάνεων, ορίζει ότι το εκλεκτορικό σώμα θα αποτελείται από μέλη ΔΕΠ και τους υπηρετούντες λέκτορες, βάσει δύο βασικών αρχών. Πρώτη βασική αρχή, του εκλέγειν και εκλέγεσθαι. Πρύτανης μπορεί να εκλεγεί καθηγητής πρώτης βαθμίδας, αντιπρυτάνεις, οι αναπληρωτές καθηγητές. Ψηφίζουν, λοιπόν, για πρύτανη και αντιπρυτάνεις, οι καθηγητές, οι αναπληρωτές καθηγητές, οι επίκουροι καθηγητές και οι λέκτορες, οι οποίοι, δυνητικά, μετά από εξέλιξη, μπορούν να φτάσουν στη βαθμίδα του αναπληρωτή ή του πρωτοβάθμιου καθηγητή και να εκλεγούν. Οι υπόλοιπες κατηγορίες προσωπικού, ΕΕΠ, ΕΔΙΠ, ΕΤΕΠ, θα σας απαντήσω σε αυτό, που είπατε, κάντε υπομονή μισό λεπτό, δεν έχουν δυνατότητα εξέλιξης σε θέση αναπληρωτή ή πρωτοβάθμιου καθηγητή, άρα, είναι διακριτοί κλάδοι, δεν μπορούν να φτάσουν στη θέση του καθηγητή, δεν μπορούν να εκλεγούν. Και το επιχείρημά σας, που είπατε, κ. Μάρκου, πριν από λίγο, το ακριβώς αντίστοιχο ήταν, σαν να μας λέγατε, ότι στις βουλευτικές εκλογές, όσοι δεν έχουν φτάσει τα 25 έτη και δεν μπορούν να εκλεγούν βουλευτές, δεν θα έπρεπε να ψηφίζουν στις βουλευτικές εκλογές. Ο 17αρης, ο 18αρης, θα φτάσει τα 25, δυνητικά, θα μπορεί να εκλεγεί στη θέση βουλευτή. Το ίδιο σκεπτικό, ακριβώς, είναι και εδώ πέρα.

Δεύτερη βασική αρχή. Δίνουμε έμφαση στον ακαδημαϊκό, ερευνητικό, αναπτυξιακό ρόλο των καθηκόντων του πρύτανη. Θέλουμε τα πανεπιστήμιά μας να αναπτυχθούν, ακαδημαϊκά, ερευνητικά και βλέπουμε στον πρύτανη το ρόλο του ακαδημαϊκού και ερευνητικού ηγέτη του πανεπιστημίου, για το λόγο αυτόν και δευτερευόντως, τη δική του. Με αυτό το σκεπτικό, λοιπόν, έχουμε καθορίσει το εκλεκτορικό Σώμα στην εκλογική διαδικασία του πρύτανη και του αντιπρύτανη. Αυτό, όμως, δεν σημαίνει ότι υποβαθμίζονται οι άλλες κατηγορίες. Και κακώς το είπατε, για όλες τις κατηγορίες προσωπικού, ΕΔΙΠ, ΕΤΕΠ, διοικητικοί, συμμετέχουν στα ανώτατα διοικητικά όργανα των πανεπιστημίων, συμμετέχουν στις Συγκλήτους, συμμετέχουν στις συνελεύσεις των σχολών, στις συνελεύσεις των τμημάτων. Αυτό δεν αντίκειται ούτε στην αρχή του αυτοδιοίκητου, όπως έχει ήδη αποφασίσει και το Συμβούλιο της Επικρατείας, η μη συμμετοχή τους στην ανάδειξη των πρυτανικών αρχών, δεδομένου, ότι όπως είπα, εκπροσωπούνται και συμμετέχουν στις αποφάσεις, μέσω της συμμετοχής τους στα συλλογικά όργανα διοίκησης.

Αυτά, για να κλείσω το θέμα του εκλογικού σώματος και να περάσω στο θέμα της ηλεκτρονικής ψηφοφορίας. Ακούστηκαν διάφορα, σήμερα, που πραγματικά, σε ορισμένες στιγμές, θυμήθηκα τον εαυτό μου, 40 χρόνια πίσω, φοιτητής στο Μετσόβιο, να διαβάζω, το 1984. Ακούστηκε, ότι δεν είναι δυνατός ο έλεγχος για την ταυτοπροσωπία, ότι δεν αποτρέπεται η επιβολή συγκεκριμένης ψήφου από τρίτους. Μας είπατε, κ. Μάρκου, ότι ο κακός πρωτοβάθμιος, θα πάει από πάνω από τον επίκουρο, θα τον απειλήσει και θα τον βάλει να ψηφίσει αυτό που θέλει. Έχει ακουστεί, δεν ειπώθηκε σήμερα, ότι ψηφιοποιείται μια διαδικασία, η οποία αποτελεί τον κορυφαίο θεσμό της δημοκρατίας, ότι ευνοεί τους ψηφοφόρους εκείνους, που έχουν εξοικειωθεί, με τις νέες τεχνολογίες. Έχω, λοιπόν, μπροστά μου, ένα κείμενο, που απαντάει σε κάποια από αυτά. Για το θέμα της επιβολής συγκεκριμένης ψήφου, προβλέπεται, λοιπόν, ότι κάθε ψηφοφόρος μπορεί να ψηφίσει όσες φορές θέλει, μέχρι να λήξει η διαδικασία της ψηφοφορίας, ώστε στην περίπτωση, που ψήφισε, με εξωτερική επιρροή, να έχει τη δυνατότητα να ξαναψηφίσει, με τρόπο που εκφράζει, ελεύθερα και ανεπηρέαστα, τις επιλογές του. Παράλληλα, αντιμετωπίζεται ο κίνδυνος να διπλομετρηθούν οι ψήφοι, καθώς προβλέπεται, ότι κάθε νέα ψήφος, στην απόδειξη καταχωρήσεώς της, αναφέρει σαφώς την ακύρωση της προηγούμενης ψήφου. Εκτός και αν θεωρείτε, ότι θα τον κλείσουν και θα τον μαντρώσουν στο δωμάτιο, για να μην μπορεί να φύγει, αλλά δεν είναι αυτή η εικόνα, που έχω εγώ για τους Έλληνες καθηγητές και το ελληνικό πανεπιστήμιο.

Όσον αφορά το απόρρητο της ψήφου διασφαλίζεται, μέσω των διαδικασιών της κρυπτογράφησης της ψήφου - θα γίνω λίγο τεχνικός τώρα - και της ανώνυμης μίξης των κρυπτογραφημένων ψηφοδελτίων. Ειδικότερα, για την κρυπτογράφηση των ψήφων σε κάθε ψηφοφορία, υπάρχουν πολλαπλά κρυπτογραφικά κλειδιά, οι κωδικοί ψηφοφορίας, τα οποία κατέχουν και διαφυλάσσουν, με προσωπική ευθύνη, τα μέλη της εφορευτικής επιτροπής, ενώ και το σύστημα «ΖΕΥΣ» κατέχει επίσης έναν κωδικό, με αποτέλεσμα, το απόρρητο να προσβάλλεται μόνο, εάν κάποιος έχει διαθέσιμους, ταυτόχρονα, τους κωδικούς όλων των μελών της επιτροπής, καθώς και αυτών του συστήματος «ΖΕΥΣ», πράγμα το οποίο είναι πρακτικά αδύνατο. Ως προς την ανώνυμη λήξη των κρυπτογραφημένων ψηφοδελτίων, προβλέπεται μια διαδικασία μαθηματικής απόδειξης για το ότι η μίξη έγινε σωστά.

Επίσης, υπάρχουν απαντήσεις – δεν θα σας τις διαβάσω όλες, για να μη σας κουράσω άλλο – και για τις υπόλοιπες κατηγορίες, που έχουν, κατά καιρούς, δεχτεί τα συστήματα ηλεκτρονικής ψηφοφορίας. Δεν χρειάζεται καν να καταθέσω αυτό το κείμενο, στη Βουλή, στα Πρακτικά, γιατί αυτά, που σας διάβαζα, δεν είναι δικά μου, είναι η απόφαση 519 του 2015 του Συμβουλίου της Επικρατείας, μία καταπληκτική απόφαση, που μπαίνει σε όλη αυτή τη λεπτομέρεια και απαντάει σε όλα τα ερωτήματα, που ακούστηκαν, σήμερα, για την ηλεκτρονική ψηφοφορία και την οποία δεν κάνατε τον κόπο να διαβάσετε. Το θέμα, λοιπόν, της ηλεκτρονικής ψηφοφορίας έχει κλείσει. Δεν χρειάζεται να πηγαίνουμε 10 χρόνια πίσω και δεν μπορείτε να κατηγορείτε την ηλεκτρονική ψηφοφορία και να μην αναφέρεστε στα φαινόμενα, που είχαμε, πριν από αυτή, με τις αρπαγές καλπών, από κάποιες ισχυρές μειοψηφίες.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εδώ; Εδώ στη Βουλή;

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Στα πανεπιστήμια, κύριε Φίλη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Γιατί έχουν υπάρξει και εδώ τέτοια φαινόμενα…

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Αυτά είχα να πω. Σας ευχαριστώ και θα τα πούμε και στη συζήτηση στην Ολομέλεια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, κύριε Υπουργέ.

Ο κύριος Λοβέρδος έχει το λόγο.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε. Στον αγαπητό κύριο Μάρκου, δεν αρέσει το ύφος της κυρίας Κεραμέως. Εμένα, προσωπικά, μου είστε ιδιαίτερα συμπαθής, κύριε Μάρκου, αλλά, αν δεν σας αρέσει το ύφος της κυρίας Κεραμέως, να μην την ψηφίσετε, σας συνιστώ και να μην πάτε για καφέ μαζί της ! Εγώ, πάντως, μαζί σας έρχομαι, ευχαρίστως, για καφέ, παρ’ όλο που διαφωνώ σε όλα μαζί σας.

Εδώ μιλάμε, όμως, για πολιτική και μιλάμε για ένα θέμα, που είναι πάρα πολύ σπουδαίο, την εκπαίδευση. Η εκπαίδευση είναι το σπουδαιότερο όλων. Όπως έλεγε ο Κομφούκιος - το ξέρετε πάρα πολύ καλά - «όποιος βλέπει 100 χρόνια μακριά, διδάσκει παιδιά, διδάσκει ανθρώπους». Εμείς το έχουμε κάνει αυτό, το έχουμε πετύχει; Ξέρετε η εκπαίδευση δεν αφορά ούτε τον εκάστοτε Υπουργό Παιδείας και το πολιτικό του μέλλον ούτε τη γραφειοκρατία του Υπουργείου Παιδείας ούτε τους κομματικούς σχεδιασμούς ούτε τις συνδικαλιστικές επιδιώξεις των καθηγητών, των εκπαιδευτικών ή όλων των άλλων. Αφορά τα παιδιά. Αφορά τις επόμενες γενιές. Από τη συζήτηση, που έχει γίνει, τις τελευταίες ημέρες, μου φαίνεται ότι έχουμε ξεχάσει το πιο σημαντικό από όλα, τα παιδιά, που πρέπει να διδαχτούν.

Έχω ακούσει πάρα πολλά για διάφορα συντεχνιακά ή συνδικαλιστικά θέματα. Για τα παιδιά, αν θα γίνουν καλύτεροι πολίτες και πιο μορφωμένοι πολίτες γι΄ αυτή τη χώρα, έχω ακούσει ελάχιστα.

Σαφώς, για τα θέματα τα εκπαιδευτικά με την Αριστερά έχουμε πολύ μεγάλες διαφορές. Θα έλεγα ότι οι διαφορές μας, οι ιδεολογικοπολιτικές, με την Αριστερά σε ό,τι αφορά τα θέματα της εκπαίδευσης, είναι η νύχτα, με τη μέρα. Μεγαλύτερες ακόμη και από την οικονομία, θα μπορούσα να πω ότι υπάρχουν. Αλλά αυτό είναι θεμιτό, ο καθένας έχει την άποψή του. Όμως, παρ’ όλα αυτά, πάλι πρέπει να δούμε ότι πάνω και από αυτές τις ιδεολογικοπολιτικές διαφορές, είναι τα παιδιά.

Παρακολουθώ τον εκπαιδευτικό διάλογο, όπως γίνεται, μερικές φορές και βίαια, από το 1978, που ήμουν πρωτοετής φοιτητής, στη Νομική. Η κυρία Κεραμέως και η κυρία Ζαχαράκη δεν είχαν καν γεννηθεί, τότε, ο κ. Διγαλάκης είχε γεννηθεί. Θυμάμαι, λοιπόν, τότε ήμουν πρωτοετής φοιτητής στη Νομική και ήταν και ο Νίκος Φίλης πρωτοετής φοιτητής, στη Νομική. Τότε, είχε έρθει ένας νόμος – πλαίσιο, ο 815, νομίζω, τον οποίο η Αριστερά, η Αντιπολίτευση, τότε, στην Κυβέρνηση Καραμανλή, είχε κατέβει στους δρόμους να τον καταστρέψει και πράγματι, τα κατάφερε. Ο νόμος αυτός απεσύρθη. Ο Νίκος Φίλης ήταν στην προμετωπίδα των αγώνων, τότε και θυμάμαι ότι το βασικό σύνθημα ήταν «όχι στην εντατικοποίηση των σπουδών». Εγώ, ποτέ, δεν κατάλαβα, γιατί είναι κακό να είναι εντατικές οι σπουδές. Η Αριστερά είχε άλλη άποψη από τη δική μου. Προφανώς, ήμουνα μειοψηφία, γιατί, όντως, οι σπουδές έπαψαν να είναι εντατικές. Χαλάρωσαν, χαλάρωσαν, παραχαλάρωσαν και στο τέλος, γίνανε σπουδές της ήσσονος προσπάθειας, με αποτέλεσμα να πρέπει, κάποια στιγμή, να το παραδεχτούμε όλοι μας, γιατί όλοι μας είμαστε, μέχρι ένα βαθμό, συνυπεύθυνοι. Το εκπαιδευτικό μας σύστημα έγινε καλύτερο; Τα παιδιά μας έγιναν πιο μορφωμένα; Ξέρουν καλύτερα ελληνικά; Ξέρουν καλύτερα την ιστορία; Ξέρουν καλύτερα τη γεωγραφία αυτού του τόπου; Ξέρουν μαθηματικά, να κάνουν απλές πράξεις; Δυστυχώς, τα αποτελέσματα της αξιολόγησης PISA έδειξαν ότι δεν ξέρουν ούτε τις στοιχειώδεις σκέψεις να διατυπώσουν. Είμαστε ουραγοί, είμαστε στον πάτο. Τα πανεπιστήμιά μας, αντί να ανεβαίνουν στην αξιολόγηση, πέφτουν, χρόνο με το χρόνο. Αυτά δεν τα λέω εγώ, τα λένε οι διεθνείς οργανισμοί και όσοι συμμετέχουμε στα social media και παρακολουθούμε το τι γράφουν και το τι λένε οι διάφοροι συμπολίτες μας, δεν έχω ξαναδεί τόση ανορθογραφία, δεν έχω ξαναδεί τόση άγνοια στοιχειωδών πραγμάτων, διατύπωση μιας απλής σκέψης και δεν μπορεί να γίνει. Αυτό δείχνει ότι το εκπαιδευτικό μας σύστημα νοσεί και νοσεί βαριά και γιατί νοσεί βαριά; Επειδή επικράτησαν οι απόψεις, που σήμερα εκφράζει η Νέα Δημοκρατία ή επειδή επικράτησαν οι απόψεις του κυρίου Φίλη και των συντρόφων του; Μάλλον το δεύτερο.

Αυτό το νομοσχέδιο, που φέρνει, σήμερα, το Υπουργείο Παιδείας δεν είναι κανένα συγκλονιστικό νομοσχέδιο, δεν θα πω εγώ ότι είναι η επιτομή της ιδιοφυΐας – δεν υπάρχει, άλλωστε – είναι, όμως, μια πολιτική, που η Νέα Δημοκρατία έχει εξαγγείλει, εδώ και καιρό -από τότε που ήταν Αντιπολίτευση – είναι προς την κατεύθυνση και αν κάποια κριτική θα έκανα εγώ σε αυτό το νομοσχέδιο, είναι μακάρι να εφαρμοστεί. Γιατί πολύ φοβάμαι ότι λέμε πολύ ωραία λόγια και πολύ ωραίες και καλές προθέσεις, αλλά επειδή, δυστυχώς, γνωρίζω πώς λειτουργεί αυτό το δύσμοιρο ελληνικό κράτος, πολύ φοβάμαι ότι πολλά από αυτά θα μείνουν στα χαρτιά. Αυτή είναι η βασική κριτική, που θα έκανα.

Τώρα, από κει και πέρα, είπε προηγουμένως, ο κύριος Μπουρνούς για το μάθημα της Κοινωνιολογίας και ότι δήθεν η δεξιά είναι προκατειλημμένη, γιατί η Κοινωνιολογία είναι αριστερή. Πρώτα-πρώτα, δεν ισχύει κάτι τέτοιο. Δεν είναι Μαρξ η Κοινωνιολογία και μόνο. Έχετε διαβάσει μήπως το βιβλίο της Κοινωνιολογίας, όπως γράφτηκε, επί ΣΥΡΙΖΑ; Γιατί το δίνει τώρα ο γιος μου, που είναι στην Γ΄ Λυκείου και δίνει Κοινωνιολογία στις εξετάσεις. Πήρα να το διαβάσω. Δεν έβγαζα νόημα και ξέρετε ούτε τον Καρλ Μαρξ τον μαθαίνουν τα παιδιά μας, μέσα από αυτό το βιβλίο και θα αναγκαστούν να κάνουν μία απομνημόνευση, που πολύ σωστά, επισήμανε η κυρία Σακοράφα, ότι δεν θέλουμε να είναι αυτό το επίπεδο των εξετάσεων η απομνημόνευση, για να περάσουν ένα μάθημα, από το οποίο δεν καταλαβαίνουν κουβέντα. Τίποτα δεν καταλαβαίνουν. Ούτε ποιος είναι ο Μαρξ ούτε ποιος είναι ο Μαξ Βέμπερ ούτε ποιος είναι ο Ντουρκχάιμ ούτε ποιος είναι ο Αύγουστος Κοντ. Δεν καταλαβαίνουν τίποτα. Αυτήν την Κοινωνιολογία θέλουμε; Θέλουμε, απλώς, να λέμε ωραία λόγια ή να κάνουμε κάτι ουσιαστικό, για να ενισχύσουμε την εκπαίδευσή μας;

Είπε η κυρία Σκούφα – εμένα μου είστε ιδιαίτερα συμπαθείς όλοι, μπορεί να διαφωνούμε, αλλά δεν έχουμε αντιπαλότητα, δεν είμαστε εχθροί – για τη διδασκαλία της αγγλικής γλώσσας και ανακάλυψε και μία συνωμοσία ότι κάποιοι σκοτεινοί, ο Τράμπ ή δεν ξέρω ποιος, στο Χάρβαρντ, κάπου εκεί, θέλουν να μάθουν τα παιδιά μας αγγλικά. Μα, υπάρχει τίποτα σήμερα, που να μην είναι στα αγγλικά; Όποιος δεν ξέρει αγγλικά, δεν μπορεί να μπει στο ίντερνετ. Τα παιδιά μας μαθαίνουν καλύτερα αγγλικά από ό,τι μαθαίναμε εμείς και τα μαθαίνουν από μόνα τους. Δεν καταλαβαίνω για ποιο λόγο εξανίσταστε, ώστε να αρχίσουν να παρακολουθούν λίγο τα αγγλικά.

Η βάση, όμως, των διαφωνιών, κακά τα ψέματα – και με αυτό τελειώνω, κύριε Πρόεδρε και με συγχωρείτε – είναι το θέμα της αξιολόγησης. Αν δεν υπήρχε αυτό το δύσμοιρο θέμα της αξιολόγησης, πού θα μπούνε, ποιοι θα διοριστούν, πώς θα βολευτούν κάποιοι εκπαιδευτικοί, δεν θα συζητούσαμε τόσο πολύ για όλα τα άλλα. Όλα τα άλλα είναι προφάσεις εν αμαρτίαις. Το πρόβλημα είναι τα συνδικαλιστικά συμφέροντα κάποιων οργανώσεων συνδικαλιστικών. Λυπάμαι, που το λέω, αλλά αυτή είναι η αλήθεια, όχι τώρα, διαχρονικά. Σας ευχαριστώ πολύ και συγνώμη για το χρόνο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τον κύριο Λοβέρδο. Η κυρία Χρηστίδου έχει το λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε. Ήρθαμε σήμερα, στη Βουλή, να συζητήσουμε κατ’ άρθρον το συγκεκριμένο νομοσχέδιο, το οποίο, κατά κοινή ομολογία, δεν συζητήθηκε, όσο αναλυτικά θα θέλαμε και με τη συμμετοχή όσων φορέων θα έπρεπε. Έχει σημασία να αναδειχθεί η άποψη των άμεσα ενδιαφερομένων και αυτό, με πολύ συγκεκριμένο και πολύ έντεχνο τρόπο, φροντίσατε να αποφευχθεί. Ενδεικτικά, μόνο, θα αναφέρω ότι δεν καλέστηκαν και δεν ακούστηκαν οι εκπρόσωποι των εκπαιδευτικών, που διδάσκουν τα μαθήματα Κοινωνικών Επιστημών ούτε οι γονείς του Πειραματικού Μαράσλειου Δημοτικού Σχολείου.

Ως προς τα προβληματικά άρθρα αυτού του νομοσχεδίου, το άρθρο 5 είναι εμβληματικό, θα έλεγε κανείς και του εν λόγω νομοσχεδίου, αλλά και της προσέγγισης, που έχει η Κυβέρνηση και το Υπουργείο, σχετικά με την παιδεία. Η διαγωγή, κυρίες και κύριοι συνάδελφοι, τίποτα καλό και τίποτα καινούργιο δεν μπορεί να προσφέρει στην εκπαιδευτική διαδικασία. Ίσα - ίσα, θυμίζει τις πιο σκοτεινές περιόδους της ελληνικής κοινωνίας, μας πάει πίσω, σε νόμους περί τεντιμποϊσμού, σε περιπολίες στα σινεμά, σε πηλήκια και στολές μαθητικές, σε βία, αντί για νουθεσίες. Δεν προσφέρει τίποτα, στη διαδικασία της μάθησης και εκπαίδευσης του εικοστού πρώτου αιώνα. Αντίθετα, αφαιρεί.

Η σύγχρονη παιδαγωγική, ευτυχώς, έχει νέους τρόπους να προσφέρει, προκειμένου να προληφθούν οι συμπεριφορές, που θα οδηγούσαν, θεωρητικά, στη «διαγωγή κοσμία». Υπάρχουν και άλλοι τρόποι. Με αυτό το άρθρο, πολύ απλά, παραδέχεστε ότι ούτε μπορείτε να τις αλλάξετε αυτές τις συμπεριφορές, αλλά ούτε και θέλετε. Το μόνο που σας αρκεί είναι να τις τιμωρείτε.

Ιδίας λογικής, δυστυχώς και φιλοσοφίας, είναι το άρθρο 7. Επαναφέρετε τα Λατινικά, για να καταργήσετε την Κοινωνιολογία στις εισαγωγικές. Έτσι, κυρίες και κύριοι συνάδελφοι, θεωρείτε ότι εκσυγχρονίζετε την παιδεία μας; Με την κατάργηση της Κοινωνιολογίας; Το μάθημα, που μπορεί να τσιγκλήσει τα παιδιά να σκεφτούν, να βάλουν τις γνώσεις τους σε εφαρμογή στις εξελίξεις γύρω τους, να σκεφτούν, σε ένα δεύτερο επίπεδο, να αποκτήσουν αυτό που λέμε κριτική σκέψη; Δεν το θέλουμε αυτό, κυρίες και κύριοι συνάδελφοι; Μας ενοχλεί; Δεν είναι δεξιότητα η ανάπτυξη της κρίσης των αυριανών ακαδημαϊκών πολιτών; Ή μήπως θεωρείτε και εσείς την Κοινωνιολογία «αριστερή» επιστήμη; Γιατί, δεν το είπαμε εμείς. Δικοί σας Βουλευτές, δικοί σας Υπουργοί, το ανέφεραν. Θεωρείτε, λοιπόν, ότι είναι αριστερή επιστήμη, που κάνει όσους σπουδάζουν, να σκέφτονται παραπάνω από όσο πρέπει, από όσο βολεύει; Να σας θυμίσω τι πτυχίο έχει ο κύριος Πρωθυπουργός; Πτυχίο Κοινωνικών Επιστημών !

Το άρθρο 9, για την Τράπεζα Θεμάτων, είναι βλαπτικό και θεωρούμε ότι θα ταλαιπωρήσει ένα μεγάλο αριθμό παιδιών, ιδιαίτερα, καθώς θα εφαρμοσθεί, χωρίς κάποιο παράλληλο πρόγραμμα ενίσχυσης, για τους πιο αδύναμους μαθητές. Θα αποτελέσει ένα μέτρο, που θα ενισχύσει, στη δική τους περίπτωση, την παραπαιδεία και τίποτε άλλο. Απλά, το δημόσιο σύστημα θα γίνει πιο φιλόξενο για ορισμένους μαθητές, που, προκειμένου να μπορέσουν να το παρακολουθήσουν, θα πρέπει η οικογένεια τους, πολύ απλά, να πληρώσει περισσότερα χρήματα. Κάνοντας πιο αυστηρές τις διαδικασίες εξετάσεων, στοχεύετε παράλληλα, στη μετατροπή της εκπαιδευτικής διαδικασίας, σε στείρα εξεταστική ασκησιολογία. Επιδιώκετε να καταργήσετε και τα ελάχιστα παράθυρα για παιδαγωγική λειτουργία της δευτεροβάθμιας εκπαίδευσης και για ανάπτυξη της κριτικής σκέψης. Όταν καθετί, που διδάσκεται στην τάξη, εξετάζεται υπό το πρίσμα του αν θα μπει, ως πιθανό θέμα στο τέλος των εξετάσεων, έχουμε πολύ απλά διαλύσει την ουσία της εκπαίδευσης. Αλλά αυτά φαντάζουν ψιλά γράμματα.

Το άρθρο 50 είναι η έμπρακτη απόδειξη ότι ούτε η αριστεία σας απασχολεί, ούτε και η προαγωγή της δημόσιας εκπαίδευσης. Αυτό, ακριβώς, είναι η αύξηση των παιδιών ανά τάξη. Ένα στοιχείο, στο οποίο γνωρίζετε ότι το δημόσιο σχολείο υπερτερούσε των ιδιωτικών. Η αύξηση των μαθητών, ανά τάξη, είναι αυταπόδεικτο ότι οδηγεί σε χειρότερο μάθημα, μιας και τα παιδιά συμμετέχουν λιγότερο, ο δάσκαλος είναι πολυδιασπασμένος και τα λοιπά. Επίσης, θα σημαίνει και σύμπτυξη τμημάτων, αλλαγή σχολείου για κάποια παιδιά, που περισσεύουν και φυσικά, μείωση των οργανικών θέσεων των διδασκόντων. Αυτή η μείωση, δηλαδή, που είναι ο βασικός στόχος αυτού του άρθρου.

Δεν θα αναφερθώ, αναλυτικά, στα θέματα, που έχουν να κάνουν με το πανεπιστήμιο. Το μόνο που θέλω να πω είναι ότι άλλο αριστεία και άλλο αδικία και εμείς, εδώ πέρα, εντοπίζουμε αδικία. Αυτό, γιατί λέτε ότι τα ξενόγλωσσα προπτυχιακά προγράμματα απευθύνονται σε αλλοδαπούς φοιτητές, ενώ, ουσιαστικά, πρόκειται για κατάλυση του άρθρου 16, με πλάγιο τρόπο και αυτό, γιατί είναι αδύνατον ουσιαστικά να εξαιρεθούν Έλληνες φοιτητές από αυτή τη διαδικασία, μιας που είναι Ευρωπαίοι πολίτες και έχουν ακριβώς τα ίδια δικαιώματα, με όλους τους υπόλοιπους. Αντί, λοιπόν, να έρθουν οι ξένοι φοιτητές εδώ για σπουδές, θα κάνουμε ξενόγλωσσες σπουδές σε δημόσιο πανεπιστήμιο, επί πληρωμή για τους Έλληνες φοιτητές, οι οποίοι, βέβαια, θα αποφοιτούν από το δημόσιο πανεπιστήμιο, αλλά έχοντας κάνει μία σημαντική παράκαμψη, δεν θα έχουν δώσει πανελλήνιες εξετάσεις. Μπορείτε, λοιπόν, να μας πείτε εδώ πέρα, πού είναι η αριστεία; Γιατί εμείς βλέπουμε μία αδικία και μάλιστα, πολύ μεγάλη.

Το συγκεκριμένο νομοσχέδιο δεν συνιστά αναβάθμιση της παιδείας. Συνιστά, με τον έναν ή με τον άλλο τρόπο, μία άλωση της δημόσιας παιδείας. Αλλοιώνει το χαρακτήρα του δημόσιου σχολείου σε βαθμό, που δεν θα είναι πλέον ακριβώς δημόσιο, υπό την έννοια ότι δεν θα προσφέρει τις ίδιες υπηρεσίες σε όλα τα παιδιά, ενώ ενθαρρύνει, όσο ποτέ άλλοτε, την παραπαιδεία. Στο πανεπιστήμιο, τα ίδια. Ο δημόσιος χαρακτήρας του πανεπιστημίου και η καλή του φήμη θα δίνει άλλοθι για σπουδές, που θα πληρώνονται και για φοιτητές, που θα εισάγονται σε αυτό, επειδή διαθέτουν επαρκές πορτοφόλι.

Πέρα από τις ιδεοληπτικές κορώνες της διαγωγής ή της βάσης του 10, που γίνονται, ας είμαστε ειλικρινείς, για να ικανοποιηθεί μια ψεύτικη επικοινωνιακή, καθαρά επικοινωνιακή λογική περί αριστείας και τάξης και ηθικής, το νέο σχολείο, που οραματίζεστε, το μόνο που θα πετύχει είναι να βαθύνει τις μορφωτικές ανισότητες των μαθητών και των μαθητριών μας. Αυτό, δηλαδή, που πραγματικά επιδιώκετε.

Επειδή η κυρία Υπουργός επανέλαβε και σήμερα κάτι, που είπε και χθες, ως απάντηση στη δική μου τοποθέτηση. Είπε συγκεκριμένα : «Άκουσα με μεγάλο ενδιαφέρον την κυρία Χρηστίδου, η οποία, είπε ότι ο ΣΥΡΙΖΑ είναι εκατό τοις εκατό κατά των διατάξεων του νομοσχεδίου. Άρα, συμπεραίνω ότι ο ΣΥΡΙΖΑ είναι κατά της μείωσης της διάρκειας των πινάκων, από 3 χρονιά σε 2, είναι κατά της σεξουαλικής αγωγής στα σχολεία, είναι κατά των θεματικών για τον αλληλοσεβασμό και τη διαφορετικότητα, είναι κατά των ερευνητικών εργασιών, είναι κατά των ρυθμίσεων για την καταπολέμηση του σχολικού εκφοβισμού». Προφανώς, αυτά τα λεκτικά πυροτεχνήματα αρέσουν στην κυρία Υπουργό και θέλησε να το επαναλάβει και στη σημερινή της επιχειρηματολογία. Οι ρυθμίσεις, που αναφέρεστε, περί σεξουαλικής αγωγής στα σχολεία, περί θεματικών για τον αλληλοσεβασμό και τη διαφορετικότητα και λοιπά, όλα αυτά, τα οποία προανέφερα, είναι μόνο μπαλώματα. Φέρνετε μπαλώματα, γκρεμίζοντας ό,τι είχε φτιάξει ο ΣΥΡΙΖΑ, μέχρι στιγμής και προφανώς, δεν το κάνετε αυτό μόνο στην παιδεία, δεν το κάνετε μόνο εσείς. Είναι κεντρική στρατηγική αυτή της Κυβέρνησης. Πρώτα, γκρεμίζουμε και μετά υποσχόμαστε για το μέλλον και θα δούμε τι θα φέρετε και πότε θα το φέρετε και εδώ πέρα θα είμαστε και θα το ξανασυζητήσουμε, σε αυτή την αίθουσα. Όμως, αφού σας ενόχλησε τόσο πολύ το ότι διαφωνούμε στο 100%, να το διορθώσω. Δε διαφωνούμε στο 100%, διαφωνούμε στο 97,5%. Αν, λοιπόν, είσαστε ευχαριστημένοι με το γεγονός ότι συμφωνούμε, κατά 2,5% στα ζητήματα της παιδείας και σε αυτά που νομοθετείτε, εμείς, απλά, έχουμε πολύ μεγάλη θλίψη. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε. Κυρίες και κύριοι συνάδελφοι, τελειώνουμε την τρίτη συνεδρίαση της Επιτροπής Μορφωτικών Υποθέσεων και βέβαια, έχουν αναδειχτεί συγκεκριμένα σημεία προβληματισμού, για το περιεχόμενο των διατάξεων, που εμπεριέχονται σε αυτό. Όλοι διαπιστώσαμε από τα εισερχόμενα υπομνήματα, που έχουμε από πολλούς εκπαιδευτικούς και ακαδημαϊκούς φορείς, ότι υπάρχουν σημεία τριβής και αντιπαράθεσης. Σημεία, στα οποία ολόκληροι κλάδοι εναντιώνονται, με πειστικό και τεκμηριωμένο τρόπο. Το διαπιστώσαμε και σήμερα, στη συζήτηση, που έγινε, μέσω τηλεδιάσκεψης, το πρωί, καθώς αναδείχθηκαν εύλογα ερωτήματα για τη σκοπιμότητα συγκεκριμένων διατάξεων, που εισάγονται, με το παρόν νομοσχέδιο.

Η Κυβέρνηση, λειτουργώντας, με πυγμή και αντιδημοκρατικά κριτήρια, δεν διαβουλεύτηκε επί της ουσίας, σε μια εποχή εγκλεισμού, λόγω πανδημίας, απλώς εφάρμοσε την ατζέντα της, χωρίς καμία συζήτηση, χωρίς να ακούσει καν τους εκπαιδευτικούς, τους φορείς και την κοινωνία, βέβαια. Μπορεί, υπό το κράτος των πιέσεων, να απέσυρε την απαράδεκτη διάταξη για το όριο ηλικίας των 17 ετών στα ΕΠΑΛ, αλλά παραμένουν πολλά σκοτεινά σημεία. Για παράδειγμα, ζητάμε από την Υπουργό να μας απαντήσει, για ποιο λόγο τελικά παρέμεινε στο σώμα του νομοσχεδίου, συγκεκριμένα στο άρθρο 50, η διάταξη για τον αριθμό των 25 μαθητών, ανά τάξη, σε νηπιαγωγεία και δημοτικά, από 22, που είχε νομοθετήσει ο ΣΥΡΙΖΑ, όταν είχε διαφανεί ότι θα την απέσυρε, λόγω της μεγάλης αντίδρασης, για την υποβάθμιση της ποιότητας των μαθημάτων και την απώλεια χιλιάδων θέσεων εργασίας για δασκάλους και νηπιαγωγούς.

Προχωρώντας, θα ήθελα να αναφερθώ σε ορισμένα από τα κυριότερα σημεία της αντιπαράθεσης. Επαναφέρετε την Τράπεζα Θεμάτων, από την οποία η εκπαιδευτική κοινότητα έχει πολύ άσχημες εμπειρίες. Θυμίζω, ότι το 2013 – 2014, περίπου το 25% των μαθητών έμεινε μετεξεταστέο, καθώς η αυξημένη δυσκολία των θεμάτων οδηγούσε στη σχολική αποτυχία. Το επιχείρημα, που ακούστηκε, σήμερα, ότι η πρωτοφανής σχολική αποτυχία εκείνου του έτους οφείλεται στον τρόπο υπολογισμού της προαγωγής, είναι εκτός εκπαιδευτικής πραγματικότητας, μιας και όλοι γνωρίζουν ότι η αυξημένη δυσκολία των θεμάτων ήταν ο καθοριστικός παράγοντας για τη σχολική αποτυχία. Η σχολική αποτυχία, με τη σειρά της, οδηγούσε πού αλλού, στα φροντιστήρια και την ιδιωτική παραπαιδεία ή ακόμα χειρότερα στη σχολική διαρροή. Η διάταξη ενδυναμώνει αυτή την αλυσίδα της άτυπης διασύνδεσης του σχολείου με τα φροντιστήρια, μια αλυσίδα, η οποία είναι ετεροβαρής, υπέρ βέβαια, του δεύτερου σκέλους.

Πρότυπα και πειραματικά σχολεία. Η αύξηση των προτύπων και των πειραματικών σχολείων είναι, εκ πρώτης όψεως, θετικό μέτρο, έτσι φαίνεται. Ποιος πολίτης, άλλωστε, δεν επικροτεί την αναβάθμιση των σχολείων και την υιοθέτηση καινοτόμων πρακτικών στην εκπαίδευση; Στην πράξη, όμως, με τη διάταξη, θα συμβούν τα εξής. Οι καλύτεροι μαθητές από τα δημοτικά θα στελεχώνουν τα πρότυπα γυμνάσια, ενώ στα υπόλοιπα θα μένουν οι μαθητές, με τις χαμηλότερες επιδόσεις. Θα έχουμε, δηλαδή, 28 σχολεία, στην Ελλάδα, με καλούς μαθητές, καταρτισμένους και επιμορφωμένους καθηγητές και αναγκαία υλικοτεχνική υποδομή και τα υπόλοιπα θα προσπαθούν να κρατηθούν, με πολλές δυσκολίες, σε ένα ανεκτό επίπεδο γνώσης. Αντί, δηλαδή, να ανέβει το επίπεδο όλων των σχολείων, με αύξηση της χρηματοδότησης και προσλήψεις, γίνεται μια σαφής επιλογή διαχωρισμού, που θα δημιουργήσει παιδιά και αποπαίδια.

Σε συνδυασμό με τα παραπάνω, υπάρχουν διαρροές και δημοσιεύματα για μελλοντική ένταξη των σχολείων στους δήμους, γεγονός εξόχως συζητήσιμο. Αργότερα, μετά από μερικά χρόνια, ποιος θα μας αποκλείσει την πιθανότητα ένας δήμος να χρηματοδοτεί το καλό και πρότυπο σχολείο και να αφήνει τα άλλα στη μοίρα του;

Αντικατάσταση της Κοινωνιολογίας από Λατινικά. Με αυτήν την επιλογή, πρώτον, χιλιάδες ενδιαφερόμενοι, που θέλουν να εισαχθούν σε μια σχολή κοινωνικών επιστημών, δεν θα εξεταστούν σε ένα μάθημα, που τους ενδιαφέρει, αλλά σε ένα άλλο και δεύτερον, υποβαθμίζεται η κριτική σκέψη των αυριανών πολιτών. Προφανώς, για να μη δημιουργούνται παρερμηνείες, δεν τίθεται το ζήτημα Λατινικά έναντι Κοινωνιολογίας και τα δύο γνωστικά αντικείμενα παρουσιάζουν ιδιαίτερο ενδιαφέρον και θα έπρεπε να διδάσκονται και να εξετάζονται. Ωστόσο, θα έπρεπε να ακούσετε τους κοινωνικούς επιστήμονες όλης της χώρας, που ζητούν τη διατήρηση του μαθήματος, για να υπάρχει διασύνδεση με τα πολλά πανεπιστημιακά τμήματα, που διδάσκουν κοινωνικές επιστήμες, ως πρωτεύουσα κατεύθυνση.

Θα ήθελα να αναφερθώ, επιγραμματικά, σε ορισμένα ακόμη προβληματικά σημεία. Πρώτον, αύξηση των εξεταζόμενων μαθημάτων σε γυμνάσιο, από 4 σε 7. Το σχολείο γίνεται πάλι ένας θεσμός, που πρυτανεύουν οι εξετάσεις, οι δοκιμασίες και όχι η μάθηση. Στροφή λοιπόν, στα φροντιστήρια και την παραπαιδεία.

Κατάργηση θεματικής εβδομάδας, κατά την οποία είχαν, ήδη, δοθεί δείγματα μιας καινοτόμας πρακτικής και είχε αγκαλιαστεί από μαθητές και δασκάλους.

Κατάργηση της ενισχυτικής διδασκαλίας για τους παραπεμπόμενους μαθητές, που πραγματοποιούνταν, μετά την πρώτη εξεταστική του Ιουνίου και μεταφορά της εξεταστικής, το Σεπτέμβρη, χωρίς καμία στήριξη των μαθητών, οι οποίοι θα αναγκάζονται να καταφύγουν το καλοκαίρι στην παραπαιδεία.

Ποινή, αντί για πριμοδότηση σε εκπαιδευτικούς, που δεν αποδέχονται διορισμούς, λόγω οικονομικών δυσχερειών. Επίσης, πλάγια επαναφορά της τιμωρητικής αξιολόγησης, για τους εκπαιδευτικούς.

Κλείνω, με την επαναφορά της αναγραφής της διαγωγής στα απολυτήρια. Πρόκειται για ένα φρονηματικό μέτρο, κατασταλτικού χαρακτήρα. Τα σύγχρονα σχολεία, κυρία Υπουργέ, ενισχύονται με χρηματοδοτήσεις, προσλήψεις εκπαιδευτικών και καινοτόμες δράσεις. Η επαναφορά της διαγωγής είναι μια φαντασίωση συμμόρφωσης και υπακοής και ένα νεύμα στο ακροδεξιό ακροατήριο. Αν θέλετε να αντιμετωπίσετε, πραγματικά, το πρόβλημα, προσλάβετε ψυχολόγους και κοινωνικούς λειτουργούς στην εκπαίδευση. Αυτή θα είναι η αναβάθμιση της σχολικής κοινότητας και όχι η επαναφορά της διαγωγής, ένα στίγμα, που θα ακολουθεί τους νέους και τις νέες, σε όλη τους τη ζωή.

Βέβαια, αν ο σκοπός σας ήταν η αναβάθμιση της εκπαίδευσης, δεν θα προχωρούσαμε σε μια σειρά μέτρα, όπως ήταν αυτό, με την κατάργηση των 37 τμημάτων των πανεπιστημιακών τμημάτων, από τα οποία τα 6 ήταν στη Δυτική Μακεδονία και ήταν μια απόφαση, που έχει μεγαλώσει την πληγή, που άνοιξε ο Πρωθυπουργός, με την επιλογή του να προχωρήσει στη βίαιη απολιγνιτοποίηση, χωρίς μάλιστα να ενδιαφέρεται για τους κατοίκους της περιοχής, οι οποίοι, σύμφωνα με τον ίδιο τον Πρωθυπουργό, πρέπει να βρουν κάτι άλλο να κάνουν ! Έτσι, είπε στην Build, ο κύριος Πρωθυπουργός!

Κλείνοντας, να αναφέρω ότι ο ΣΥΡΙΖΑ, με τη δίχρονη υποχρεωτική προσχολική αγωγή, το ολοήμερο δημοτικό σχολείο, την κατάργηση των εξετάσεων στα γυμνάσια, την κατάργηση της Τράπεζας Θεμάτων, έθεσε τις βάσεις για μια σύγχρονη εκπαίδευση, που σέβεται το μαθητή και το δάσκαλο. Το σημερινό νομοσχέδιο, αντιθέτως, είναι ένα συντηρητικό, αντιπαιδαγωγικό νομοσχέδιο, που, πλην των ιδιωτικών σχολείων και των μεγάλων φροντιστηρίων, έχει καταφέρει να βγάλει στους δρόμους όλη την εκπαιδευτική κοινότητα, μιας και αλώνεται ο προοδευτικός χαρακτήρας του σχολείου.

Σας καλώ, λοιπόν, να το ξανασκεφτείτε, έστω και τώρα και να το αποσύρετε. Αφουγκραστείτε την κοινωνία και ενισχύστε τη δημόσια εκπαίδευση. Είναι ζήτημα πρώτης προτεραιότητας, για να το αφήσουμε έρμαιο στα ιδιωτικά συμφέροντα, που το εποφθαλμιούν.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Ζαχαράκη.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων)**: Ξέρω ότι όλοι είστε πάρα πολύ κουρασμένοι και η αλήθεια είναι ότι η ημέρα ήταν γεμάτη από συζητήσεις, πάρα πολλές απόψεις, οι οποίες ακούστηκαν και αν επέλεξα να μιλήσω τη δεύτερη ημέρα της συζήτησης, έστω και τέτοια ώρα, ήταν γιατί πραγματικά υπήρξε πολύ σημαντική ευκαιρία να ακούσουμε και τα γενικότερα και τα ειδικότερα σημεία, τα οποία αναδείχθηκαν, αλλά και όλο το πνεύμα του νομοσχεδίου και γενικότερα σχόλια, με το που βλέπουμε ή πώς φανταζόμαστε ή πώς οραματιζόμαστε το σχολείο του αύριο.

Η κουβέντα δεν γίνεται εν κενώ. Ξέρουμε πάρα πολύ καλά ότι ο χρόνος, ο οποίος περιέβαλε τους τελευταίους μήνες στη χώρα μας εν γένει, μετράει κάπως διαφορετικά και μέτρησε διαφορετικά και για τα σχολεία μας, γιατί μιλήσατε για τη σημασία, που έχει να συζητήσουμε για το παιδί, κ. Λοβέρδο. Ας πούμε, λοιπόν, τι κάναμε για τα παιδιά, τους τελευταίους τρεις μήνες. Θεωρώ ότι είναι σημαντικό να ειπωθεί, πολύ σύντομα και θεωρώ κωδικοποιημένα.

Η κρίση της πανδημίας μας έφερε αντιμέτωπους, με πρωτόγνωρα διλήμματα και με άμεσες ανάγκες, στις οποίες έπρεπε να ανταποκριθούμε σε χρόνο, που δεν ήταν συνήθης για το ελληνικό δημόσιο. Τι κάναμε όλο αυτόν τον καιρό για τα παιδιά; Βοηθήσαμε είτε με υπάρχοντα συστήματα της σύγχρονης εκπαίδευσης, με πολλά προβλήματα, με το πανελλήνιο σχολικό δίκτυο, να ενισχυθούν. Συγχρόνως, δώσαμε την πλατφόρμα για τη σύγχρονη τηλεκπαίδευση. Τα παιδιά, αν και έμειναν στο σπίτι, δόθηκε σε αρκετά από αυτά, όχι σε όλα - και αυτό είναι ένα στοίχημα, για την επόμενη μέρα, το κομμάτι, δηλαδή της κάλυψης τεχνολογικού εξοπλισμού και της επιμόρφωσης των εκπαιδευτικών στα εργαλεία της εξ αποστάσεως εκπαίδευσης, ήδη γίνονται παρεμβάσεις σε αυτό – δώσαμε, λοιπόν, την ευκαιρία στα παιδιά να έχουν την επαφή με τη μαθησιακή διαδικασία. Ξεκινήσαμε από το μηδέν την εκπαιδευτική τηλεόραση, γιατί ήταν οι εθελοντές εκπαιδευτικοί, οι οποίοι ήρθαν να συνδράμουν, σε αυτό το κομμάτι και ήταν οι εθελοντές διερμηνείς νοηματικής γλώσσας, οι οποίοι ήρθαν, για πρώτη φορά, στην εκπαιδευτική τηλεόραση να συνδράμουν και νομίζω, ήταν και αυτό εξαιρετικής σημασίας για τα παιδιά με τα προβλήματα ακοής.

Για το θέμα της προσβασιμότητας και για τη δημιουργία προσβάσιμου υλικού, προωθήσαμε την ηλεκτρονική εγγραφή νηπίων. Επειδή μιλάμε, πάρα πολύ, για την προσχολική και θα επανέλθω σε αυτό, όπως θα επανέλθω και στη δίχρονη, κάτι το οποίο δουλεύαμε, ήδη εδώ και πάρα πολλούς μήνες, με το Υπουργείο Ψηφιακής Διακυβέρνησης και από τις 11 Μαΐου και μετά, οι μαθητές μας από τη Δευτεροβάθμια και τώρα με την Πρωτοβάθμια ξαναβρίσκονται στο σχολείο, με πολύ μεγάλη ευθύνη, αλλά και συγχρόνως πολύ μεγάλη ζέση από τους εκπαιδευτικούς, οι οποίοι έβαλαν πλάτη, όλο αυτό τον καιρό, έτσι ώστε να τα καταφέρουμε όλα αυτά. Είναι δικό τους επίτευγμα, λοιπόν, αυτών των μαθητών, των εκπαιδευτικών, των γονιών και βέβαια και του Υπουργείου, το οποίο προσπάθησε, με τα συναρμόδια Υπουργεία να δώσει λύσεις, εκεί που κάποιοι έβλεπαν, συνεχώς, προβλήματα. Προσπαθήσαμε, λοιπόν, να δώσουμε λύσεις.

Όλοι αυτοί οι άνθρωποι, λοιπόν, εκτός από τις γνώσεις, τις οποίες είχαν, ως όπλο τους, είχαν και δεξιότητες, αλλά και εν γένει χαρακτηριστικά της προσωπικότητας τους. Είναι σημαντικό, λοιπόν, να γίνει κοινό κτήμα της νέας γενιάς ότι μπορούμε να υπερβούμε τις εκάστοτε κρίσεις. Και νομίζω ότι μέσα από παρεμβάσεις, οι οποίες πρέπει να γίνουν από πολύ μικρή ηλικία, μπορούν και τα παιδιά να εμποτιστούν, με αυτήν τη λογική ότι μπορούν να τα καταφέρουν. Ότι ακόμα και εκεί, που μπορεί να υπάρχουν άνισα μέσα, εγώ με τις ίσες ευκαιρίες, μπορώ να φτάσω εκεί, που φαντάζομαι ή τέλος πάντων, που μου αξίζει.

Νομίζω, λοιπόν, ότι και με αυτό το νομοσχέδιο, μπορούμε να στοχεύουμε σ’ αυτήν τη δημιουργία ενός τέτοιου πολίτη. Ενός πολίτη, ο οποίος, αν και πηγαίνει στο δημόσιο σχολείο - στο δημόσιο σχολείο πάνε τα περισσότερα παιδιά, που πήγαμε και εμείς- μπορούμε να στοχεύουμε ψηλά, να βλέπουμε μπροστά, γιατί θα μας δίνεται η ευκαιρία. Μας δίνεται ευκαιρία, όταν έχουμε το εργαστήρι δεξιοτήτων; Ναι, μας δίνεται η ευκαιρία. Γιατί ξεκινάμε να σκεφτόμαστε, διαφορετικά. Γιατί μπαίνουν μέσα στη σχολική τάξη και όχι στην ευέλικτη ζώνη μόνο; Γιατί το ξέρετε, κυρία Κεφαλίδου, ότι πολλές φορές, την ευέλικτη ζώνη, όσοι έχουμε ζήσει το ελληνικό δημόσιο σχολείο, τη χρησιμοποιούμε και οι δάσκαλοι τη χρησιμοποιούν, έτσι ώστε να μην αφοσιωθεί τόσο πολύ στο πρόγραμμα. Γιατί το εργαστήρι δεξιοτήτων αυτό έχει, ως χαρακτηριστικό. Ότι, με έναν τρόπο δομημένο, με έναν τρόπο προγραμματισμένο, με πρόγραμμα σπουδών, με υλικό, το οποίο αναπτύσσεται, συνέχεια, γιατί είναι δυναμικό και με επιμόρφωση, η οποία θα γίνει, σε όλους τους εκπαιδευτικούς και γίνεται, βέβαια, πιλοτικά, όπως κάθε σωστή, αν θέλετε, παρέμβαση, μέσα στο σχολείο, πρέπει να γίνεται, μπορεί να βοηθήσει να αναπτύξουμε αυτές τις ήπιες δεξιότητες και τις ψηφιακές δεξιότητες, μέσα από το STEM και την εκπαιδευτική ρομποτική, αλλά βέβαια και τις δεξιότητες ζωής, που είναι τόσο σημαντικές για τους μαθητές μας.

Ήδη, τριακόσιες δεκατρείς προτάσεις έχουν κατατεθεί στο Ινστιτούτο Εκπαιδευτικής Πολιτικής και είναι σημαντικό. Είναι μια πολύ σημαντική παρακαταθήκη από τους φορείς, που ήρθαν και ενεγράφησαν, σε αυτή τη διαδικασία και δίνουν, αυτήν τη στιγμή, όλο το υλικό και όλη την εμπειρία, που έχουν αποκτήσει, όλα αυτά τα χρόνια, στα ελληνικά δημόσια σχολεία.

Θεωρώ, λοιπόν, ότι είναι ένα κτήμα και μια παρακαταθήκη και κάτι, το οποίο θα δοκιμαστεί, θα αποτυπωθεί και θα αποτιμηθεί, στο τέλος αυτής της δοκιμαστικής πιλοτικής περιόδου, αλλά είναι μια πολύ σημαντική αλλαγή, που θα δούμε, βέβαια, τα αποτελέσματά της, χρόνια μετά. Αλλά έτσι είναι η εκπαίδευση. Δεν έχει όρους σοκ. Έχει όρους αναμονής, έτσι ώστε να δούμε τους καρπούς όλων αυτών, που κάνουμε, πολύ αργότερα.

Ακούω πάρα πολλές συζητήσεις για το θέμα των αγγλικών και θέλω να καταθέσω τις απόψεις μου σ’ αυτή την κουβέντα, την οποία κάνουμε. Δεν πρόκειται για διδασκαλία, πρόκειται για εκμάθηση αγγλικών. Πρόκειται για ένα παιγνιώδη τρόπο, μέσα στην τάξη του νηπιαγωγείου, που, προφανώς, υπάρχει άλλη προσέγγιση, που, προφανώς, μέσα στο νηπιαγωγείο, τα παιδιά δεν γράφουν, προφανώς, δεν αποκτούν αυτές τις γνώσεις, που θα αποκτήσουν στην πρώτη. Μιλάμε για προγραφή, μιλάμε για προανάγνωση και μιλάμε για εντελώς διαφορετική προσέγγιση, ως προς το κομμάτι της ξένης γλώσσας. Και εδώ πέρα, βέβαια, είναι πολύ σημαντική η προετοιμασία, που πρέπει να γίνει από το Ινστιτούτο Εκπαιδευτικής Πολιτικής, με τις οδηγίες, τις πολύ συγκεκριμένες οδηγίες, που πρέπει να δοθούν στους εκπαιδευτικούς, που θα κληθούν να κάνουν, πιλοτικά, αυτή τη δράση. Και, βέβαια, μια πρώτη απόπειρα να υπάρξει μαζί ο νηπιαγωγός, με έναν καθηγητή ειδικότητας, όπως είναι ο καθηγητής αγγλικών. Ναι, θα είναι ένα απαιτητικό εγχείρημα, αλλά νομίζω θα μας δώσει αυτό, το οποίο θέλουμε. Να μπορέσουμε να δώσουμε στο παιδί τη χαρά της επαφής με τη γλώσσα, στην οποία, ούτως η άλλως, είναι εκτεθειμένο. Τα παιδιά ζουν, ούτως η άλλως, σε μια πολυγλωσσική κατάσταση. Ζουν σε μια πολυπολιτισμική κατάσταση. Φτάνουν στο δημοτικό, έχοντας, ήδη, γνώση πολλών λέξεων, τις οποίες μπορούν να τις τοποθετήσουν, μέσα σε θεματικές ενότητες. Πάμε, λοιπόν, στο να προσεγγίσουμε το μάθημα των αγγλικών, με ένα παιγνιώδη τρόπο, ως δραστηριότητα. Το έχουμε κάνει σαφές, σε συνύπαρξη πάντα του νηπιαγωγού με τον εκπαιδευτικό της αγγλικής φιλολογίας, ο οποίος θα βρίσκεται, μέσα στην τάξη. Πάμε να το επιχειρήσουμε, αυτή τη χρονιά. Να επιμορφώσουμε αυτούς τους ανθρώπους και στο τέλος, όπως είπα και πριν, να αποτιμήσουμε, αυτό το οποίο θα συμβεί, αυτήν τη χρονιά, μέσα στις τάξεις.

Έχει και άλλες σημαντικές παρεμβάσεις αυτό το νομοσχέδιο. Θα έχουμε τη δυνατότητα και στη δεύτερη ανάγνωση και στην Ολομέλεια, να το συζητήσουμε. Ναι, ο σύμβουλος σχολικής ζωής είναι κάτι σημαντικό. Υποκαθιστά τον ψυχολόγο και τον κοινωνικό λειτουργό; Όχι. Ούτε θα μπορούσε. Γι’ αυτό, συγχρόνως, έχουμε 3.200 ψυχολόγους και κοινωνικούς λειτουργούς, οι οποίοι θα προσληφθούν, γιατί τρέχει ένα πολύ μεγάλο πρόγραμμα, πάνω από 46 εκατομμύρια, αν δεν κάνω λάθος, κυρία Υπουργέ. Άρα, αυτός ο ρόλος του ανθρώπου θα είναι ένας ρόλος διαμεσολαβητή, ενός ανθρώπου, ο οποίος θα έρχεται στο παιδί. Θα είναι το πρώτο, αν θέλετε, επίπεδο, το οποίο θα παίρνει μια συμβουλή. Με κανένα τρόπο και με καμία πρόθεση, δεν πάει να υποκαταστήσει, λοιπόν, οποιοδήποτε ρόλο του ψυχολόγου και του κοινωνικού λειτουργού, ο οποίος, βεβαίως, πρέπει να δρα και να δρα σε περισσότερα σχολεία, σε δίκτυα σχολείων και ιδανικά και μέσα στο σχολείο. Μακάρι, να δοθεί η δυνατότητα, κάποια στιγμή, να το πετύχουμε κι αυτό.

 Αφήνω το θέμα της ελληνόγλωσσης εκπαίδευσης. Θεωρώ ότι είναι σημαντικές οι παρεμβάσεις, που γίνονται. Το ιδανικό πράγματι, κυρία Τζούφη, θα ήταν να πετύχουμε και την επέκταση του επιμισθίου, για ένα χρόνο ακόμα. Είναι κάτι, το οποίο το είδαμε πρέπει να σας πω, πολύ επισταμένα. Είναι κάτι, το οποίο θα μπορούσαμε να το δούμε, θετικά. Αυτήν τη στιγμή, δεν κατέστη δυνατό. Αλλά, όμως, μέσα από στις παρεμβάσεις, οι οποίες γίνονται, θα δούμε και νομίζω στη δεύτερη ανάγνωση, με μεγάλη ευκολία χρόνου και όχι την πίεση, που έχουμε, αυτή τη στιγμή, τι παρεμβάσεις κάνουμε και για τα τμήματα ελληνικής γλώσσας. Κατεβάζουμε, λοιπόν, από 50, σε 40 άτομα, τον αριθμό τον οποίο μπορούμε να οργανώσουμε. Όπως επίσης και τα δίγλωσσα σχολεία στο εξωτερικό, αλλά και τη διοικητική υποστήριξη των συντονιστών εκπαίδευσης. Δίνουμε έμφαση, στην ελληνόγλωσση εκπαίδευση. Είχαν γίνει βήματα, στο παρελθόν, σημαντικά. Κανείς, αυτή τη στιγμή, δεν τα εκμηδενίζει. Όμως, πρέπει να πάμε και παρακάτω. Ούτως η άλλως, πρόθεσή μας είναι να ενισχύσουμε τα σχολεία του εξωτερικού. Μακάρι, να μπορούσε να δοθεί, αυτή τη στιγμή και η περαιτέρω αύξηση του επιμισθίου. Ούτως ή άλλως, έχουμε αυξήσει στον προϋπολογισμό στην ελληνόγλωσση εκπαίδευση και αυτό είναι κάτι, το οποίο δόθηκε η ευκαιρία να συζητήσουμε πάρα πολλές φορές και εδώ στη Βουλή, στη διαδικασία των επίκαιρων ερωτήσεων.

Ενοχλούμαι πολύ, όταν ακούω ότι τα πρότυπα και πειραματικά σχολεία είναι σχολεία ελίτ. Είναι σχολεία δημόσια. Είναι σχολεία, στα οποία μπορεί να πάει παιδί οποιασδήποτε οικογένειας, μπορεί να ξεκινήσει και από το χωριό.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Θέλει να πάει φροντιστήριο.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων)**: Θα σας πω, κύριε Φίλη. Έχουμε δει πάρα πολλές περιπτώσεις παιδιών από το ελληνικό δημόσιο σχολείο, τα οποία πέρασαν στα πρότυπα σχολεία, μόνο με τις γνώσεις, οι οποίες έχουν αποκτήσει στην τάξη. Υποβαθμίζουμε, κύριε Φίλη, τη δουλειά, που γίνεται, στο ελληνικό δημόσιο σχολείο, στην έκτη δημοτικού; Εγώ δεν το κάνω.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Δεν πάνε τα πιο άξια παιδιά. Στην πραγματικότητα, να μιλάτε.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων)**: Κύριε Φίλη, νομίζω ότι σήμερα έχετε εκφράσει την άποψή σας, για το θέμα των πρότυπων σχολείων. Αφήστε, λοιπόν, να καταθέσουμε και εμείς τις απόψεις μας, περί του πρότυπου σχολείου. Του πρότυπου σχολείου, που κατά τα χρόνια έχει αφήσει εξαιρετικούς επιστήμονες, ανθρώπους, που η οικογένεια τους δεν μπορούσε, πιθανότατα, να στείλει στο ιδιωτικό σχολείο. Πήγε, όμως, κατ’ επιλογήν, στο πρότυπο σχολείο και αυτή τη στιγμή, είτε είναι άνθρωποι που ανήκουν στην επιστημονική κοινότητα είτε οπουδήποτε. Ο καθένας έχει εντρυφήσει και έχει να θυμάται ότι πήγε στο καλό πρότυπο σχολείο, το οποίο, αυτή τη στιγμή, ενισχύουμε, με τη διάχυση καλών πρακτικών, με τους ομίλους, όπου, πλέον, μπορούν να συμμετέχουν παιδιά από άλλα σχολεία και μπορούν, αυτή τη στιγμή, να δώσουν βέλτιστες πρακτικές στα όμορα σχολεία.

Θα το συζητήσουμε, κύριε Πρόεδρε και μια άλλη στιγμή. Αυτό το νομοσχέδιο είναι μια αρχή. Προφανώς, δεν λύνει όλα τα ζητήματα. Όμως, δείχνει την κατεύθυνση μας και η κατεύθυνση μας είναι ισότητα ευκαιριών σε όλους. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Και εμείς σας ευχαριστούμε.

Ολοκληρώθηκε η τρίτη συνεδρίαση της Επιτροπής μας. Η επόμενη συνεδρίαση, με τη β΄ ανάγνωση, είναι την Πέμπτη, στις 10:00΄, το πρωί, στην Αίθουσα της Ολομέλειας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ .κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σιμόπουλος Ευστράτιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία (Σία), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Μανωλάκου Διαμάντω, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 23:20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**